title: কুন্দুজ

text: কুন্দুজ উত্তর-পূর্ব আফগানিস্তানে তাজিকিস্তান সীমান্তের কাছে অবস্থিত শহর এবং কুন্দুজ প্রদেশের রাজধানী। একটি অর্ধ-ঊষর অঞ্চলে কুন্দুজ নদীর পানি সেচ করে নির্মিত একটি মরুদ্যানকে কেন্দ্র করে শহরটি গড়ে উঠেছে। রেশম ও তুলার বস্ত্র উৎপাদন এবং খাবার প্রক্রিয়াকরণ এখানকার প্রধান শিল্প। এখানে একটি আধুনিক বিমান অবতরণ ক্ষেত্র আছে এবং এখান থেকে উত্তরে তাজিক সীমান্ত পর্যন্ত ও দক্ষিণে দেশের রাজধানী কাবুল পর্যন্ত মহাসড়ক চলে গেছে।


title: ফায়জাবাদ, বাদাখশন

text: ফায়জবাদ উত্তর-পূর্ব আফগানিস্তানে, তাজিকিস্তানের কাছে, কোকচা নদীর তীরে অবস্থিত শহর ও বাদাখ্‌শন প্রদেশের রাজধানী। শহরটি সমুদ্রসমতল থেকে ১২২০ মিটার উচ্চতায় অবস্থিত। ফায়জবাদ একটি বাণিজ্যকেন্দ্র। এখানে ময়দা তৈরির কারখানা আছে।


title: গাজনি

text: গাজ্‌নি পূর্ব আফগানিস্তানের শহর ও গাজ্‌নি প্রদেশের রাজধানী। শহরটি সমুদ্র সমতল থেকে ২২২০ মিটার উচ্চতায় একটি মালভূমির উপর অবস্থিত। গাজনি এর আশেপাশের অঞ্চলের খাদ্যশস্য, ফল, পশম ও পশুর চামড়ার একটি বাজার কেন্দ্র। শহরটি ইরান ও ভারতের মধ্যকার প্রাচীন বাণিজ্যপথের উপর অবস্থিত। গাজনির উত্তর-পূর্বে সামান্য দূরে পুরাতন গাজনি শহরের ধ্বংসাবশেষ অবস্থিত। এই ধ্বংসাবশেষের মধ্যে দুইটি মিনার গুরুত্বপূর্ণ। মিনার দুইটি প্রায় ৪৩ মিটার উঁচু এবং পরস্পর থেকে ৩৬৫ মিটার দূরত্বে অবস্থিত। মিনারে খোদিত লিপি অনুসারে গাজনিতে অবস্থানরত আফগান সুলতান মাহমুদ মিনার দুইটি নির্মাণ করেন। ১৮৪২ সালে প্রথম আফগান যুদ্ধের সময় ব্রিটিশ সেনারা বর্তমান শহরটি দখল করে।


title: বাল্‌খ

text: বাল্‌খ (ওয়াজিরাবাদ নামেও পরিচিত) উত্তর আফগানিস্তানের বাল্‌খ প্রদেশে, বাল্‌খ নদীর তীরে ও মাজরে শরীফ শহরের কাছে অবস্থিত একটি শহর। যদিও বাল্‌খ বর্তমানে একটি ছোট শহর, প্রাচীনকালে এটি নিনেভেহ ও ব্যাবিলনের মত জনসংখ্যায় ও সম্পদে সমৃদ্ধ একটি বড় শহর ছিল। ধারণা করা হয় এই শহরেই পারস্যের ধর্মগুরু জুরথুষ্ট্র মৃত্যুবরণ করেন। খ্রিস্টপূর্ব ৬ষ্ঠ থেকে ৪র্থ শতক পর্যন্ত শহরটি পারস্য সাম্রাজ্যের বাকত্রিয়া প্রদেশের রাজধানী ছিল এবং তখন এর নাম ছিল বাক্‌ত্রা। অনেকগুলি গুরুত্বপূর্ণ বাণিজ্যপথ শহরটির মধ্য দিয়ে পূর্বে ভারত ও চীন পর্যন্ত বিস্তৃত ছিল। ৩২৮ খ্রিস্টপূর্বাব্দে মহামতি আলেকজান্ডারের সেনারা বাক্‌ত্রা দখল করে এবং ২৫৬ খ্রিস্টপূর্বাব্দে এটি গ্রিক রাজ্য বাক্‌ত্রিয়ার রাজধানীতে পরিণত হয়। ১২২১ সালে মঙ্গোল সেনাপতি চেঙ্গিজ খান ও তার সেনারা এবং পরবর্তীতে ১৪শ শতকে তুর্কী সেনাপতি তৈমুর লঙের সেনারা শহরটিকে ধ্বংস করে দেয়। ১৮শ শতকের পর শহরটি বিভিন্ন শাসকের হাতবদল হওয়ার পর শেষ পর্যন্ত ১৯৫০ সালে আফগান নিয়ন্ত্রণে আসে। শহরের অভ্যন্তরে ও আশেপাশে প্রাচীন অনেক সভ্যতার অবশেষ খুঁজে পাওয়া গেছে।


title: আন্দখয়

text: আন্দখয় উত্তর আফগানিস্তানে ফরিয়ব প্রদেশের একটি শহর। শহরটি মাজরে শরিফের ১৮৫ কিলোমিটার পশ্চিমে, তুর্কমেনিস্তানের সীমান্ত থেকে মাত্র ৩২ কিলোমিটার দক্ষিণে কেয়সার নদীর তীরে অবস্থিত এবং কের্কি শহরের সাথে সংযুক্ত।


title: আন্দখয়

text: আন্দখয় আফগান তুর্কিস্তান অঞ্চলে অবস্থিত। ১৮৮৫ সালে তুর্কিস্তানের অন্তর্গত এই অঞ্চলটি আফিগানিস্তানকে বরাদ্দ দেয়া হয়। লোকঐতিহ্য অনুসারে মহামতি আলেকজান্ডার শহরটি প্রতিষ্ঠা করেন। শহরে মূলত তুর্কমেন জাতির লোকের বাস; উজবেক ও তাজিক সংখ্যালঘু সম্প্রদায় বিদ্যমান।


title: সন্ধিবন্ধনী

text: শারীরস্থানবিদ্যায় সন্ধিবন্ধনী বা লিগামেন্ট (ইংরেজি: Ligament) তিনটি ভিন্নরকমের গঠন নির্দেশ করতে ব্যবহৃত হয়:


title: উলফিয়ান বাহিকা

text: উলফিয়ান বাহিকা (ইংরেজি: Wolffian duct), যা উলফিয়ান ডাক্ট, আরকিনেফ্রিক ডাক্ট (archinephric duct), লেইডিগের ডাক্ট (Leydig's duct), মেসোনেফ্রিক ডাক্ট (mesonephric duct), বা নেফ্রিক ডাক্ট (nephric duct) নামেও পরিচিত। এটি একটি জোড়া অঙ্গ যা এমব্রায়োজেনেসিসের সময় মানুষসহ অন্যান্য স্তন্যপায়ী প্রাণীতে দেখা যায়।


title: উলফিয়ান বাহিকা

text: পুরুষের ক্ষেত্রে এটি উলফিয়ান বডি (মেসোনেফ্রোস) ও ক্লোকাকে সংযুক্ত করে, এবং পুরুষ প্রজনন তন্ত্রের অ্যানলেজ হিসেবে কাজ করে।


title: উলফিয়ান বাহিকা

text: স্ত্রী ও পুরুষ উভয়েই এটি ব্লাডারের অন্তঃস্থ দেওয়ালের ত্রিভুজাকৃতি ইউরেনারি ব্লাডারে বিকশিত হওয়া শুরু হয়। যদিও পরবর্তীতে রেচন ও প্রজনন অঙ্গের বিকাশের ক্ষেত্রে বিভিন্ন প্রকার পার্থক্য দেখা যায়।


title: উলফিয়ান বাহিকা

text: পুরুষের ক্ষেত্রে এটি যেসকল অঙ্গের মধ্যে বিকশিত হয় শুক্রাশয় ও প্রোস্টেটের মধ্যে, রেটে শুক্রাশয়ে, ইফারেন্ট ডাক্ট, এপিডাইমিস, ভাস ডিফারেন্স এবং সেমিনাল ভেসিকল-এ। ইউরোজেনিটাল সাইনাস হতে প্রোস্টেট গঠিত হয়।


title: উলফিয়ান বাহিকা

text: ক্যাসপার ফ্রেডারিক উলফ-এর নাম অনুসারে এর নামকরণ করা হয়েছে। বিজ্ঞানী ক্যাসপার উলফ ১৭৫৯ সালে, তাঁর রচিত এক গবেষণাপত্রে মেসোনেফ্রোস ও এর ডাক্টসমূহের বর্ণনা করেন।


title: ভ্রূণবিদ্যা

text: ভ্রূণবিদ্যা (ইংরেজি: Embryology), ল্যাটিন ἔμβρυον - ইংরেজি: "Ebryon" (উচ্চারণ: "এমব্রায়োন্"), অর্থাৎ জন্ম হয়নি এমন ভ্রূণ; এবং -λογία - ইংরেজি: -"logia" (উচ্চারণ: "লজিয়া") থেকে আগত। ভ্রূণের গঠন ও বিকাশ সংক্রান্ত বিষয় নিয়ে ভ্রূণবিদ্যা আলোচনা করে। ভ্রূণ হচ্ছে জন্মের পূর্বাবস্থায় একটি প্রাণ। উদ্ভিদের ক্ষেত্রে এটি জার্মিনেশেন ঘটার পূর্বাবস্থা।


title: জরায়ুমুখ

text: সারভিক্স (ইংরেজি: Cervix), যা জরায়ুর গ্রীবা বা Neck of the Uterus নামেও পরিচিত। এটি জরায়ুর নিচের দিকের একটি চিকণ অংশ, যা যোনির উপরের শেষপ্রান্তের সাথে সংযুক্ত। এটি অনেকটা সিলিন্ডাকৃতি ও কণিকাকৃতি এবং যোনি দেওয়ালের উপরের অংশে অবস্থিত। পর্যাপ্ত চিকিৎসীয় সরঞ্জাম দ্বারা এর প্রায় অর্ধেক দৃষ্টিগোচরীভুত হয়। বাকিটা অংশ যোনি পেরিয়ে উপরের অংশ, যা সাধারণত “সারভিক্স ইউটেরি” নামে পরিচিত। ল্যাটিন ভাষায় সারভিক্স অর্থ "গ্রীবা"।


title: ইউরেথ্রাল স্পঞ্জ

text: ইউরেথ্রাল স্পঞ্জ (ইংরেজি: Urethral sponge) হচ্ছে স্পঞ্জের মতো নরম একপ্রকার কলা। এটি স্ত্রীদেহের নিম্ন যৌনাঙ্গে অবস্থিত। এটি মূত্রনালিকে ঘিরে, পিউবিক অস্থি ও যোনি দেওয়ালের বিপরীতে অবস্থিত।


title: ইউরেথ্রাল স্পঞ্জ

text: উত্তেজক কলা একত্রিত হয়ে ইউরেথ্রাল স্পঞ্জ গঠিত। যৌন উত্তেজনার সময় এটি রক্ত দ্বারা পরিপূর্ণ হয়ে ফুলে ওঠে, ফলে মূত্রনালি সঙ্কুচিত হয়। আর এটি-ই পিউবোকোকসাইজেয়াস পেশির সহায়তায় যৌন সঙ্গমের সময় মূত্রত্যাগ হতে বিরত রাখে।


title: ইউরেথ্রাল স্পঞ্জ

text: এছাড়াও ইউরেথ্রাল স্পঞ্জে স্কিনির গ্রন্থি অবস্থিত, যা সম্ভবত স্ত্রী বীর্যপাতের সাথে সম্পর্কযুক্ত। যদিও, স্ত্রী বীর্যপাতের উপস্থিতি নিয়ে চিকিৎসীয় বিতর্ক রয়েছে।


title: পেরিনিয়াল স্পঞ্জ

text: পেরিনিয়াল স্পঞ্জ (ইংরেজি: Perineal sponge) হচ্ছে, স্পঞ্জের মতো নরম একপ্রকার কলা ও ব্লাড ভেসেল। এটি স্ত্রীদেহের নিম্ন যৌনাঙ্গে দেখা যায়। এটি যোনি ও মলাশয়ের মধ্যবর্তী স্থানে, এবং পেরিনিয়াম ও পেরিনিয়াম দেহের অভ্যন্তরে অবস্থিত।


title: পেরিনিয়াল স্পঞ্জ

text: উত্তেজক কলা একত্রিত হয়ে পেরিনিয়াল স্পঞ্জ গঠিত। যৌন উত্তেজনার সময় এটি রক্ত দ্বারা পরিপূর্ণ হয়ে ফুলে ওঠে, এবং ভেস্টিবিউলার বাল্বসহ যোনির বর্হিভাগের এক তৃতীয়াংশ অঞ্চল সংকুচিত করে। এর ফলে ইউরেথ্রাল স্পঞ্জ যোনিকে শিশ্নের জন্য একটি আটোসাটো অবস্থার সৃষ্টি করে এবং পিচ্ছিলতা আনয়নের জন্য সহায়ক তরল ক্ষরণ করে।


title: পেরিনিয়াল স্পঞ্জ

text: পেরিনিয়াল স্পঞ্জ হচ্ছে একপ্রকার কামোত্তেজক অঙ্গ, এবং এতে অনেকগুলো স্নায়ুর শেষপ্রান্ত উন্মুক্ত। এর ফলে এটি যোনির পেছন দিক বা মলাশয়ের উপরের দিক হতে উদ্দীপিত হতে পারে। কিছু নারী যখন দাবী করেন যে, তাঁরা পায়ু সঙ্গমের সময় শীর্ষসুখ লাভ করেছেন, সম্ভবত সে সময় তাঁদের পেরিনিয়াল স্পঞ্জ উদ্দীপিত হয়ে উঠেছিলো। এধরনের শীর্ষসুখের ফলে বীর্যপাত হওয়া সম্ভব এবং বলা হয় এটি জি-স্পট উদ্দীপনার মতোই অনুভূত হয়।


title: ভিনাসের দ্বিভাঁজ

text: ক্লেফট অফ ভিনাস (), নারীর উরূসন্ধিস্থলে যৌনাঙ্গের বহির্ভাগে দৃশ্যমান চিরল ভাঁজ যা যোনীর একটি অংশ। যোনী মণ্ডপের শুরুতে, যেখানে বহিরোষ্ঠ দ্বিভাজিত হয়ে যায়, সেখানকার হলরেখাকে (লাঙ্গলের ফলার দাগ, এখানে চামড়ার ভাঁজের দ্বারা সৃষ্ট দাগের ন্যায় অংশ বোঝানো হয়েছে) ক্লেফট অব ভিনাস (ভাষান্তরে ভিনাসের গিরিখাত) নামে অভিহিত করা হয়। রোমান পুরাণে ভালোবাসার দেবী ভিনাসের নামানুসারে এর নামকরণ করা হয়েছে। এটি পিউডেন্ডাল ক্লেফট (pudendal cleft), পিউডেন্ডাল ফাটল (pudendal fissure), বা ল্যাটিন: "rima pudendi" (রিমা পিউডেন্ডি) নামেও পরিচিত।


title: ভিনাসের দ্বিভাঁজ

text: কিছু মহিলার ক্ষেত্রে ভগাঙ্কুরছত্র ও লেবিয়া মাইনরা ক্লেফট অব ভিনাস ভেতর দিয়ে বাইরের দিকে প্রক্ষিপ্ত। সেক্ষেত্রে যখন আটোসাটো পোষাক পরা হয় তখন ক্লেফটে টান পড়তে পারে (যখন জিন্সের মতো জোড়া লাগা কাপড় পরিধান করা হয়)। এটাকে অপশব্দে ক্যামেলটো (Cameltoe) বলে অভিহিত করা হয়।


title: ভালভাল ভেস্টিবিউল

text: ভালভাল ভেস্টিবিউল (ইংরেজি: Vulval vestibule), যা ভালভার ভেস্টিবিউল (Vulvar vestibule) নামেও পরিচিত। এটি লেবিয়া মাইনরার মধ্যবর্তীস্থানে অবস্থিত ভালভার একটি অংশ, যেখানে ইউরেথ্রাল ও যোনির প্রবেশমুখ উন্মুক্ত। এর প্রান্ত হার্ট-এর লাইন দ্বারা চিহ্নিত।


title: ভালভাল ভেস্টিবিউল

text: যোনির সম্মুখে, গ্ল্যান্স ক্লিটোরিসের ২.৫ সেন্টিমিটার ভেতরে বহিঃস্থ ইউরেথ্রাল অরফিস অবস্থিত। সাধারণত এটিকে স্কিনির ডাক্টের প্রবেশমুখের নিকটে ছোট, হালকা স্পষ্ট দাগ হিসেবে চিহ্নিত করা হয়।


title: ভালভাল ভেস্টিবিউল

text: ভ্যাজাইনাল অরফিস হচ্ছে মূত্রনালির নিচে ও পেছনে অবস্থিত একপ্রকার মধ্যম আকৃতিবিশিষ্ট চির; এর আকার সতীচ্ছদের আকৃতির সাথে ব্যাস্তানুপাতিক হারে পরিবর্তিত হয়।


title: যোনিচ্ছদ

text: যোনিচ্ছদ বা সতীচ্ছদ (ইংরেজি: Hymen — উচ্চারণ: "হাইমেন্") হচ্ছে মিউকাস মেমব্রেন দ্বারা সৃষ্ট একটি ভাঁজ, যা যোনির প্রবেশমুখ আংশিক বা সম্পূর্ণ আবরণ করে রাখে। এটি ভালভার বা বহিঃস্থ যৌনাঙ্গের অংশবিশেষ গঠন করেন। ইংরেজিতে যোনিচ্ছদের অপশব্দ হচ্ছে "Cherry" (চেরি, এক প্রকার ফলের নাম)। ইংরেজি ভাষায় "Popping one's cherry"-এর অর্থ হচ্ছে, কারো কুমারীত্ব হারানো। বাংলায় "সতীচ্ছদ" শব্দটির উৎপত্তি এজন্য যে বিশ্বাস করা হয়, এর উপস্থিতির দ্বারা কোনো মেয়ের কুমারীত্ব থাকার ব্যপারে নিশ্চিত হওয়া যায়। তা সত্ত্বেও, কোনো নারীর যোনিচ্ছদ পরীক্ষা করেই কুমারীত্ব থাকা বা না থাকাটা নিশ্চিত করা যায় না।


title: যোনিচ্ছদ

text: এমব্রায়োজেনেসিসের সময় যৌনাঙ্গের বিকাশ শুরু হয়।


title: যোনিচ্ছদ

text: প্রজনন তন্ত্রের বিকাশ সাদৃশ্যপূর্ণ হওয়ায়, অনেক স্তন্যপায়ী প্রাণীতে যোনিচ্ছদের উপস্থিতি দেখা যায়। যেমন: শিম্পাঞ্জী, হাতি, ম্যানাটি, তিমি ইত্যাদি।


title: বিসক্রা

text: বিস্‌ক্রা () উত্তর-পূর্ব আলজেরিয়ার একটি শহর। এটি দেশটির বিস্‌ক্রা প্রদেশের রাজধানী। শহরটি সাহারা মরুভূমির একটি উর্বর মরূদ্যানে অবস্থিত এবং যাযাবরদের একটি বাণিজ্যকেন্দ্র হিসেবে পরিচিত। ফলের চাষ এখানকার প্রধান কাজ, খেজুর, জলপাই, খুবানি ও ডালিম এখানে উৎপন্ন প্রধান ফল। জলবায়ু অনুকূল বলে শহরটি একটি জনপ্রিয় শীতকালীন অবকাশযাপন কেন্দ্র। এই শহরে সাঁ-জেরমাঁ নামের একটি ফরাসি দুর্গ আছে, যা আলজেরিয়াতে ফরাসি উপনিবেশের সময় একটি গুরুত্বপূর্ণ ফরাসি সামরিক ঘাঁটি হিসেবে কাজ করত। প্রাচীনকালে এখানে রোমানদেরও একটি সামরিক ঘাঁটি ছিল। উত্তর আফ্রিকার দিগ্বিজয়ী আরব নেতা ওক্‌বা এই শহরের কাছেই নিহত হন; তাঁর সমাধিস্তম্ভ গোটা উত্তর আফ্রিকার সবচেয়ে প্রাচীন আরবি লিপির নিদর্শন বহন করছে। স্পেনের মুরেরা বহু শতাব্দী যাবত শহরটি শাসন করার পর ১৮৪৪ সালে ফরাসিরা ১৮৪৪ সালে শহরটি দখল করে নেয়। বর্তমানে এখানে দুই লক্ষের কিছু বেশি লোকের বাস।


title: স্কিকদা

text: স্কিক্‌দা () উত্তর-পূর্ব আলজেরিয়ার একটি বন্দর শহর। এটি কন্সটান্টিন শহরের কাছে স্তোরা উপসাগরের তীরে অবস্থিত। ফরাসি ঔপনিবেশিক আমলে এর নাম ছিল ফিলিপভিল। এখান থেকে ফল, শাকসব্জি, গবাদি পশু, গম, লোহা ও মর্মর পাথর রপ্তানি করা হয়। প্রধান প্রধান শিল্পের মধ্যে আছে মৎস্য ও কৃষিজাত দ্রব্য প্রক্রিয়াকরণ, লোহার আকরিকের গলন, এবং অ্যালুমিনিয়াম উৎপাদন। প্রাচীনকাল থেকে শহরটি বিভিন্ন জাতির ও দেশের দখলে এসেছে। বর্তমান শহরটি ১৮৩৮ সালে ফরাসিরা স্থাপন করে।


title: কন্সটান্টিন

text: কন্সটান্টিন () উত্তর-পূর্ব আলজেরিয়ার একটি শহর এবং কন্সটান্টিন প্রদেশের রাজধানী। এটি চামড়া ও চামড়াজাত দ্রব্য, পশম ও লিনেন কাপড়ের দ্রব্যের একটি উৎপাদন কেন্দ্র। শহরটি আলজিয়ার্স, তিউনিস, আন্নাবা, বিস্‌ক্রা ও স্কিক্‌দা শহরের সাথে এইসব দ্রব্য ও খাদ্যশস্য দিয়ে বাণিজ্য করে থাকে। স্কিক্‌দা কন্সটান্টিনের একটি ভূমধ্যসাগরীয় বন্দর হিসেবে কাজ করে।


title: কন্সটান্টিন

text: রোমান সম্রাট কন্সটান্টিন ৩১৩ অব্দে প্রাচীন নুমিদীয় শহর সির্তার স্থলে এই শহরটি নির্মাণ করেন। শহরটি একটি পাথুরে মালভূমির উপর, সমুদ্র সমতল থেকে ৬৪০ মিটার উচ্চতায় অবস্থিত। এটি চারপাশের প্রায় সমস্ত এলাকা থেকে বিচ্ছিন্ন, কেবল পশ্চিমের গভীর খরস্রোতা রুমেল নদী ছাড়া। দক্ষিণে নদীটির উপর দিয়ে একটি দীর্ঘ সেতু আছে। এছাড়া উত্তর ও উত্তর-পূর্বেও সেতু নির্মাণ করা হয়েছে।


title: কন্সটান্টিন

text: আরবেরা রোমানদের খোদাই করা পাথরগুলি দিয়ে কন্সটান্টিনের চারপাশের প্রাচীর নির্মাণ করে। শহরটি পুরাতন ও নতুন --- এই দুই অংশে বিভক্ত। পুরাতন অংশটি মুরদের তৈরি এবং এর রাস্তাগুলি সরু সরু ও ঘোরালো। এখানকার বাড়িঘরগুলির স্থাপত্য প্রাচ্য ধরনের। অন্যদিকে নতুন শহরটি আধুনিক ও প্রশস্ত। ১৮৩৭ সালে ফ্রান্স কন্সটান্টিনের নিয়ন্ত্রণ নেয়। শহরটির অন্যতম আকর্ষণ একটি কাসবাহ বা রোমান দুর্গ। বর্তমানে এটি একটি হাসপাতাল ও সেনা ছাউনি হিসেবে ব্যবহৃত হয়। আরও আছে ১৮শ শতকে নির্মিত মসজিদ সিদিয়েল-কাত্তানি। এবং ১৯শ শতকে নির্মিত মুরদের একটি প্রাসাদ যেটি ফরাসি ঔপনিবেশিক আমলে ফরাসি গভর্নরের বাসভবন ছিল। এখানে কন্সটান্টিন বিশ্ববিদ্যালয় এবং সির্তা জাদুঘর অবস্থিত।


title: লিগুয়ারীয় সাগর

text: লিগুয়ারীয় সাগর () ভূমধ্যসাগরের একটি বাহু। এটি দক্ষিণ ইউরোপের কাছে, কর্সিকা ও এলবা দ্বীপ এবং উত্তর-পশ্চিম ইতালি ও মোনাকোর রিভিয়েরা উপকূলের মধ্যে অবস্থিত। জেনোয়া, লা স্পেসিয়া এবং লিভোর্নো এই সাগরের উপকূলে অবস্থিত প্রধান বন্দর। লিগুয়ারীয় সাগর দক্ষিণ-পূর্বে তিররেনীয় সাগরের সাথে সংযুক্ত। লিগুয়ারিয়ান সাগরের উত্তর প্রান্ত ইতালির উপকূলে জেনোয়া উপসাগর নামে পরিচিত।


title: তিররেনীয় সাগর

text: তিররেনীয় সাগর () ভূমধ্যসাগরের একটি অংশ। এটিকে ইতালীয় উপদ্বীপ এবং সিসিলি, সার্দিনিয়া ও কর্সিকা দ্বীপগুলি আংশিকভাবে ঘিরে রেখেছে। এর উত্তরে লিগুয়ারীয় সাগর। তিররেনীয় সাগর মেসসিনা প্রণালীর মাধ্যমে আয়োনীয় সাগরের সাথে সংযুক্ত।


title: ইর্তিশ নদী

text: ইর্তিশ নদী (; Kazakh: Ертiс / "Yertis"; Chinese: 额尔齐斯河, pinyin: "É'ěrqísī hé"; Uyghur: ئېرتىش; Mongolian: Эрчис мөрөн/Erchis, "erchleh", "twirl"; ) ওব নদীর প্রধান উপনদী এবং রাশিয়ার দ্বিতীয় দীর্ঘতম নদী। ওব ও ইর্তিশ নদীব্যবস্থাটির মিলিত দৈর্ঘ্য ৫,৪১০ কিলোমিটার এবং এটি এশিয়া মহাদেশের দীর্ঘতম নদীব্যবস্থা।


title: ইর্তিশ নদী

text: চীনের শিঞ্চিয়াং উইগুর স্বায়ত্তশাসিত অঞ্চলের আলতাই পর্বতমালার দক্ষিণ-পশ্চিম ঢাল বেয়ে নেমে আসা হিমবাহ ও জলধারা থেকে ইর্তিশ নদীর উৎপত্তি। উপরের অংশে এটি কৃষ্ণ ইর্তিশ নদী নামে পরিচিত। কৃষ্ণ ইর্তিশ পশ্চিমদিকে কাজাখস্তানের জুংগারিয়ান অববাহিকার মধ্য দিয়ে প্রবাহিত হয়ে জেসান হ্রদে পড়েছে। এই জেসান হ্রদ থেকে নদীটি ইর্তিশ নামে নিঃসরিত হয়ে আলতাই পর্বতমালার পশ্চিম অংশের মধ্য দিয়ে প্রবাহিত হয়ে রাশিয়াতে প্রবেশ করেছে। এখানে পশ্চিম সাইবেরীয় সমভূমিতে এটি অনিয়মিতভাবে প্রবাহিত হয়ে খান্তি-মান্সিস্ক শহরের কাছে ওব নদীতে পড়েছে। ইর্তিশ নদীর মোট দৈর্ঘ্য ৪,২৪৮ কিলোমিটার। এর অববাহিকার আয়তন প্রায় ১৬,৪৩,০০০ বর্গকিলোমিটার। ইর্তিশ নদীর প্রধান উপনদীর মধ্যে আছে ইশিম, তোবোল এবং তারা। বছরের অর্ধেক সময় ধরে ইর্তিশ বরফমুক্ত থাকে। এসময় এর পুরো দৈর্ঘ্য জুরে নৌপরিবহন সম্ভব। ইর্তিশ নদীর তীরে অবস্থিত গুরুত্বপূর্ণ শিল্পশহর ও কাঠ উৎপাদন কেন্দ্রের মধ্যে আছে ওস্কেমেন, সেমেই এবং পাভলোদার। ওমস্ক শহরের কাছে আন্তঃসাইবেরীয় রেলপথ ইর্তিশ নদীকে অতিক্রম করেছে।


title: ইর্তিশ নদী

text: ইর্তিশ নদী একটি গুরুত্বপূর্ণ উত্তর-দক্ষিণ পরিবহন পথ। এটি রুশদেরকে সাইবেরিয়া বিজয়ে সহায়তা করেছিল। ১৯১৮-১৯১৯ সালে রুশ গৃহযুদ্ধের সময় বলশেভিক-বিরোধী নেতা অ্যাডমিরাল আলেকসান্দর ভাসিলিয়েভিচ কলচাক ওম্‌স্ককে তার রাজধানী বানান।


title: কোলিমা নদী

text: কোলিমা নদী () রাশিয়ার সাইবেরিয়ার উত্তর-পূর্ব অংশের একটি নদী। এটি কোলিয়া পর্বতমালা থেকে উৎপত্তি লাভ করে প্রথমে উত্তর দিকে এবং পরে উত্তর-পূর্ব দিকে ১,৭৮৬ কিলোমিটার প্রবাহিত হয়ে উত্তর মহাসাগরের বাহু পূর্ব সাইবেরীয় সাগরের কোলিমা উপসাগরে পতিত হয়েছে। উচ্চভূমি অঞ্চলে নদীটি খরস্রোতা এবং এর উপর অনেকগুলি জলপ্রপাত আছে। নিম্নভূমিতে এসে নদীটি প্রশস্ত হয়েছে এবং একটি সমতল, জলাময় সমভূমির মধ্য দিয়ে প্রবাহিত হয়েছে। জুন থেকে সেপ্টেম্বরের বরফমুক্ত ঋতুতে নদীটির নিম্নভূমি অংশটি নাব্য থাকে। নদীর উপরের অংশে কোলিমা স্বর্ণক্ষেত্রগুলি অবস্থিত।


title: উত্তর সমুদ্রপথ

text: উত্তর সমুদ্রপথ একটি বিখাত জলপথ। এটি ইউরোপের উত্তর সাগরে শুরু হয়ে উত্তর মহাসাগরের এশীয় উপকূল ধরে অগ্রসর হয়ে বেরিং সাগর হয়ে প্রশান্ত মহাসাগর পর্যন্ত চলে গেছে। ১৫৫৩ সালে ব্রিটিশেরা স্যার হিউ উইলোবির নেতৃত্বে একটি অভিযাত্রী দল পাঠিয়ে এই পথটি খোঁজা শুরু করে। দলটি নোভায়া জেমলিয়া দ্বীপ দেখতে পেয়েছিল এবং সামিভূমিতে পৌঁছেছিল। সেখানে উইলোবি মারা যান। ১৮৭৮-৭৯ সালে সুয়েডীয় অভিযাত্রী আডলফ এরিক নর্ডেনশোল্ড প্রথম চেলিউস্কিন অন্তরীপ পার হয়ে সম্পূর্ণ পথটি অতিক্রম করে জাপানের ইয়োকোহামা শহর পর্যন্ত পৌঁছেন।


title: ওকা নদী

text: ওকা নদী () পশ্চিম রাশিয়ার একটি নদী। নদীটি ওরেলের দক্ষিণে উৎপত্তিলাভ করে উত্তর ও উত্তর-পূর্ব দিকে ঘন জনবসতিপূর্ণ ও শিল্পায়িত অঞ্চলের মধ্য দিয়ে ১,৪৮০ কিমি প্রবাহিত হয়ে নিঝনি নভোগোরদের কাছে ভোলগা নদীর সাথে মিলিত হয়েছে। এটি ভোলগা নদীর পশ্চিম উপনদীগুলির মধ্যে প্রধান।


title: মোজ নদী

text: মোজ () পশ্চিম ইউরোপের একটি নদী। নদীটি উত্তর-পূর্ব ফ্রান্স, দক্ষিণ বেলজিয়াম এবং নেদারল্যান্ডসের মধ্য দিয়ে প্রবাহিত হয়েছে। নদীটি ফ্রান্সের লঁগ্র্ মালভূমিতে উৎপত্তিলাভ করেছে এবং ভের্‌দাঁ, সেদঁ এবং শার্লভিল-মেজিয়ের শহরগুলির পাশ দিয়ে প্রবাহিত হয়ে বেলজিয়ামে প্রবেশ করেছে। সেখানে নামুরের কাছে সঁব্র্ নদী মোজের সাথে মিলিত হয়েছে। সেখান থেকে এটি পূর্ব দিকে লিয়েজ শহর পর্যন্ত প্রবাহিত হয়েছে এবং ওলন্দাজ-বেলজীয় সীমান্তের একাংশ গঠন করে মাসট্রিখ্‌ট শহরের কাছে নেদারল্যান্ডসে প্রবেশ করেছে। এরপর নদীটি ভেনলো এবং বের্গেন শহরের পাশ দিয়ে প্রবাহিত হয়ে দুই ভাগে ভাগ হয়ে গেছে। উত্তরের শাখাটি মাস নদী নামে উত্তর-পশ্চিমে প্রবাহিত হয়ে ভাল নদীর সাথে মিলিত হয়েছে। দক্ষিণের শাখাটি মোজ নামে উত্তর সাগরে পতিত হয়েছে। মোজ নদীর সম্মিলিত দৈর্ঘ্য ৯২৫ কিলোমিটার। এটি ইউরোপের অন্যতম গুরুত্বপূর্ণ নদীপথ। মোজ নদীর উপত্যকাতে একটি গুরুত্বপূর্ণ খনন ও শিল্প অঞ্চল অবস্থিত।


title: সধবার একাদশী

text:
সধবার একাদশী বাংলা গদ্য সাহিত্যের একটি আদি ও উতকৃষ্ট নিদর্শন। এটি একটি নাটক যা কি-না প্রহসন হিসেবে পরিগণিত। এর লেখক উনিশ শতকের বিশিষ্ট নাট্যকার দীনবন্ধু মিত্র।
নাট্যকার দীনবন্ধু মিত্র ডাক বিভাগের কর্মকর্তা ছিলেন। কর্মসূত্রে যখন তিনি ভারতের নদীয়া ও উড়িষ্যা এবং বাংলাদেশের ঢাকা এই ৩টি জেলার পোস্টাল বিভাগের ইন্সপেক্টিং পোস্ট মাস্টার হিসেবে নিযুক্ত তখন তিনি এ প্রহসনটি রচনা করেন। নাটকটি সর্বপ্রথম ১৮৬৬ খৃষ্টাব্দে প্রকাশিত হয়। এটি প্রখম মঞ্চস্থ হয় কলকাতার বাগবাজার অ্যামেচার থিয়েটার দলের উদ্যোগে, ১৮৬৮ খৃস্টাব্দে।


title: সধবার একাদশী

text: এটি একটি প্রহসনমূলক নাটক। নাটকটি নাতিদীর্ঘ। এতে তিনটি অঙ্ক রয়েছে। প্রথম অঙ্কে ২টি, দ্বিতীয় অঙ্কে ৪টি এবং তৃতীয় অঙ্কে ৩টি গর্ভাঙ্ক রয়েছে।


title: সধবার একাদশী

text: এ নাটকের মাধ্যমে তৎকালীন বঙ্গীয় সমাজের উচ্চশ্রেণীর ব্যক্তি বর্গের চাল-চরিত্র ফুটিয়ে তোলা হয়েছে। মদ্যপানের কুফল ফুটিয়ে তোলা এ নাটকের অন্যকম উদ্দেশ্য। মদ্যপানের সঙ্গে সঙ্গে ততকালীন সমাজের বেশ্যাসক্তির বিষয়টি ফুটিয়ে তোলা হয়েছে। মদপান এবং বেশ্যাসক্তির কারণে সে সমসাময়িক সমাজে যে উচ্ছৃঙ্খলতা এবং নৈতিক অধঃপতন দেখা গিয়েছিল তা চোখে আঙ্গুল দিয়ে দেখানো হয়েছে। উঠতি ধনী ব্যক্তিরা অর্থ ও বিত্তের জোড়ে বিজাতীয় সংস্কৃতিকে জড়িয়ে ধরতে গিয়ে যে অনাসৃষ্টি করে তারই একটি বিশ্বস্ত রূপ এই সধবার একাদশী ।


title: সধবার একাদশী

text: অটল এ নাটকের কেন্দ্রীয় চরিত্র। সে ধনাঢ্য ব্যক্তির সন্তান। তার প্রচুর বন্ধু-বান্ধব। অন্তরঙ্গ বন্ধুরা তাকে কুপথে পরিচালিত করে। সে মদে আসক্ত হয় এবং বেশ্যা গমন শুরু করে। সে কাঞ্চন নামীয় একজন বেশ্যাকে স্বগৃহে রক্ষিতা হিসেবে রাখতে উদ্যত হয়। অটলের পিতা পুত্রের এহেন অনাচারে আপত্তি করেন। কিন্তু অটলের মা পুত্র হারানোর ভয়ে রক্ষিতার ব্যাপারে সম্মতি প্রদান করেন। অটলের বন্ধ-বান্ধব বিশেষ করে নিমচাঁদ এসব কর্মকাণ্ডে সোতসাহে সাহায্য করে। এক পর্যায়ে কাঞ্চন অটলকে পরিত্যাগ করে। অটলের বন্ধুরা মানুষের হাতে নিগৃহীত হয়।


title: সধবার একাদশী

text: এ নাটকটির ভাষা এর বিষয়বস্তুর সঙ্গে সংগতিপূর্ণ। পরিবেশের দাবী অনুযায়ী খিস্তি-খেউড়ের পর্যাপ্ত ব্যবহার দেখা যায়। বিভিন্ন সংলাপে রয়েছে কৌতুকাবহ। বাংলার মে্যে ইংরেজি বক্তব্যও লাগসই পুরে দেয়া হয়েছে।


title: সধবার একাদশী

text: ১৮৮৬ খৃস্টাব্দের নভেম্বর মাসে বেঙ্গল পত্রিকায় প্রথম এ প্রহসনটির আলোচনা মুদ্রিত হয়। বেশ্যা ইত্যাদি বিষয়-বস্তুর জন্য এটি বিরূপ সমালোচনার শিকার হয়েছিল। তবে ততকালনি সমাজের উচ্ছৃঙ্খল দিকটি তুলে ধারার কারণে তা প্রশংসাও লাভ করেছিল।


title: সদরঘাট (দ্ব্যর্থতা নিরসন)

text: সদরঘাট বলতে বোঝানো হতে পারে -


title: ফ্রিজীয় ভাষাসমূহ

text:
ফ্রিজীয় ভাষাসমূহ (ইংরেজি ভাষায়: Frisian languages) পশ্চিম জার্মানীয় ভাষাসমূহের অন্তর্গত ইঙ্গ-ফ্রিজীয় দলের একটি ভাষাদল, যাদের সাথে ইংরেজি ভাষার সবচেয়ে বেশি মিল দেখতে পাওয়া যায়। ভাষাগুলি একসময় উত্তর সাগরের উপকূল ধরে,
নেদারল্যান্ডসের উত্তর হল্যান্ড প্রদেশ থেকে শুরু করে জার্মানির শ্লেসভিগ অঞ্চল পর্যন্ত প্রচলিত ছিল। আধুনিককালে এসে এগুলি কেবল তিনটি ক্ষুদ্র অঞ্চলে প্রচলিত আছে। নেদারল্যান্ডসের ফ্রিসলান্ড প্রদেশে (যার মধ্যে Schiermonnikoog এবং Terschelling দ্বীপগুলিও পড়েছে) প্রচলিত ভাষাটি হল পশ্চিম ফ্রিজীয় ভাষা। জার্মানির ওলডেনবুর্গ শহরের পশ্চিমে অবস্থিত জাটারলান্ড অঞ্চলে প্রচলিত আছে পূর্ব ফ্রিজীয় ভাষা। আর জার্মানির শ্লেসভিগ অঞ্চলের পশ্চিম সমুদ্রতীরবর্তী এলাকায় এবং উত্তর সাগরে অবস্থিত জুল্ট, ফোর, আমরুম, হালিগেন দ্বীপপুঞ্জ ও হেলগোলান্ড দ্বীপগুলিতে প্রচলিত ভাষাগুলি হল উত্তর ফ্রিজীয় ভাষা।


title: ফ্রিজীয় ভাষাসমূহ

text: ফ্রিজীয় ভাষার সবচেয়ে প্রাচীন লিখিত নিদর্শগুলি ১৩শ শতকের। এগুলি প্রাচীন ফ্রিজীয় ভাষায় লেখা এবং ফ্রিজীয় ভাষার এই প্রাচীন পর্যায়টি ১৬শ শতকের শেষ পর্যন্ত বিদ্যমান ছিল। প্রাচীন ফ্রিজীয় ভাষাতে সেই সব ভাষাতাত্ত্বিক বৈশিষ্ট্য দেখতে পাওয়া যায়, যেগুলি ইংরেজি ও ফ্রিজীয় ভাষাকে অন্য সব পশ্চিম জার্মানীয় ভাষা থেকে পৃথক করেছে।


title: ফ্রিজীয় ভাষাসমূহ

text: ফ্রিজীয় ভাষার প্রাচীন পর্বের অবসানের পর প্রায় ৩০০ বছর ধরে ফ্রিজীয় ভাষাতে উল্লেখযোগ্য কোন সাহিত্য রচিত হয়নি। আধুনিক যুগে এসে পশ্চিম ফ্রিজীয়ভাষী অঞ্চলটিতে এক ধরনের সাহিত্যিক নবজাগরণ ঘটে। বর্তমানে ভাষাটি নেদার


title: ফ্রিজীয় সাহিত্য

text: ফ্রিজীয় সাহিত্য বলতে নেদারল্যান্ডসের উত্তরের ফ্রিসলান্ড প্রদেশ ও ফ্রিজীয় দ্বীপপুঞ্জে কথ্য ফ্রিজীয় ভাষায় (যা মূলত পশ্চিম ফ্রিজীয় উপভাষা) লেখা রচনাবলিকে বোঝায়।


title: ফ্রিজীয় সাহিত্য

text: পূর্ব ফ্রিজীয় এবং উত্তর ফ্রিজীয় ভাষাগুলিতে তেমন কোন সাহিত্য রচিত হয়নি। ১৩শ শতকের আগে ফ্রিজীয় ভাষায় লেখা কোন সাহিত্য পাওয়া যায় না। আবার ১৮শ থেকে ২০শ শতকের মধ্যবর্তী সময়ে এই ভাষায় তেমন কোন সাহিত্যই রচিত হয়নি। প্রাচীন ফ্রিজীয় রচনাগুলির মধ্যে আছে আইনের সমষ্টি, জার্মানীয় গাথা ও কবিতাসমূহ।


title: ফ্রিজীয় সাহিত্য

text: নব্য পশ্চিম ফ্রিজীয় সাহিত্যের শুরু হয়েছিল ১৭শ শতকে, Gijsbert Japiks (১৬০৩-১৬৬৬)–এর লেখাগুলির মাধ্যমে। ১৬০৯ সালে রচিত "Wouter en Tialle" ছিল এ ভাষায় রচিত প্রথম গুরুত্বপূর্ণ সাহিত্যকর্ম। ১৫৮১ সালে ফ্রিসলান্ড যখন ওলন্দাজ প্রজাতন্ত্রের অংশে পরিণত হয়, তখন সাধারণ কৃষকের মুখের ভাষা হিসেবে ফ্রিজীয় ভাষার অস্তিত্ব হুমকির সম্মুখীন হয়ে পড়ে। Japiks-এর নানা সাহিত্যকর্মে (যার মধ্যে ১৬৬৮ সালে প্রকাশিত "Friesche Rymlerye" "ফ্রিজীয় চরণসমূহ" উল্লেখযোগ্য) ফ্রিজীয় ভাষার বহুমুখিতা ও সমৃদ্ধ বৈশিষ্ট্য প্রকাশ পায় এবং এগুলি ফ্রিজীয় ভাষাকে সম্ভাব্য বিলুপ্তির হাত থেকে রক্ষা করে। তবে ১৯শ শতকের রোমান্টিক পর্বে এসেই একটি জাতীয় সাহিত্য হিসেবে ফ্রিজীয় সাহিত্য বিকশিত হতে শুরু করে। এ সময় Halbertsma ভ্রাতৃবৃন্দ - Eeltsje, Joast, and Tsjalling – "নব্য ফ্রিজীয় সাহিত্য" নামে একটি আন্দোলনের সূচনা করেন। তারা রোমান্টিক ধাঁচের গদ্য ও পদ্যের এক সংগ্রহ রচনা করেন, যার নাম "Rimen en Teltsjes" (১৮৭১, "ছন্দ ও গল্প")। এগুলির প্রভাবে ১৯শ শতকের দ্বিতীয়ার্ধে এক সমৃদ্ধ ফ্রিজীয় লোকসাহিত্যের উত্থান ঘটে। সমসাময়িক সাংস্কৃতিক ভাষাতাত্ত্বিক ও কবি Harmen Sytstra প্রাচীন জার্মানীয় চরণের রীতিতে রচনা করেন ফ্রিজীয়দের বীরত্বময় ইতিহাস। ১৯১৫ সালে Douwe Kalma তরুণ ফ্রিজীয় আন্দোলন শুরু করেন, যার মাধ্যমে তরুণ ফ্রিজীয় লেখকেরা অতীতের ফ্রিজীয় সাহিত্যের সংকীর্ণ প্রাদেশিকতা ও নীতিধর্মিতা থেকে নিজেদের বিচ্ছিন্ন করার প্রয়াস পান। অবশ্য এর আগেই Simke Kloosterman-এর গীতিকবিতায় ও গল্প-উপন্যাসে এবং Reinder Brolsma-র মনোবৈজ্ঞানিক আখ্যানগুলিতে এই বিচ্ছিন্নমুখিতার আভাস পাওয়া গিয়েছিল। Kalma নিজে ফ্রিজীয় কবিতা, নাটক, অনুবাদ সাহিত্য, সাহিত্যিক ইতিহাস ও সাহিত্য সমালোচনার ক্ষেত্রে গুরুত্বপূর্ণ অবদান রাখেন। বিংশ শতাব্দীর প্রথমার্ধে ফ্রিজীয় সাহিত্যের অন্যান্য গুরুত্বপূর্ণ ব্যক্তিত্ত্বদের মধ্যে ছিলেন প্রবন্ধকার E.B. Folkertsma এবং কবি Fedde Schurer, Obe Postma ও Douwe Tamminga। ২য় বিশ্বযুদ্ধের পরে ফ্রিজীয় সাহিত্য জাতীয়তাবাদ ও বহু ঐতিহ্যবাহী রীতিনীতি থেকে দূরে সরে যায়। এ পর্বে Anne Wadman সমালোচনা, প্রবন্ধ রচনা ও উপন্যাসের ক্ষেত্রে নেতৃত্ব দেন। বর্তমান ফ্রিজীয় গদ্য ও পদ্য সাহিত্যে বিষয়বস্তু ও লিখনকৌশলে বৃহত্তর পশ্চিম ইউরোপীয় সমাজের প্রতিফলন দেখতে পাওয়া যায়।


title: ফ্রিজীয় ভাষা (দ্ব্যর্থতা নিরসন)

text: ফ্রিজীয় ভাষা বলতে নিচের যেকোনটি বোঝাতে পারে:


title: ফ্রিজিয়া

text: ফ্রিজিয়া (Frisia) উত্তর-পশ্চিম ইউরোপে উত্তর সাগরের তীরে অবস্থিত একটি ঐতিহাসিক অঞ্চল। এটি বর্তমান নেদারল্যান্ডসের অধিকাংশ এলাকা, জার্মানির উত্তর-পশ্চিমের কিছু অংশ এবং ফ্রিজীয় দ্বীপপুঞ্জ নিয়ে গঠিত ছিল। ফ্রিজীয় নামের একটি জার্মানীয় জাতি প্রাগৈতিহাসিক যুগে এই অঞ্চলে বাস করত এবং তাদের নামেই এই অঞ্চলের নামকরণ। ফ্রিজিয়ার ছিল নিজস্ব ভাষা ও সংস্কৃতি। এগুলি এখনও কিছু কিছু এলাকায়, যেমন নেদারল্যান্ডসের ফ্রিসলান্ড প্রদেশে ধরে রাখা হয়েছে। এই নিম্নভূমি অঞ্চলটি প্রায়ই সাগরের জোয়ারে প্লাবিত হত, এবং ফ্রিজীয়রা ঐতিহাসিকভাবে মনুষ্যনির্মিত মাটির ঢিবির উপর বসবাস করত।


title: ফ্রিজিয়া

text: খ্রিস্টীয় ১ম শতকে ফ্রিজিয়া ও রোমান সাম্রাজ্যের মধ্যে চুক্তি সম্পাদিত হয়। ৪৭৬ সালে রোমান সাম্রাজ্যের পতনের পর ফ্রিজিয়া কিছুকাল অ্যাঙ্গল ও স্যাক্সন নামের জার্মান জাতিদের অধীনে ছিল; ফ্রিজিয়া এই জাতি দুইটির গ্রেট ব্রিটেন দ্বীপে যাওয়ার পথে পড়েছিল। ফ্রিজীয় ভাষাতে এই অ্যাংলো-স্যাক্সন প্রভাব এখনও রয়ে গেছে। ৭৮৫ সালে ফ্রিজিয়াকে কারোলিঙ্গীয় সাম্রাজ্যের অন্তর্গত করে নেওয়া হয় এবং এলাকার অধিবাসীরা ধীরে ধীরে খ্রিস্টধর্মে ধর্মান্তরিত হতে শুরু করে। তবে ফ্রিজিয়া সাম্রাজ্যের অন্তর্ভুক্ত হলেও যথেষ্ট স্বায়ত্বশাসন বজায় রাখে। এর পরবর্তী শতাব্দীগুলিতে অঞ্চলটি তিনটি ভাগে ভাগ হয়ে যায়। পূর্ব ফ্রিজিয়া অঞ্চলটি মূলত গ্রোনিঙেন শহর থেকে পরিচালিত হত, এবং শহরটি উট্রেশ্‌টের বিশপের অধীন ছিল। পূর্ব প্রুশিয়ার একাংশ পরে প্রুশিয়ার অংশ করে নেওয়া হয়। পশ্চিম ফ্রিজিয়া হল্যান্ডের কাউন্টদের নিয়ন্ত্রণে চলে আসে, আর মধ্য ফ্রিজিয়া মোটামুটি স্বাধীন থাকে। মধ্যযুগে ফ্রিজিয়ার অধিবাসীদের স্বাধীন জীবনযাপনের জন্য অঞ্চলটি পরিচিত লাভ করে, কেন না সেসময় ইউরোপের বেশির ভাগ অংশে সামন্ততন্ত্র প্রচলিত ছিল।


title: ফ্রিজিয়া

text: ১৬শ শতকের শুরুর দিকে ফ্রিজিয়ার বেশির ভাগ অংশ পবিত্র রোমান সম্রাট ৫ম চার্লসের অধীনে চলে আসে। তিনি আবার উত্তর-পশ্চিম ইউরোপে হাবসবুর্গ রাজবংশের স্পেনীয় সম্পত্তিগুলির সাথে ফ্রিজিয়াকে মিলিয়ে দেন। হাবসবুর্গ রাজবংশ প্রশাসনিক ভাষা হিসেবে ফ্রিজীয় ভাষার মর্যাদা বাতিল করে দেয়। ১৬শ শতকের বাকী সময় ধরে এখানে প্রোটেস্টান্ট সংস্কার সংঘটিত হয়। ফ্রিজীয়রা রোমান ক্যাথলিক স্পেনীয় হাবসবুর্গ শাসনের বিরুদ্ধে বিপ্লবে অংশ নেয়। ১৫৭৯ সালে ফ্রিজিয়া উট্রেশ্‌টের ইউনিয়নে যোগ দেয়, যা পরবর্তী ওলন্দাজ প্রজাতন্ত্রে পরিণত হয়।


title: ফ্রিজিয়া

text: বর্তমানে ফ্রিজীয়রা নেদারল্যান্ডসে বাস করলেও তারা সেখানকার একটি বিশিষ্ট সাংস্কৃতিক গোষ্ঠী। তাদের মুখের ফ্রিজীয় ভাষা একটি পশ্চিম জার্মানীয় ভাষা এবং ওলন্দাজ ভাষার চেয়ে ইংরেজি ভাষার সাথে এর বেশি মিল দেখতে পাওয়া যায়। ওলন্দাজ প্রজাতন্ত্রের অংশে পরিণত হবার পর ফ্রিজীয় সাহিত্য গড়ে তোলার অনেক চেষ্টা করা হলেও ১৯শ শতকের আগ পর্যন্ত এগুলিতে তেমন ফল হয়নি। আধুনিকায়নের বিরুদ্ধে ফ্রিজীয় সাহিত্য ও অন্যান্য ফ্রিজীয় সাংস্কৃতিক বৈশিষ্ট্য ধরে রাখার তাগিদে বিংশ শতাব্দীতে ফ্রিজীয় জাতীয়তাবাদের উত্থান ঘটে। বর্তমানে নেদারল্যান্ডসের ফ্রিসল্যান্ড অঞ্চলে ফ্রিজীয় সংস্কৃতির শক্ত অবস্থান লক্ষ্য করা যায়; সেখানে ফ্রিজীয় ভাষা একটি সরকারী ভাষা হিসেবে স্বীকৃত।


title: ওয়াজ নদী

text: ওয়াজ () পশ্চিম ইউরোপের একটি নদী। নদীটি দক্ষিণ বেলজিয়ামের আর্দেন অঞ্চল থেকে উৎপন্ন হয়ে মোটামুটি দক্ষিণ-পশ্চিম দিকে ফ্রান্সের নর, এন, ওয়াজ, ভাল-দোয়াজ এবং ইভলিন দেপার্ত্যমঁগুলির মধ্য দিয়ে প্রবাহিত হয়ে পোঁতোয়াজ শহরের কাছে সেন নদীর সাথে মিলিত হয়েছে। নদীটি ৩০২ কিলোমিটার দীর্ঘ। ১ম বিশ্বযুদ্ধে ওয়াজ নদীতে ফরাসি সেনারা ব্যাপক আক্রমণের শিকার হয় এবং জার্মানরা এখানেই বিজয়ের জন্য সর্বশেষ বড় প্রচেষ্টা চালায়।


title: অ্যাড্রিয়াটিক সাগর

text: আড্রিয়াটিক সাগর (প্রাচীন নাম Adria বা Mare Adriaticum) ভূমধ্যসাগরের একটি বাহু যা দক্ষিণ ইউরোপে ইতালির পূর্ব উপকূল ও বলকান উপদ্বীপের পশ্চিম উপকূলের মধ্যভাগে অবস্থিত। আড্রিয়াটিক সাগর দক্ষিণ প্রান্তে ওত্রান্তো প্রণালীর মাধ্যমে আয়োনীয় সাগরের সাথে যুক্ত হয়েছে। উত্তরে ভেনিস উপসাগর এবং উত্তর-পূর্বের ত্রিয়েস্তে উপসাগর আড্রিয়াটিক সাগরের প্রধান দুইটি উপসাগর। পশ্চিম উপকূলটি তুলনামূলকভাবে নিচু ও পোতাশ্রয়ের পরিমাণ কম। উত্তরের উপকূল জলাময় এবং লেগুনে পূর্ণ। পূর্বের আলবেনীয় উপকূল খাড়া ও পাহাড়ি। বসনিয়া ও হার্জেগোভিনা এবং ক্রোয়েশিয়ার উপকূলের কাছে রয়েছে বহু দ্বীপ। আড্রিয়াটিক সাগরের আয়তন ১,৩২,০০০ বর্গকিলোমিটার। পূর্বের শিলাময় উপকূল শীতকালে নাবিকদের জন্য ঝুঁকিপূর্ণ; এসময় উত্তর-পূর্ব দিক থেকে বোরা নামের ঝোড়ো হাওয়া প্রবাহিত হয়। আড্রিয়াটিক সাগরের প্রধান বন্দরগুলির মধ্যে আছে ত্রিয়েস্তে, ভেনিস, আঙ্কোনা, বারি এবং ব্রিন্দিসি। আড্রিয়াটিক সাগরের মৎস্যশিল্প উচ্চ উৎপাদনশীল।


title: আয়োনীয় সাগর

text: আয়োনীয় সাগর ভূমধ্যসাগরের একটি অংশ। এটি গ্রিস ও আলবেনিয়াকে ইতালি এবং সিসিলি দ্বীপ থেকে পৃথক করেছে। আয়োনীয় সাগর ওত্রান্তো প্রণালীর মাধ্যমে উত্তরে আড্রিয়াটিক সাগরের সাথে যুক্ত। সাগরটির একটি অংশ ইতালির দক্ষিণ উপকূলে বেশ কিছু দূর গভীরে প্রবেশ করেছে, যার নাম তারান্তো উপসাগর। গ্রিসের কোরিন্থ উপসাগরটিও আয়োনীয় সাগরের অংশ।


title: বের্মেহো নদী

text: বের্মেহো নদী (স্পেনীয় ভাষায়: Río Bermejo) দক্ষিণ-মধ্য দক্ষিণ আমেরিকার একটি নদী। নদীটি দক্ষিণ-পূর্ব বলিভিয়াতে উৎপত্তি লাভ করে আর্জেন্টিনার ভেতর দিয়ে পারাগুয়াই নদীর দিকে অগ্রসর হয়েছে এবং লাস পালমাস শহরের উত্তরে, পারাগুয়াই ও পারানা নদীদ্বয়ের মিলনস্থলের সামান্য উত্তরে, পারাগুয়াই নদীর সাথে মিলিত হয়েছে। বের্মেহো নদীটি ১৪৫০ কিলোমিটার দীর্ঘ এবং এর গতিপথের মধ্যভাগ, যা স্থানীয় উইচি ভাষাতে তেউকো নদী নামে পরিচিত এবং যার দৈর্ঘ্য নদীর মোট দৈর্ঘ্যের অর্ধেকেরও বেশি, বছরের ছয় মাস ভারী মালামাল পরিবহনের উপযোগী।


title: নালি (শারীরস্থান)

text: শারীরস্থানবিদ্যা ও শারীরবিদ্যায় নালি চর্তুদিকে ঘেরা একটি অংশ, যা কোনো অন্তঃক্ষরা গ্রন্থি বা অঙ্গ থেকে নির্দশিত হয়। ইংরেজিতে একে Duct বলা হয়। বাংলায় এটি বাহিকা বা নল নামেও পরিচিত।


title: নালি (শারীরস্থান)

text: উদাহরণস্বরূপ:


title: নালি (শারীরস্থান)

text: As ducts travel from the acinus which generates the fluid to the target, the ducts become larger and the epithelium becomes thicker. The parts of the system are classified as follows:


title: গল

text: গল বলতে প্রাচীনকালে পশ্চিম ইউরোপে অবস্থিত একটি ঐতিহাসিক অঞ্চলকে বোঝায়, যেটি পূর্বে রাইন নদী ও আল্পস পর্বতমালা, দক্ষিণে ভূমধ্যসাগর ও পিরেনিজ পর্বতমালা, এবং পশ্চিমে ও উত্তরে আটলান্টিক মহাসাগর দিয়ে বেষ্টিত ছিল। বর্তমানকালে এর বেশির ভাগ অংশ নিয়ে ফ্রান্স রাষ্ট্রটি গঠিত হয়েছে।


title: গল

text: খ্রিস্টপূর্ব ১১১০ থেকে ১৫০ অব্দ পর্যন্ত বিভিন্ন কেল্টীয় জাতি গল অঞ্চলে বাস করত। গল ছিল সেসময় প্রায় ৯০টি গোষ্ঠীর বাসভূমি। বৃহৎ সামন্তদের নিয়ে গঠিত একটি অভিজাত শ্রেণী পুরোহিতদের (যাদেরকে druide বলা হত) সাহায্য নিয়ে দেশ পরিচালনা করত। খ্রিস্টপূর্ব ৩য় শতকে গল অঞ্চলে নিজস্ব মুদ্রাব্যবস্থার প্রচলন হয়েছিল।


title: গল

text: ইতালি উপদ্বীপে বাসরত রোমানরা খ্রিস্টপূর্ব ২য় শতক নাগাদ গলের দক্ষিণ-পূর্ব অঞ্চলটিকে গাল্লিয়া ত্রান্সাল্পিনা (Gallia Transalpina, "আল্পসের ওপারের গল") নামে ডাকা শুরু করে। প্রসঙ্গত উল্লেখ্য, তারা আল্পস পর্বতমালার দক্ষিণে অবস্থিত উত্তর ইতালি অঞ্চলকে ডাকত গাল্লিয়া সিসাল্পিনা (Gallia Cisalpina, "আল্পসের এপারের গল" ) নামে।


title: গল

text: ভূমধ্যসাগরের তীরে অবস্থিত গল অঞ্চলের দক্ষিণ-পূর্ব অংশটিতে (বর্তমান দক্ষিণ-পূর্ব ফ্রান্স ও উত্তর-পূর্ব ইতালি) কেল্টীয়রা ছাড়াও গ্রিক ও ফিনিসীয় জাতির লোকেরা বাস করত। তারা মাসিলিয়া (বর্তমান ফ্রান্সের মার্সেই) বন্দরটি প্রতিষ্ঠা করেছিল। গলের কেল্টীয় ও লিগুয়ারীয় জাতিরা মাসিলিয়ার গ্রিকদেরকে আক্রমণ করা শুরু করলে তারা সেখানে রোমানদের হস্তক্ষেপ কামনা করে। ১২৫-১২১ খ্রিস্টপূর্বাব্দে রোমানরা এই অঞ্চলটিতে অভিযান চালায় এবং এখানে রোমান সাম্রাজ্যের অধীন প্রদেশ প্রোভিঙ্কিয়া (Provincia) প্রতিষ্ঠা করে, যার রাজধানী ছিল নার্বন শহর।


title: গল

text: রোমান সম্রাট জুলিয়াস সিজারের লেখা "কোম্মেনতারি দে বেল্লো গাল্লিকো" ("Commentarii de Bello Gallico" "গলের যুদ্ধসমূহের বর্ণনা") নামের বই থেকে জানতে পারা যায়, খ্রিস্টপূর্ব ৬০ অব্দ নাগাদ গল অঞ্চলটি দুইটি অংশ নিয়ে গঠিত ছিল।


title: গল

text: একটি ছিল দক্ষিণ-পূর্বে রোমান-শাসিত প্রোভিঙ্কিয়া নোস্ত্রা (Provincia Nostra "আমাদের প্রদেশ"), বা সংক্ষেপে কেবল প্রোভিঙ্কিয়া (Provincia)।


title: গল

text: অন্যদিকে উত্তর-পূর্বে মার্ন ও সেন নদীর উত্তরে অবস্থিত বেলগাই (Belgae) নামক জার্মান-কেল্টীয় মিশ্র জাতির অধিকৃত অংশ (বর্তমান বেলজিয়াম ও নেদারল্যান্ডসের দক্ষিণভাগ যেখানে অবস্থিত), মধ্যভাগে বিরাট এলাকা জুড়ে অবস্থিত কেল্টীয় জাতি-অধ্যুষিত গল ও দক্ষিণ-পশ্চিমে গারন ও লোয়ার নদীর দক্ষিণে আকুইতানি (Aquitani) জাতির লোকের অধিকৃত অংশ - এই তিনটি অঞ্চল ছিল রোমান শাসনের বাইরে; এদেরকে একত্রে গাল্লিয়া কোমাতা (Gallia Comata, "লম্বা চুলওয়ালা গল") ডাকা হত। তবে এই তিনটি অঞ্চলের মধ্যে কোন স্বাভাবিক সংহতি ছিল না; তাদের রীতিনীতিতে অনেক পার্থক্য ছিল।


title: গল

text: ৫৮ খ্রিস্টপূর্বাব্দে জুলিয়াস সিজার সমগ্র গল অঞ্চলটি দখলের জন্য অভিযান শুরু করেন। এ ব্যাপারে তিনি স্থানীয় কিছু গলীয় গোষ্ঠীর সহায়তা পান এবং প্রায় সমগ্র গল অঞ্চল দখল করে ফেলেন। কিন্তু আর্ভের্নি গোত্রের লোকেরা রোমানদেরকে প্রতিহত করতে থাকে। ৫২ খ্রিস্টপূর্বাব্দে আলেজিয়াতে আর্ভের্নিদের শেষ নেতা ভেরসাঁজেতোরিক্সের পতন ঘটে। ৫১ খ্রিস্টপূর্বাব্দে সমগ্র গল রোমানদের অধীনে আসে।


title: গল

text: ২৭ খ্রিস্টপূর্বাব্দে রোমানরা গল অঞ্চলকে চারটি প্রদেশে ভাগ করে:


title: গল

text: খ্রিস্টীয় ১ম থেকে ৩য় শতকে রোমানদের অধীনে গল অঞ্চলে বিস্তৃত সড়কব্যবস্থা গড়ে ওঠে, কৃষিকাজের জন্য বনজঙ্গল সাফ করা হয় এবং বিভিন্ন কারিগরি পেশার লোক নিয়ে গঠিত শিল্পের বিকাশ ঘটে, এবং এর ফলে গলের অর্থনৈতিক সমৃদ্ধি ঘটে। এসময় গলের স্থানীয় কেল্টীয় উপভাষাগুলির জায়গায় লাতিন ও তার অপভ্রংশগুলি প্রচলিত হতে শুরু করে। একই সময়ে গলের পুরোহিত ব্যবস্থার বিলুপ্তি ঘটে। গলের অধিবাসীরা রোমানদের সভ্যতা, আচার ও কৃষ্টি পুরোদমে গ্রহণ শুরু করে। এখনও ফ্রান্সের বিভিন্ন স্থানে প্রাচীন রণক্ষেত্র, সেতু, বাসভবন, থিয়েটার, ইত্যাদিতে রোমানদের সভ্যতার এই প্রভাব দেখতে পাওয়া যায়।


title: গল

text: খ্রিস্টীয় ৩য় শতকে জার্মান জাতিগুলি রোমান গল অঞ্চলে আক্রমণ করা শুরু করে। ৪৮১-৫১১ খ্রিস্টাব্দের সময় জার্মানীয় ফ্রাংক জাতির রাজা ক্লোভিস সর্বশেষ রোমান কর্মকর্তা সিয়াগ্রিউসকে পরাজিত করে সমগ্র গল অঞ্চলটি বিজয় করেন এবং পুরো গলের ভৌগোলিক সীমানা জুড়ে একতা প্রতিষ্ঠা করেন। ক্লোভিসকে ফ্রান্সের প্রথম রাজা বলা হয়। তিনি যে রাজবংশের প্রতিষ্ঠা করেন, তার নাম ছিল মেরোভিঙ্গীয় রাজবংশ (ক্লোভিসের পিতামহের নামে)। ইতিহাসের এই পর্যায়ে গলের অবসান ঘটে এবং এটি বৃহত্তর ফ্রাংকীয় সাম্রাজ্যের পশ্চিম অংশে পরিণত হয়। ৮ম শতকে মেরোভিঙ্গীয় রাজবংশের পতন ঘটে।


title: গল

text: ৮৪৩ সালে ভের্দুন-এর চুক্তিতে ফ্রাঙ্কীয় সাম্রাজ্যকে প্রথমে তিন ভাগে এবং শেষ পর্যন্ত দুই ভাগে ভাগ করে দেয়া হয়। এগুলির নাম ছিল পশ্চিম ফ্রাংকরাজ্য (Francia Occidentalis) ও পূর্ব ফ্রাংকরাজ্য (Francia Orientalis)। পূর্ব ফ্রাংকরাজ্যের শাসকেরা ফ্রাংকীয় সাম্রাজ্য পুনর্গঠন করতে চাইছিলেন। তারা পূর্ব ফ্রাংকরাজ্য নাম বর্জন করেন এবং তাদের রাজ্যের নাম দেন পবিত্র রোমান সাম্রাজ্য। কিন্তু পশ্চিম ফ্রাংকরাজ্যের শাসকেরা এটা মেনে নেননি এবং পশ্চিম ফ্রাংকরাজ্যকে পবিত্র রোমান সাম্রাজ্য থেকে পৃথক ও স্বাধীন একটি রাজ্য হিসেবে রক্ষা করেন। ১২১৪ সালে বুভিনের যুদ্ধে পবিত্র রোমান সাম্রাজ্যের পশ্চিম ফ্রাংকরাজ্য তথা বর্তমান ফ্রান্স অঞ্চল দখলের প্রচেষ্টার অবসান হয়।


title: গল

text: যেহেতু পূর্ব ফ্রাংকরাজ্য বলে আর কোন কিছুর অস্তিত্ব ছিল না, সেকারণে পশ্চিম ফ্রাঙ্করাজ্যের অধিবাসীরা নিজেদের দেশকে কেবল "ফ্রান্সিয়া" বলে ডাকা শুরু করে। বর্তমান ফ্রান্স রাষ্ট্রটি তাই পশ্চিম ফ্রাংকরাজ্য হিসেবেই ৮৪৩ সালে যাত্রা শুরু করেছিল।


title: এন নদী

text: এন (Aisne, প্রাচীন Axona) উত্তর ফ্রান্সের একটি নদী এবং ওয়াজ নদীর একটি উপনদী। এটি আর্গন অরণ্যে উৎপন্ন হয়ে গতিপথের প্রায় দুই-পঞ্চমাংশ উত্তর-পশ্চিমে প্রবাহিত হয়েছে এবং এরপর পশ্চিম দিকে প্রবাহিত হয়ে কোঁপিয়েঞ (Compiègne) শহরের কাছে ওয়াজ নদীর সাথে মিলিত হয়েছে। এন নদীটি ২৬৬ কিলোমিটার দীর্ঘ, যার প্রায় ১৬০ কিমি পথ নাব্য। নদীটি খালের মাধ্যমে মোজ এবং মার্ন নদীর সাথে সংযুক্ত।


title: ফার্সি সাহিত্য

text: ফার্সি সাহিত্য () বলতে মূলত ইসলামী যুগে আধুনিক ফার্সি ভাষায় ও আরবি লিপিতে লেখা সাহিত্যকে বোঝায়। এই বিপুল সাহিত্যসম্ভারের অধিকাংশই পদ্য এবং এর ভৌগোলিক বিস্তার কেবল ইরানের চৌহদ্দীতেই সীমাবদ্ধ নয়, তুরস্ক ও উত্তর ভারতেও এর চর্চা হত। ফার্সি গদ্য ও পদ্যসাহিত্যের ঐতিহ্য দুইটি প্রায় হাজার বছর ধরে বেশ স্থিতিশীল ছিল। তবে বিংশ শতাব্দীর শুরুতে এসে ফার্সি সাহিত্যে পশ্চিমা সংস্কৃতির ছোঁয়া লাগে এবং এর ফলে নতুন নতুন সাহিত্যিক ধারার সৃষ্টি হয়।


title: ফার্সি সাহিত্য

text: ইসলাম-পূর্ব যুগের ফার্সি সাহিত্য ৬৫০ খ্রিস্টপূর্বাব্দ থেকে ৬৫০ খ্রিস্টাব্দ পর্যন্ত প্রাচীন ও মধ্য ফার্সি ভাষায় লেখা হয়েছিল। এগুলি মধ্যে আছে "গাথা" নামের ঐশ্বরিক গানের সম্ভার, এবং অবেস্তা নামের প্রাচীন ধর্মীয় রচনাবলির সংগ্রহ। মধ্য ফার্সি ভাষাতে রয়েছে অবেস্তার অনুবাদ এবং ইরানের রাজদরবারে উপস্থাপিত অনেক মহাকাব্য।


title: ফার্সি সাহিত্য

text: ৭ম শতকে ইসলামের ইরান বিজয়ের পর ধীরে ধীরে একটি সাহিত্যিক ভাষা হিসেবে আধুনিক ফার্সির আবির্ভাব ঘটে। ভাষাটিতে আরবি ভাষা থেকে প্রচুর শব্দ ধার নেয়া হয় এবং লেখার জন্য আরবি লিপি গ্রহণ করা হয়। ৯ম-১০ম শতকে সামানিদ রাজবংশের অধীনে এক নতুন সাহিত্যিক যুগের সূচনা হয় এবং পারস্যের প্রাচীন ঐতিহ্যগুলি ইসলামের সংস্কৃতির সাথে মিশে যেতে শুরু করে। একই সাথে ইসলাম ও আরবির মধ্যে একক সম্পর্ক ঘুচিয়ে ইসলামের এক নতুন বিশ্বজনীন ভাষা হিসেবে ফার্সি আবির্ভূত হয়, যা একাধারে ইসলামের প্রসার এবং সংরক্ষণে বড় ভূমিকা রাখে।


title: ফার্সি সাহিত্য

text: ৯ম শতকের দিকে বিচ্ছিন্নভাবে পূর্ব পারস্যে আরবি কাঠামোর আশ্রয়ে ফার্সি কবিতা লেখা শুরু হয়। এগুলির মধ্যে চারটি প্রধান ঘরানা লক্ষ্য করা যায়: মহাকাব্য, কাসিদা বা উদ্দেশ্যমূলক কবিতা, মাসনাভী (দীর্ঘ আখ্যানমূলক কবিতা) এবং গজল (গীতিকবিতা)। ১০ম শতক নাগাদ ফার্সি ভাষা একটি পরিণত ও সুমিষ্ট সাহিত্যিক মাধ্যমে পরিণত হয়। এসময়কার শ্রেষ্ঠ কবি ছিলেন রুদাকি, যাঁকে ফার্সি কবিতার জনক বলা হয়।


title: ফার্সি সাহিত্য

text: রুদাকির মৃত্যুর কয়েক বছর পরে অবেস্তা এবং মধ্য ফার্সি ভাষার সাহিত্যগুলিকে অবলম্বন করে শুরু হয় মহাকাব্য লেখার ঐতিহ্য। ফার্সি ভাষার প্রথম মহাকবি ছিলেন মারভাজি; ধারণা করা হয় তিনি ৯১০ সালে একটি শাহ্‌নমে (শাহনামা, রাজাদের বই) রচনা করেছিলেন। ৯৭৫ সালে কবি দাগিগি (আনুমানিক ৯৮০ সালে মৃত্যুবরণ করেন) রচনা করেন আরেকটি উন্নততর শাহ্‌নমে। কিন্তু সবচেয়ে বিখ্যাত শাহ্‌নমেটির লেখক হলেন ইরানের জাতীয় কবি ফিরদৌসী। তাঁর রচিত শাহ্‌নমেটি ইরানের জাতীয় মহাকাব্য হিসেবে সম্মানপ্রাপ্ত। ফিরদৌসী সুদীর্ঘ ৩৫ বছর ধরে ৬০ হাজার দ্বিপদীবিশিষ্ট এই পর্বতসমান কীর্তিটি গড়েন; ১০১০ সালে এসে তাঁর শাহ্‌নমে লেখার কাজ শেষ হয়। ফিরদৌসীর শাহ্‌নমেতে পারস্যের সবচেয়ে প্রাচীন রাজা থেকে শুরু করে ৬৫১ সালে শেষ সসনীয় রাজার মৃত্যু পর্যন্ত ইরানের রাজাদের ইতিহাস বর্ণিত হয়েছে। এতে রাজবংশগুলির বর্ণনাপ্রদানের পাশাপাশি পরিবর্তনের অবশ্যম্ভাবিতা কথা বলা হয়েছে, যুদ্ধের দৃশ্যগুলি নিপুণভাবে, জীবন্তভাবে বর্ণনা করা হয়েছে। ফিরদৌসী ছিলেন এক অসাধারণ কথাশিল্পী। তার কাব্যের চরিত্ররা নায়ক আর দৈত্য হলেও তাঁর ভাষা ছিল তুলনামূলকভাবে অতিরঞ্জনবর্জিত।


title: ফার্সি সাহিত্য

text: মহাকাব্যের চেয়ে কাসিদা ঘরানার কবিতাগুলি অনেক ভিন্ন। কবি রুদাকি প্রথম এই ধাঁচে কবিতা লিখেছিলেন। বেশিরভাগ কাসিদাই স্তুতি বা প্রশস্তিগাথা (panegyric), কিন্তু কিছু কিছু শোকগাথা এবং নীতিকথাও এ ঘরানাতে রচিত হয়েছিল। কখনও কখনও এগুলি দার্শনিক বা আত্মজীবনীমূলক বক্তব্যও প্রকাশিত হয়েছে। কাসিদার বৈশিষ্ট্য হল এর সমগ্রতা জুড়ে একই অন্ত্যমিল ব্যবহৃত হয়, যদিও মাত্রা (meter) বিভিন্ন হতে পারে। কাসিদাগুলির গড় দৈর্ঘ্য দ্বিপদীতে ৬০ থেকে ১০০ লাইন, তবে ২০০ লাইনের বড় কাসিদাও বিচিত্র নয়। কাসিদার প্রাথমিক কবিরা ছিলেন ফিরদৌসীর সমসাময়িক। এদের মধ্যে উনসুরি (মৃত্যু আনুমানিক ১০৪৯), আসজাদি এবং ফাররোখির নাম উল্লেখযোগ্য। বলা হয় ফাররোখি ছিলেন গাজনার সুলতান মাহমুদের দরবারের ৪০০ কবির মধ্যে শ্রেষ্ঠ কবি। ফার্সি ভাষার দীর্ঘ ইতিহাসে প্রশস্তিগাথা লিখেছেন অনেকে, তবে তাদের মধ্যে কবি আনভারিকে সর্বাগ্রে স্থান দেওয়া হয়। দার্শনিক কাসিদার লেখক হিসেবে খ্যাতি লাভ করেন নাসারে খসরু (১০৭২ সালের দিকে মারা যান)। নাসারে খসরুর সমসাময়িক ছিলেন ওমর খাইয়াম। খাইয়াম ছিলেন রুবাই বা চতুষ্পদী কবিতার শ্রেষ্ঠ কবি। খাইয়াম ছিলেন এক অনন্যসাধারণ কবি। তিনি তাঁর কবিতায় নিজের জীবনদর্শন বর্ণনা করে গেছেন, যে দর্শনে প্রেয়োবাদের (hedonism) পাশাপাশি সংশয়বাদী চিন্তাভাবনা স্থান পেয়েছে।


title: ফার্সি সাহিত্য

text: ১৩শ শতকের দ্বিতীয়ার্ধ এবং ১৪শ শতকের প্রথমার্ধকে ফার্সি কবিতার স্বর্ণযুগ বলা হয়। এই পর্বে ইরানে মঙ্গোল আক্রমণ ঘটেছিল, এবং পারস্যের সর্বশ্রেষ্ঠ কবিদের তিনজন এই যুগের বাসিন্দা ছিলেন। এরা হলেন সাদী, রুমি এবং হাফিজ। তারা প্রত্যেকেই গজল নামের এক ধরনের অনুভূতিপূর্ণ আধ্যাত্মিক গীতিকবিতা লেখায় পারদর্শী ছিলেন। কাসিদার মত গজলও একটি মাত্র অন্ত্যমিলের উপর ভিত্তি করে লেখা হয়। প্রতিটি গজল সাধারণত ৫ থেকে ১৫টি দ্বিপদী দিয়ে লেখা হয়, কিন্তু এগুলির মাত্রা বিভিন্ন হতে পারে।


title: ফার্সি সাহিত্য

text: অন্যদিকে মাসনাভি বা মসনবী হল তুলনামূলকভাবে দীর্ঘ, আখ্যানমূলক, অন্ত্যমিলবিশিষ্ট দ্বিপদীতে লেখা কবিতা, যা ছিল মহাকাব্যিক ও প্রেমের গল্প কিংবা আধ্যাত্মিক ও দার্শনিক বিষয়বস্তু বর্ণনার উপযুক্ত বাহন। সবচেয়ে বিখ্যাত মাসনাভিগুলি আধ্যাতকিল ব্যক্তিদের লেখা। সবচেয়ে প্রথম আধ্যাত্মিক মাসনাভিটি ছিল সানইয়ের লেখা "হাদিকাত আল-হাকিকা"। তাঁর পরে আসেন সুফি কবি আত্তার এবং কবি রুমি, যার প্রধান রচনা "মাসনাভিয়ে মানাভি", ৬ খণ্ডে বিভক্ত ৩০ হাজার দ্বিপদীর এক সুবিশাল সংগ্রহ। রুমির মাসনাভির মূল উপজীব্য হল প্রেম। জীবনের অর্থ ও উদ্দেশ্যের সাথে জড়িত সমস্যাবলি এবং ঈশ্বরের সাথে মানবাত্মার মিলনাকাঙ্ক্ষা ছিল রুমির আরাধনার বিষয়। রুমির মাসনাভির প্রতিটি পাতাই পাঠককে দোলায়, তাকে বিস্মিত করে। এটি পারস্য সাহিত্যের, এমনকি হয়ত গোটা ইসলামী সাহিত্যের, সবচেয়ে গভীর ও সর্বশ্রেষ্ঠ রচনা হিসেবে পরিগণিত হয়। রোমান্টিক মাসনাভিগুলির মধ্যে কবি নেজামি রচিত "খোসরোও ও শিরিন" সবচেয়ে বিখ্যাত। এটি নেজামির "খামেশ" বা পঞ্চকাব্যের একটি।


title: ফার্সি সাহিত্য

text: ১৪শ শতকেই ফার্সি কবিতার অবনতি শুরু হয়। ধ্রুপদী পর্বের শেষ কবি ছিলেন জামি, যার কবিতার পরিমাণ ও মান, দুই-ই ছিল উল্লেখ করার মত। ইরানের বাইরে ১১শ শতক থেকে ফার্সি সাহিত্যের চর্চা হয়ে আসছিল। ভারতীয় কবি আমির খসরু, নেজামির কবিতাগুলিকে অনুসরণ করে বেশ কিছু রোমান্টিক মাসনাভি রচনা করেন এবং সেগুলি ছিল বেশ উন্নত মানের। ১৫শ শতক এবং বিশেষ করে ১৬শ শতকে বহু ফার্সি কবি ভারতের মুঘল রাজাদের দরবারের প্রতি আকৃষ্ট হন। ভারতীয় ঘরানার এই ফার্সি সাহিত্য পরে আবার ইরানে ফেরত আসে এবং ১৬শ-১৮শ শতকে সাফাভিদ রাজবংশের অধীনে এটি ফার্সি কবিতার প্রধান মডেলে পরিণত হয়। এটি "সাব্‌কে হিন্দি" তথা "ভারতীয় শৈলী" নামে পরিচিত ছিল। ভারতীয় ধাঁচের ফার্সি কবির মধ্যে সবচেয়ে বিখ্যাত হলেন কবি সইব, যার কবিতাগুলি অসাধারণ চিত্রকল্পের ব্যবহারের জন্য বিখ্যাত।


title: ফার্সি সাহিত্য

text: ইসলাম-উত্তর ইরানের প্রথম দিককার ধর্মীয় পণ্ডিতেরা আরবি ভাষাতেই তাদের বিদগ্ধ গ্রন্থগুলি রচনা করতেন। কিন্তু ফার্সি ভাষায় লেখা গদ্যেরও একটি ঐতিহ্য আছে। ৯৭৮ সালেই ফিরদৌসী তাঁর শাহ্‌নমে মহাকাব্যের অবতরণিকাটি গদ্যাকারে লেখেন। ৯৬০ থেকে ৯৭৭ সালের মধ্যে কয়েকজন পণ্ডিতের একটি দল আরব ইতিহাসবিদ তাবারি রচিত কুরআনের আরবি টীকা ও ব্যাখ্যাগুলি অত্যন্ত সহজসরল ফার্সিতে অনুবাদ করেন; এটিও সবচেয়ে প্রাচীন ফার্সি গদ্যের একটি। সেলজুক রাজাদের অধীনে ১১শ ও ১২শ শতকে বিভিন্ন বিষয়ের উপর পাণ্ডিত্যপূর্ণ গদ্যসাহিত্য রচিত হয়। এদের মধ্যে সবচেয়ে জনপ্রিয় ছিল "রাজপুত্রদের জন্য আয়না" ধারার বইগুলি, যেগুলিতে বাস্তবজীবনে বিচক্ষণতা এবং আচার আচরণের নিয়মকানুন বর্ণিত হয়েছে। এই ধারায় ১১শ শতকে গুর্গানের রাজা কেইকাভুস ইবন ইস্কান্দার ১০৮২ সালের দিকে লেখেন "কাবুসনমে"। পরবর্তী ফার্সি গদ্য সাহিত্যের উজ্জ্বলতম নক্ষত্র হলে স'দী। তিনি লেখেন প্রবাদ প্রবচনের বই গোলেস্তন ("ফুল বাগান", ১২১৮)।


title: ফার্সি সাহিত্য

text: ধ্রুপদী ফার্সি সাহিত্যে উন্নতমানের নাটক দেখতে পাওয়া যায় না। শিয়া ধর্মাবলম্বী শহীদদের জীবনের উপর ভিত্তি করে লেখা তাজিয়া-শিয়া নাটকগুলির সাহিত্যিক মূল্য কম, তবে এগুলি ইরানেরজাতীয় চেতনার গভীরে প্রোথিত। ১৯শ শতকের শেষ দিকে এগুলি জনপ্রিয়তার শীর্ষে ছিল।


title: ফার্সি সাহিত্য

text: ১৮শ শতকে পাশ্চাতের সাথে সংযোগ এবং আরও বিভিন্ন কারণে ফার্সি সাহিত্যে পরিবর্তন আসা শুরু হয়। ১৯শ শতকের শুরুর দিকের শ্রেষ্ঠ লেখক ছিলেন কইম মাকাম, যার রচিত "মোন শআত" ফার্সি পত্ররচনা সাহিত্যে এক নতুন দৃষ্টিভঙ্গির অবতারণা করে। ১২শ শতক থেকেই অলঙ্কারবহুল শৈলীতে ফার্সি গদ্য লেখা হয়ে আসছিল, কিন্তু ১৯শ শতকের দ্বিতীয়ার্ধে ফার্সি গদ্য সরল হতে শুরু করে। গদ্যের বিষয়বস্তুতেও পরিবর্তন ঘটে। ইরানের সামাজিক ও রাজনৈতিক সমস্যা নিয়ে গ্রন্থ লেখা শুরু হয়। বিংশ শতাব্দীর শুরু নাগাদ ইরানে একটি ব্যস্ত প্রকাশনা শিল্প গড়ে ওঠে। এসময় স্বদেশপ্রেম ও জাতীয়তাবাদকে উপজীব্য করে বেশ কিছু গুরুগম্ভীর নাটক রচিত হয়, যেগুলি ছিল ফার্সি সাহিত্যের জন্য নতুন এক ঘটনা। এই সমস্ত রচনা ইরানী জাতির জাগরণে গুরুত্বপূর্ণ ভূমিকা রাখে, ১৯০৫ সালের সাংবিধানিক বিপ্লবে যার পরিসমাপ্তি ঘটে।


title: ফার্সি সাহিত্য

text: ১৯১৯ সালে ফার্সি ভাষাতে প্রথম ছোট গল্পের সংকলন বের হয়। উপন্যাসের পরিবর্তে গদ্যের এই ধারাটিতেই আধুনিক ফার্সি লেখকেরা বেশি সফল হয়েছেন। এদের মধ্যে আছে এম এ জামালজাদেহ, সাদিক হিদায়াত, বুজুর্গ আলাভি, সাদিক চুবাক এবং জালাল আলে আহমাদ। এদের মধ্যে হিদায়াতের নিরাশাবাদী, ব্যধিগ্রস্ততা-ভিত্তিক সাহিত্যকর্মগুলি তরুণ প্রজন্মের লেখকদের উপর গভীর প্রভাব ফেলে এবং তাঁকে আধুনিক ইরানের সবচেয়ে গুরুত্বপূর্ণ লেখকদের একজন মনে করা হয়। ২য় বিশ্বযুদ্ধের পর থেকে ইরানের কবিতা এক নতুন জীবন লাভ করেছে। কিছু আধুনিক কবি নিমা ইউশিজের কবিতাগুলিকে মডেল হিসেবে অনুসরণ করে ঐতিহ্য ভেঙে বেরিয়ে আসেন এবং অন্ত্যমিলবিহীন, ছন্দহীন কবিতা লেখা শুরু করেন। ১৯শ শতকেই পশ্চিমা ধারার নাটক লেখা শুরু হয়েছিল। মালকাম খান এবং সএদী নাট্যকার হিসেবে পরিচিত। সএদী বিদ্রূপাত্মক লেখক হিসেবেও পরিচিত।


title: হুয়াইশেং মসজিদ

text: হুয়াইশেং মসজিদ চীনের গুয়াংচু শহরে অবস্থিত একটি মসজিদ। নৌকাসমূহের দিকনিদের্শনায় সাশায্য করত বলে এটিকে "বাতিঘর মসজিদ"-ও ডাকা হয়। ১৩০০ বছরেরও বেশি পুরনো এই মসজিদটি বিশ্বের সবচেয়ে প্রাচীন মসজিদগুলির একটি। এর মিনারটি ৩৬ ফুট উঁচু।


title: হুয়াইশেং মসজিদ

text:
পুরাতন পাণ্ডুলিপি অনুসারে নবী মুহাম্মদের চাচা সাদ ইবন আবি ওয়াক্কাস ৬৫০ সালে এক মুসলিম মিশনের অংশ হিসেবে চীনে আসেন এবং তিনিই চীনাদের অনুমতি নিয়ে এই মসজিদটি নির্মাণ করেন। তখন চীনে চলছিল তাং রাজবংশের রাজত্ব।
মসজিদটি ১৩৫০ সালে পুনর্নির্মাণ করা হয় এবং ১৬৯৫ সালে এক অগ্নিকাণ্ডে ধ্বংস হয়ে গেলে এটিকে আবার নির্মাণ করা হয়।


title: ভোল্টা নদী

text: ভোল্টা নদী ঘানার একটি নদী। কৃষ্ণ ভোল্টা ও শ্বেত ভোল্টা নদীর মিলনে ঘানার মধ্যভাগের ইয়েজি অঞ্চলে এটির উৎপত্তি। নদীটি দক্ষিণ দিকে ভোল্টা হ্রদের মধ্য দিয়ে প্রবাহিত হয়ে আদা শহরের কাছে গিনি উপসাগরে পতিত হয়েছে। কৃষ্ণ ভোল্টা নদীর দৈর্ঘ্য গণনায় ধরে ভোল্টা নদীর দৈর্ঘ্য প্রায় ১৫০০ কিলোমিটার। ১৯৬০-এর দশকের মধ্যভাগে নদীটির উপর আকোসোম্বো বাঁধ নির্মাণের ফলে কৃত্রিম হ্রদ ভোল্টা হ্রদের সৃষ্টি হয়। প্রায় ৮,৪৮২ বর্গকিলোমিটার আয়তনবিশিষ্ট হ্রদটি বিশ্বের অন্যতম বৃহৎ কৃত্রিম হ্রদ। ১৯৮১ সালে আকোসোম্বো বাঁধ থেকে ৮ কিলোমিটার দক্ষিণে কপোং-এ নদীটির উপর আরেকটি বাঁধ নির্মাণ করা হয়। এই দুই বাঁধ থেকে উৎপাদিত জলবিদ্যুৎ ঘানার সমস্ত বৈদ্যুতিক চাহিদা মেটায়।


title: পঞ্চতন্ত্র

text: পঞ্চতন্ত্র সংস্কৃত ভাষায় রচিত একটি প্রাচীন গ্রন্থ ৷ রচয়িতা কবি বিষ্ণু শর্মা ৷ তবে এই গ্রন্থের মূল পাণ্ডুলিপি পাওয়া যায় নি ৷ নানা উপদেশমূলক গল্পের সঙ্কলন এই গ্রন্থ ৷ জীবনের পথের নানা উপদেশ এই গ্রন্থের নানা গল্পের উদাহরণের মধ্যে তুলে ধরা হয়েছে ৷ গ্রন্থটি ৫ টি তন্ত্রে বিভক্ত ৷ এগুলি হল :


title: অস্ট্রেলিয়া (মহাদেশ)

text: অস্ট্রেলিয়া (ইংরেজি: Australia) হল একটি মহাদেশ। অস্ট্রেলিয়ার মূল ভূখণ্ড থেকে মহাদেশীয় অংশটিকে আলাদা করে বোঝাতে এই মহাদেশকে সাহুল (ইংরেজি: Sahul), অস্ট্রালিনিয়া (ইংরেজি: Australinea) বা মেগানেশিয়া (ইংরেজি: Meganesia) নামেও উল্লেখ করা হয়ে থাকে। অস্ট্রেলিয়ার মূল ভূখণ্ড, তাসমানিয়া, নিউ গিনি, সারেম, ও সম্ভবত টিমোর ও আশেপাশের দ্বীপগুলিকে নিয়ে এই মহাদেশ গঠিত।


title: অস্ট্রেলিয়া (মহাদেশ)

text: অস্ট্রেলিয়া প্রথাগত ইংরেজি ধারণার সাতটি মহাদেশের মধ্যে ক্ষুদ্রতম। অস্ট্রেলিয়ার মূল ভূখণ্ড ও নিউগিনির মধ্যস্থ আরাফুরা সাগর ও টরেস প্রণালী এবং অস্ট্রেলিয়ার মূল ভূখণ্ড ও তাসমানিয়ার মধ্যস্থ বাস প্রণালী—এই সমুদ্রগুলি দ্বারা বিভাজিত একটি মহাদেশীয় সোপানে এই মহাদেশ অবস্থিত। প্লেইস্টোসিন হিমযুগ ও লাস্ট গ্লেসিয়াল ম্যাক্সিমামের সময় (খ্রিস্টপূর্ব ১৮,০০০ অব্দ) যখন সমুদ্রতলের উচ্চতা কম ছিল, তখন এই বিচ্ছিন্ন স্থলভাগগুলি পরস্পর শুষ্ক স্থলভাগ দ্বারা সংযুক্ত ছিল। শেষ দশ হাজার বছরে সমুদ্রতলের উচ্চতা বৃদ্ধি পেয়ে নিম্নভূমিগুলিকে জলমগ্ন করেছে। এর ফলে মহাদেশটিও আজকের নিচু শুষ্ক ও অর্ধ-শুষ্ক মূল ভূখণ্ডটিকে পর্বতময় নিউ গিনি ও তাসমানিয়া দ্বীপপুঞ্জ থেকে বিচ্ছিন্ন করেছে। ভৌগোলিকভাবে মহাদেশীয় সোপানের শেষভাগ থেকে একটি মহাদেশ প্রসারিত রয়েছে যাতে, অধুনা-বিচ্ছিন্ন দ্বীপগুলি মহাদেশের অংশ হতে পারে।


title: অস্ট্রেলিয়া (মহাদেশ)

text: নিউ জিল্যান্ড অস্ট্রেলিয়া মহাদেশের অংশ নয়। এটি একটি পৃথক তলিয়ে যাওয়া মহাদেশ জিয়াল্যান্ডিয়ার অংশ। এখন নিউ জিল্যান্ড ও অস্ট্রেলিয়া উভয়কে অস্ট্রালেশিয়া বা ওশিয়ানিয়া নামে এক বৃহত্তর অঞ্চলের অংশ মনে করা হয়।


title: অস্ট্রেলিয়া (মহাদেশ)

text:
অস্ট্রেলিয়া মহাদেশের আয়তন মোট । এটি বিশ্বের ক্ষুদ্রতম এবং সর্বনিম্ন মহাদেশ যেখানে মানুষ বসবাস করে। সাহুল সোপান ও বাস প্রণালী সহ যে মহাদেশীয় সোপানটি এই মহাদেশের দ্বীপগুলিকে পরস্পরের সঙ্গে জুড়ে রেখেছে সেটির আয়তন । এই সোপানের অর্ধাংশই -এর থেকেও গভীর। অস্ট্রেলিয়া দেশটির অধিকাংশ অঞ্চলই একক ভূখণ্ডের উপর অবস্থিত। এটিই মহাদেশের প্রধান অংশ। সাধারণভাবে অনেক সময় অস্ট্রেলিয়াকে মহাসাগর-বেষ্টিত একটি দ্বীপ-মহাদেশ বলা হয়ে থাকে।
এই অঞ্চলের পুরাতাত্ত্বিক পরিভাষাটি বারবার পরিবর্তিত হয়েছে। ১৯৭০-এর দশকের আগে পর্যন্ত একক প্লেইস্টোসিন ভূখণ্ডটিকে বলা হত "অস্ট্রালেশিয়া"। শব্দটি লাতিন "অস্ট্রালিস" শব্দ থেকে এসেছে, যার অর্থ "দক্ষিণী"। যদিও অস্ট্রালেশিয়া শব্দটি নিউ জিল্যান্ড সহ একটি বৃহৎ অঞ্চলের জন্যও ব্যবহৃত হত। উল্লেখ্য, অস্ট্রেলিয়া যে মহাদেশীয় সোপানের উপর অবস্থিত, নিউ জিল্যান্ড তার উপর অবস্থিত নয়। ১৯৭০-এর দশকের গোড়ার দিকে প্লেইস্টোসিন মহাদেশটির জন্য "গ্রেটার অস্ট্রেলিয়া" শব্দটির ব্যভার শুরু হয়। ১৯৭৫ সালে আয়োজিত একটি সম্মেলনে এবং সেই সম্মেলন-সংক্রান্ত প্রকাশনায় "সাহুল" নামটির ব্যবহার একটি বৃহত্তর অর্থে করা হয়। আগে। সাহুল বলতে সাহুল সোপানটিকেই বোঝানো হত।


title: অস্ট্রেলিয়া (মহাদেশ)

text: ১৯৮৪ সালে ডব্লিউ. ফাইলউড প্লেইস্টোসিন মহাদেশ ও আধুনিক ভূখণ্ডগুলির জন্য "মেগানেশিয়া" (অর্থাৎ, "বিরাট দ্বীপ" বা "বিরাট দ্বীপগোষ্ঠী") শব্দটি প্রস্তাব করেন। জীববিজ্ঞানীদের কাছে এই নামটি বহুলভাবে গৃহীত হয়। অন্যান্যরা অবশ্য এই নামটি অন্য অর্থে ব্যবহার করেছেন। ভ্রমণ-বিষয়ক লেখক পল থেরক্স অস্ট্রেলিয়া মহাদেশ ও নিউ জিল্যান্ডকে মেগানেশিয়া বলেছেন। অন্যান্যরা অস্ট্রেলিয়া, নিউ জিল্যান্ড ও হাওয়াইকে একত্রে মেগানেশিয়া বলেছেন। ২০০৪ সালে অপর এক জীববিজ্ঞানী রিচার্ড ডকিনস "অস্ট্রালিলিয়া" নামটি চালু করেন। "অস্ট্রেলিয়া-নিউ গিনি" নামটিও ব্যবহৃত হয়ে থাকে।


title: অস্ট্রেলিয়া (মহাদেশ)

text: এই মহাদেশটি প্রাথমিকভাবে ইন্দো-অস্ট্রেলিয়ান পাতের উপর অবস্থিত। ভূ-গাঠনিক পাতের কেন্দ্রস্থলে এই মহাদেশের অবস্থান। সেজন্য এখানে কোনো সক্রিয় আগ্নেয়গিরি নেই। এটিই একমাত্র মহাদেশ যেখানে কোনো সক্রিয় আগ্নেয়গিরি নেই। ৯ কোটি ৬০ লক্ষ বছর আগে পাত সঞ্চরণ শুরু হওয়ার আগে পর্যন্ত অস্ট্রেলিয়া মহাদেশীয় ভূখণ্ডটি দক্ষিণাঞ্চলীয় মহা-মহাদেশ গন্ডোয়ানার অংশ হিসেবে আন্টার্কটিকার সঙ্গে যুক্ত ছিল। তারপর সুদীর্ঘ সময় অস্ট্রেলিয়া-নিউ গিনি একক ভূখণ্ডের উপর অবস্থিত ছিল। খ্রিস্টপূর্ব ১০,০০০ অব্দে সমাপ্ত শেষ হিমবাহ পর্যায়ে সমুদ্রপৃষ্ঠের উচ্চতা বৃদ্ধি পেয়ে বাস প্রণালী সৃষ্টি হয়। সেই সময় তাসমানিয়া মূল ভূখণ্ড থেকে বিচ্ছিন্ন হয়ে পড়ে। খ্রিস্টপূর্ব ৮,০০০ থেকে ৬,৫০০ অব্দের মাঝে উত্তরাঞ্চলের নিম্নভূমিগুলি সমুদ্র কর্তৃক প্লাবিত হয়ে নিউ গিনি ও আরু দ্বীপপুঞ্জকে অস্ট্রেলিয়ার মূল ভূখণ্ড থেকে বিচ্ছিন্ন করে দেয়।


title: অস্ট্রেলিয়া (মহাদেশ)

text: নিউ গিনি উচ্চভূমি, রাজা আমপাট দ্বীপপুঞ্জ ও হালমাহেরা নিয়ে গঠিত উত্তরের ধনুকাকার দ্বীপাঞ্চলটি অস্ট্রেলিয়ার উত্তর দিকে সঞ্চরণ ও প্রশান্তীয় পাতের উচ্চতা হ্রাসের জন্য উত্তরে সরে গিয়েছে। মহাদেশের উত্তর-পশ্চিমাঞ্চলে আউটার বান্ডা আর্ক (টিমোর, টানিমবার ও সারেম) বৃদ্ধিপ্রাপ্ত হয়েছিল।


title: অস্ট্রেলিয়া (মহাদেশ)

text: অস্ট্রেলিয়া মহাদেশ আন্টার্কটিকা থেকে উত্তরে সরে যাওয়ার পর এই মহাদেশে স্বতন্ত্র প্রাণী, উদ্ভিজ্জ ও ছত্রাক জন্মাতে শুরু করে। মারসুপিয়াল ও মোনোট্রিম অন্যান্য মহাদেশেও দেখা যায়, কিন্তু প্লেসিন্টাল স্তন্যপায়ীদের অস্ট্রেলিয়া-নিউ গিনিতেই দেখা যায় এবং এখানেই তারা প্রধান। পাখির প্রজাতিগুলি এখানে দেখা যেতে শুরু করে। বিশেষত, গ্রেট প্যাসারাইন অর্ডারের পূর্বপুরুষদের। পরবর্তীকালে এরা সারা বিশ্বে ছড়িয়ে পড়ে। এরাই বিশ্বের অর্ধেক পক্ষীপ্রজাতির পূর্বপুরুষ। ছত্রাকের বিভিন্ন প্রজাতিও জন্মাতে শুরু করে। এখানকার কিছু ছত্রাককে নিউ জিল্যান্ড, আর্জেন্টিনা ও চিলি ছাড়া বিশ্বের আর কোথাও দেখা যায় না।


title: অস্ট্রেলিয়া (মহাদেশ)

text: ৪৫,০০০ বছর আগে পূর্ব ওয়ালাশিয়া (টিমোর সহ, যা সেই সময় সাহুলের মূল ভূখণ্ড থেকে বিচ্ছিন্ন ছিল), সাহুলের অবশিষ্টাংশ ও সুন্দার বিসমার্ক দ্বীপপুঞ্জে প্রথম জনবসতি গড়ে ওঠে। এই সময় কয়েকশো লোক অপেক্ষাকৃত উন্নত জলযানের মাধ্যমে এখানে এসে জনবসতি গড়ে তুলেছিল।


title: বাৎস্যায়ন

text: মল্লনাগ বাৎস্যায়ন () ছিলেন বেদজ্ঞ ভারতীয় দার্শনিক। ধারণা করা হয় তিনি গুপ্তযুগে চতুর্থ থেকে ষষ্ঠ শতাব্দী ভারতে বর্তমান ছিলেন। "কামসূত্র" ও গোতমের "ন্যায়সূ্ত্র" গ্রন্থের টীকা "ন্যায়সূত্রভাষ্য"-এর রচয়িতা রূপে তাঁর নাম পাওয়া যায়। তবে সম্ভবত, বাৎস্যায়ন নামক কোনো একক ব্যক্তি এই দুই গ্রন্থ রচনা করেননি।


title: বাৎস্যায়ন

text: তাঁর সম্পর্কে বিশেষ কিছুই জানা যায় না। তাঁর প্রকৃত নাম ছিল মল্লিনাগ বা মৃল্লান। বাৎস্যায়ন ছিল তাঁর বংশনাম বা পদবি। নিজ গ্রন্থের শেষে তিনি যে আত্মপরিচয় দান করেছেন তা নিম্নরূপ:


title: বাৎস্যায়ন

text: বাৎস্যায়নের জীবন বা রচনার সঠিক সময়কাল নির্ধারণ করা অসম্ভব। সম্ভবত খ্রিষ্টীয় প্রথম থেকে ষষ্ঠ শতাব্দীর মধ্যবর্তী কোনো এক সময়ে তিনি বিদ্যমান ছিলেন। তাঁর রচনায় আছে, কুন্তলরাজ সাতকর্ণী সাতবাহন কামান্ধ হয়ে কর্তারি নামক অস্ত্রের সাহায্যে নিজ পত্নী মাল্যবতীকে হত্যা করেন। এই ঘটনা উল্লেখ করে বাৎস্যায়ন সর্বসাধারণকে সতর্ক করে দেখিয়ে দেন যে কামান্ধ হয়ে নারীকে আঘাত করার মতো প্রাচীন প্রথা কতটা বিপজ্জনক হতে পারে। এই কুন্তলরাজ খ্রিষ্টীয় প্রথম শতাব্দীতে বিদ্যমান ছিলেন। অর্থাৎ, বাৎস্যায়নের সময়কাল প্রথম শতাব্দীর পরে। আবার বরাহমিহির রচিত "বৃহৎসংহিতা" গ্রন্থের অষ্টাদশ অধ্যায়টি কামকলা সংক্রান্ত। এর বিষয়বস্তু মূলত বাৎস্যায়নের গ্রন্থ থেকে গৃহীত। বরাহমিহিরের সময়কাল খ্রিষ্টীয় ষষ্ঠ শতাব্দী। অর্থাৎ, বাৎস্যায়ন যেহেতু বরাহমিহিরের পূর্বে তাঁর গ্রন্থ রচনা করেন সেই হেতু তিনি প্রথম থেকে ষষ্ঠ শতাব্দীর মধ্যবর্তী কোনো এক সময়ে বিদ্যমান ছিলেন।


title: বাৎস্যায়ন

text: বাৎস্যায়ন ছিলেন কোনো ব্রাহ্মণ পণ্ডিতের সন্তান। কেউ কেউ মনে করেন তাঁর বাল্যকাল কেটেছিল এক বেশ্যালয়ে যেখানে তাঁর প্রিয় মাসি কাজ করতেন। এইখান থেকেই তিনি কামকলা সংক্রান্ত প্রথম জ্ঞান লাভ করেছিলেন।


title: বাৎস্যায়ন

text:
বাৎস্যায়নের কামসূত্র পড়লে বোঝা যায়, ঐ রূপ কাম বিলাস সম্পন্ন পুরুষ ও নারী দের যুগে তাঁর আবির্ভাব হয়েছিল।
কোথায় এবং কোন দেশে তিনি জন্ম গ্রহণ করেছিলেন তার ঐতিহাসিক বৃত্তান্ত বিশেষ পাওয়া যায় না।
তবে মনে হয়, তিনি গুপ্ত সম্রাটদের সময়েই আবির্ভূত হয়েছিলেন।
এই গুপ্ত সম্রাটদের সময়েই মহাকবি কালিদাস, জ্যোতির্বিদ বরাহ মিহির ইত্যাদি মনীষা সম্পন্ন ব্যক্তি জন্মগ্রহণ করেছিলেন।
বাৎস্যায়নের সাহিত্যের মতো তাঁদের সাহিত্যে ও অনেক অধুনা সমাজ বিরুদ্ধ ও তথা কথিত বর্তমান অশ্লীল আখ্যা বিশিষ্ট কবিতা ও লেখা দেখতে পাওয়া যায়।
নাট্য লেখক শূদ্রক রাজা ও ঐসময়ে তাঁর মৃচ্ছকটিক নামে সংস্কৃত নাটক লেখেন।
তবে অনেকে বলেন বাৎস্যায়ন খ্রিষ্ট পূর্ব যুগে জন্ম গ্রহণ করেছিলেন।
কেউ কেউ বলেন খ্রিষ্ট জন্মের পরবর্তী যুগে তিনি জন্ম গ্রহণ করেন দাক্ষিণাত্য দেশে। এ বিষয়ে অনেক মতানৈক্য আছে।
তবে আমরা একথা অনেকটা বিশ্বাস করি যে মহর্ষি বাৎস্যায়ন গুপ্ত রাজাদিগের সময়েই জন্মগ্রহণ করেছিলেণ।
বহুদেশ-বিদেশ ঘুরে যৌন ক্রিয়ার বিভিন্ন প্রচলন দেখে জ্ঞান লাভ করে কামসূত্র নামে এইপুস্তক টি রচনা করেন।
তাঁর পুস্তক পড়লে বুঝতে পারা যায় যে, তিনি যখন জীবন যাপন করে ছিলেন, সেই সময় ভারতের অধিকাংশ লোক গীত বাদ্য ও নানা কামশাস্ত্রে ব্যুৎপন্ন ছিলেন।


title: লজ্জত উন নিসা

text: লজ্জাতুন্নেছা বা লজ্জাত-উন-নিসা (, নারীর সুখ) একটি ভারতীয় কামোদ্দীপক উপাখ্যান। এই উপাখ্যানের মূল পাণ্ডুলিপিটি কুতুব শাহী যুগের। পঞ্চদশ শতাব্দীতে বিদারের রাজসভায় রাজপৃষ্ঠপোষকতায় রচিত হয় ভোগ বল, তদকিরাত আল-শাহাওয়াত ও শৃঙ্গারমঞ্জরীর মতো কামশাস্ত্র সংক্রান্ত গ্রন্থ। লজ্জত উন নিসা এই যুগেরই বিদ্যমান কামোদ্দীপক রচনাগুলির একটি।


title: লজ্জত উন নিসা

text: হরিচাঁদ নামে এক ব্যক্তি রাজার আদেশে রাজার প্রণয়িনীদের জন্য মনোহারী উপহার সংগ্রহে যাত্রা করে। এই যাত্রার কাহিনিই গ্রন্থের মূল উপজীব্য। পাণ্ডুলিপিতে বিভিন্ন কামকেলির বিবরণ আছে। গ্রন্থের একটি অংশে নারীর কামোদ্দীপনা ও নারীযোনির আকারের বৈভিন্ন্য সংক্রান্ত পর্যালোচনাও রয়েছে।


title: পশ্চাৎ পিটুইটারি

text: পশ্চাৎ পিটুইটারি () বলতে পিটুইটারি গ্রন্থির পশ্চাৎ খণ্ডকে বোঝায়। এটি অন্তঃক্ষরা তন্ত্রের একটি অংশ। পিটুইটারি গ্রন্থির অংশ হলেও এটি কোন ক্ষরণশীল গ্রন্থি নয়। বরং হাইপোথ্যালামাস থেকে অ্যাক্সনসমূহের একটি গুচ্ছ সম্মুখ পিটুটারি গ্রন্থির পেছনে এসে শেষ হয়ে পশ্চাৎ পিটুইটারি গ্রন্থি গঠন করেছে।


title: পশ্চাৎ পিটুইটারি

text: পশ্চাৎ পিটুইটারিকে তিনটি অঞ্চলে ভাগ করা যায়: পার্স নার্ভোসা, ইনফান্ডিবুলার স্টক এবং মেডিয়ান এমিনেন্স।


title: জামাল আবদেল নাসের

text: জামাল আবদেল নাসের (, ) (১৫ই জানুয়ারি, ১৯১৮ – ২৮শে সেপ্টেম্বর, ১৯৭০) ছিলেন মিশরের দ্বিতীয় রাষ্ট্রপতি যিনি ১৯৫৬ সাল থেকে মৃত্যু পর্যন্ত উক্ত পদে আসীন ছিলেন। তার নেতৃত্বে ১৯৫২ সালের মিশরীয় বিপ্লব অনুষ্ঠিত হয়েছিল যার মধ্য দিয়ে মিশরের তৎকালীন রাজা প্রথম ফারুকের পতন ঘটে ও মিশরে ব্যাপক শিল্পায়নের সূচনা হয়। এই বিপ্লবের মাধ্যমে নাসেরের বিশেষ রাজনৈতিক দৃষ্টিভঙ্গি বিকশিত হয়েছিল যার মাধ্যমে মধ্যপ্রাচ্যে আরব জাতীয়তাবদের চিন্তাধারার সূচনা ঘটে। নাসেরের রাজনৈতিক দৃষ্টিভঙ্গির দ্বারা প্রভাবিত হয়ে আলজেরিয়া, লিবিয়া, ইরাক, ইয়েমেনের মত মধ্যপ্রাচ্যের রাষ্ট্রগুলোতে সমন্বিত আরব জাতীয়তাবাদ ও সাম্রাজ্যবাদবিরোধী চিন্তাধারার সূত্রপাত ঘটে। ১৯৬৪ সালের গঠিত প্যালেস্টাইন লিবারেশান ফ্রন্ট (পিএলও)-র প্রতিষ্ঠায় নাসের প্রভাবশালী ভূমিকা পালন করেছিলেন। জোট নিরপেক্ষ আন্দোলন বা ন্যামের সংগঠনেও নাসেরের ভূমিকা প্রধান ছিল।


title: জামাল আবদেল নাসের

text: জামাল আবদেল নাসের অধুনা আরব ইতিহাস ও বিংশ শতাব্দীর উন্নয়নশীল রাষ্ট্রগুলোর রাজনীতিতে সবচেয়ে প্রভাবশালী একজন ব্যাক্তিত্ব হিসেবে চিহ্নিত হয়ে থাকেন। নাসেরের জাতীয়তাবাদী চিন্তাধারা ও সমন্বিত আরব জাতীয়তাবাদ বা প্যান-অ্যারাবিজ্‌ম নীতি যাকে ক্ষেত্রবিশেষে নাসেরবাদ বা নাসেরিজ্‌ম আখ্যাও দেয়া হয়, ষাটের দশকসহ পরবর্তীকালে মধ্যপ্রাচ্যে বিপুল জনসমর্থন লাভ করে ও সূত্রপাতের পর থেকে এখন পর্যন্ত মধ্যপ্রাচ্যের রাজনীতিতে গুরুত্বপূর্ণ ভূমিকা পালন করে আসছে।


title: জামাল আবদেল নাসের

text: জামাল আবদেল নাসের ১৯১৮ সালের ১৫ জানুয়ারি তারিখে আলেকজান্দ্রিয়া শহরের ১৮ আনাওয়াতি স্ট্রিট, বাকুস ঠিকানায় জন্মগ্রহণ করেন। নাসেরের পিতা আবদেল নাসের হুসেইন (জন্মঃ ১১ জুলাই, ১৯৮৮) দক্ষিণ মিশরের বেনি মুর গ্রাম হতে আগত ছিলেন ও মা ছিলেন ফাহিমা হামিদ, যিনি একজন সম্পন্ন কয়লা ব্যাবসায়ীর কন্যা ছিলেন এবং নাসেরের আট বছর বয়সে ১৯২৬ সালে মৃত্যুবরণ করেন।


title: জামাল আবদেল নাসের

text: নাসের তার চাচার সাথে কায়রোতে বসবাস করতেন যার কারণে তিনি তার মায়ের মৃত্যুর খবর তাৎক্ষণিক ভাবে জানতে পারেননি তথা মায়ের শেষকৃত্যে উপস্থিত ছিলেননা। নাসেরের জীবণীলেখকদের মতে নাসেরের মা আগে থেকেই অসুস্থ ছিলেন এবং নাসেরকে প্রতিপালন করতে পারবেননা বলে তাকে তার চাচার কাছে রাখতেন। আরেকটি সূত্র হতে জানা যায় শৈশবেই নাসেরের মধ্যে বিশেষ প্রতিভার কথা উপলব্ধি করে তার পিতা তাকে শহরে পাঠিয়ে দেন যেন তার শিক্ষার্জনের কোন ব্যাঘাত না ঘটে। তবে অধিকাংশ জীবণীলেখকদের মতে নাসের তার মার খুবই অনুরাগী ছিল ও মায়ের অকাল মৃত্যু নাসেরের মনে অত্যন্ত প্রভাব ফেলেছিল, যা মায়ের মৃত্যুর এক বছরের কম সময়ের তার বাবার দ্বিতীয় বিয়ের কারণে আরও গভীর হয়।


title: জামাল আবদেল নাসের

text: বেনি মুরে থাকাকালীন নাসের সেখানকার কুরআন শিক্ষা প্রতিষ্ঠানে ভালো ছাত্র হিসেবে খ্যাতিলাভ করেন যেখানে তার শিক্ষক বাকি ছাত্রদের নাসেরের মতে হয়ে উঠবার জন্য তাগিদ দিতেন। মায়ের মৃত্যুর পর বাবা ও চাচার সাথে পালা করে থাকবার কারণে নাসেরের শৈশব কেটেছে বিভিন্ন শহরে। এগারো বছর বয়সের পর থেকে নাসের কায়রো, আলেকজান্দ্রিয়া, দামানহুর ও ইসমাইলিয়া অর্থাৎ ভিনভিন্ন শহরের বিভিন্ন প্রতিষ্ঠানে ভর্তি হন। বারংবার এই বাসস্থান বদলে নাসেরের পড়ালেখার বিশেষ ক্ষতি তো হয়ইনি বরং বিভিন্ন এলাকায় বসবাস করার ফলে নাসের মিশরীয়দের মধ্যে শ্রেণীবিভাজন প্রসঙ্গে স্পষ্ট ধারণা লাভ করেন। নাসেরের বই পড়ার অভ্যাস গড়ে উঠেছিল। ১৯৩৩ সালের নাসের যখন তার চাচার সঙ্গে থাকতেন, তখন তার বাসস্থানের কাছেই ছিল মশরের জাতীয় গ্রন্থাগার যা নাসেরের জন্য বিশেষ সহায়ক হয়। নাসেরের প্রিয় পাঠ্য বিষয় ছিল কুরআন, হাদীস ও হযরত মুহম্মদ (সঃ)-এর সাহাবীদের রচনাবলী। এছাড়াও সেই বয়সেই নাসের নেপোলিয়ন বোনাপার্টে, মহাত্মা গান্ধী, ভলটেয়ার, ভিক্টর হুগো, চার্লস ডিকেন্সের মত ব্যাক্তিদের রচনাবলী পড়েছেন। বিশেষ করে মোস্তফা কামাল আতাতুর্ক ও জাতীয়তাবাদী কবি আহমেদ শাওকির লেখা পড়ে নাসের বিশেষভাবে প্রভাবিত হন।


title: জামাল আবদেল নাসের

text: ১৯৩৬ সালে একটি ব্রিটিশবিরোধী সভায় যোগদান করেন ও বাধাগ্রস্থ হয়ে তিনিসহ সভায় অন্যান্য যোগদানকারীরা আহত হন। একই সময়ে তিনি গ্রেপ্তারও হন ও দুদিন জেল খাটেন যেখানে তার সাথে মিশরীয় সমাজতান্ত্রিক দলের সদস্যরা আটক ছিলেন। স্কুল জীবনেই নাসের রাজনীতির সাথে ওতপ্রোত ভাবে জড়িয়ে পড়েন।


title: জামাল আবদেল নাসের

text: নাসের ১৯৪৪ সালে বাইশ বছর বয়সী বন্ধুভগ্নী ইরানী বংশদ্ভুদ তাহিয়া কাজেমকে বিয়ে করেন। বিয়ের সময়ে নাসের ছিলেন একজন সামরিক কর্মকর্তা যিনি তার পরিবারকে নিয়ে কায়রোর মানশিয়াত এলাকায় বসবাস শুরু করেন। নাসের মৃত্যু পর্যন্ত এই বাড়িটিতেই বসবাস করেছেন।


title: জামাল আবদেল নাসের

text: নাসের তাহিয়া দম্পতি তিন পুত্র ও দুই কন্যার জন্ম দেন যারা হলেন খালিদ, আবদেল হাকিম, আব্দেক হামিদ, হুদা ও মোনা।


title: জামাল আবদেল নাসের

text: সন্তানদের মাঝে জ্যেষ্ঠ হুদা আবদেল নাসের বর্তমানে কায়রো বিশ্ববিদ্যালয়ের রাষ্ট্রবিজ্ঞানের একজন গবেষক যার সাহায্যে সংশ্লিষ্ট অনেক প্রাচীন দলিল দস্তাবেজ সংগ্রহ ও সংরক্ষণ করা সম্ভব হয়েছে। আরেক কন্যা মোনা আবদেল নাসেরের স্বামী ছিলেন মিশরীয় কোটিপতি আশরাফ মারওয়ান (মৃত্যুঃ ২০০৭)। মোনা ও আশরাফ দম্পতির পুত্র আহমেদ মারওয়ানের স্ত্রী হচ্ছেন আরব লীগের বর্তমান মহাসচিব ও সাবেক মিশরীয় মন্ত্রী আমর মুসার কন্যা হানিয়া মুসা।


title: জামাল আবদেল নাসের

text: নাসের ১৯৩৭ সালে মিশরীয় মিলিটারি অ্যাকাডেমিতে যোগদানের জন্য আবেদন করেন। কিন্তু ওয়াস্তা নামক এক বিশেষ যোগ্যতা না থাকায় তার আবেদন ফিরিয়ে দেয়া হয়। সামরিক বাহিনীতে যোগদানে ব্যার্থ হয়ে নাসের আইন পড়ার উদ্দেশ্যে ল’স্কুলে ভর্তি হন। সেখানেও সাফল্য না পেয়ে তিনি পুলিশ বাহিনীতে যোগদানের আবেদন করেন এবং এখানেও সামরিক বাহিনী প্রদর্শিত একই কারণে তাকে ফিরিয়ে দেয়া হয়। পরে তৎকালীন পররাষ্ট্রমন্ত্রী ইব্রাহীম খায়েরী পাশার সাথে দেখা করে তার সাহায্যে নাসের মিলিটারি অ্যাকাডেমিতে যোগ দেন। এখানে নাসেরের সাথে আবদেল হাকিম আমের ও আনোয়ার সাদাতের দেখা হয় যারা পরে নাসেরের রাজনৈতিক কর্মকান্ডে গুরুত্বপূর্ণ ভূমিকা রেখেছিলেন। মিলিটারি অ্যাকাডেমি থেকে উত্তীর্ণ হয়ে নাসের একজন সেকেন্ড লেফটেন্যান্ট হিসেবে কমিশন লাভ করেন।


title: জামাল আবদেল নাসের

text: ১৯৩৯ সালের দ্বিতীয় বিশ্বযুদ্ধের প্রাক্কালে নাসের ও আমের সুদান নিয়োগ লাভ করেন; সুদান সেসময়ে প্রশাসনিক ভাবে মিশরের সাথে সংযুক্ত ছিল। নাসের সেখানে ১৯৪১ সাল পর্যন্ত দায়িত্ম পালন করেন। তিনি যুদ্ধ চলাকালীন সময়ে ঐ এলাকায় অবস্থান করছেন অক্ষশক্তির এমন গুরুত্বপূর্ণ ব্যাক্তিবর্গের সাথে যোগাযোগ করেন। বিশেষ করে সেখানে অবস্থানকারী ইটালির কিছুর কর্মকর্তার সাথে তিনি যোগাযোগ করেন এবং একটি পরিকল্পনা করেন যার দ্বারা নাসের অক্ষশক্তির সাহায্যে একটি অভ্যুত্থান করে মিশরের তৎকালীন ব্রিটিশ শাসনকর্তাদের বিতাড়িত করবেন। কিন্তু এই পরিকল্পনা পরে আর বাস্তবায়িত হয়নি। নাসের ১৯৪২ সালের সুদান থেকে ফিরে আসেন ও পরের বছর মিলিটারি অ্যাকাডেমিতে একজন প্রশিক্ষক হিসেবে দায়িত্ম পালন শুরু করেন।


title: জামাল আবদেল নাসের

text: আরউইন রমেলের আফ্রিকা কর্পস মিশরের অভ্যন্তরে প্রবেশ করার কারণে ব্রিটিশ কর্তৃপক্ষ তৎকালীন মিশরীয় প্রধানমন্ত্রী আলী মাহেরকে সন্দেহের দৃষ্টিতে দেখা শুরু করে ও তাকে অক্ষশক্তির একজন সমর্থক হিসেবে চিহ্নিত করে। এই কারণে মিশরে ব্রিটিশ রাষ্ট্রদূত লর্ড ল্যাম্পসন ১৯৪২ সালে একটি ক্ষুদ্র ব্রিটিশ বাহিনীর সাহায্যে মিশরের রাজা প্রথম ফারুকের প্রতি চাপ প্রয়োগ করেন যার ফলে ফারুক আলী মাহেরকে বরখাস্ত করতে বাধ্য হন ও ল্যাম্পসনের পরামর্শে ব্রিটিশবান্ধব হিসেবে বিশেষভাবে পরিচিত মুস্তফা আল-নাহহাসকে প্রধানমন্ত্রী নিয়োগ করেন। এই ঘটনায় নাসেরসহ সাধারণ মিশরীয়দের মধ্যে প্রচন্ড বিরূপ প্রতিক্রিয়া হয়। নাসের এই সিদ্ধান্তকে মিশরের স্বাধীনতার প্রতি প্রচন্ড অপমান হিসেবে চিহ্নিত করেন ও সংশ্লিষ্ট সময়ে সশস্ত্র বাহিনীর নিষ্ক্রিয়তায় হতাশ হয়ে পড়েন। এই ঘটনার পর নাসের সশস্ত্র বাহিনীতে জাতীয়তাবাদী চিন্তাধারার তরুণ অফিসারদের সংগঠিত করতে শুরু করেন। তরুণ অফিসারদের সাথে যোগাযোগের ক্ষেত্রে নাসের প্রধান মাধ্যম ছিল আবদেল হাকিম আমের যিনি স্বাধীনতাকামী অফিসারদের চিহ্নিত করে তাদের ব্যাপারে তথ্যসামগ্রী নাসেরকে সরবরাহ করতেন।


title: জামাল আবদেল নাসের

text: এল আলামিনের যুদ্ধ চলাকালীন মিশর আনুষ্ঠানিকভাবে নিরপেক্ষ ছিল বিধায় কোন পক্ষ অবলম্বন করেনি। এক্ষেত্রে মিশরীয় সশস্ত্র বাহিনীতে কর্মরত অবস্থায় নাসেরের যুদ্ধের প্রথম অভিজ্ঞতা হয় ১৯৪৮ সালে ফিলিস্তিনে আরব-ইসরায়েল যুদ্ধে। এ যুদ্ধে মিশর যোগ দেয়ার আগেই ঐ অঞ্চলের বিভিন্ন উপদল বা মিলিশিয়া যুদ্ধে লিপ্ত ছিল যেমন মুসলিম ব্রাদারহুড, আরব লিবারেশান ফ্রন্ট ইত্যাদি। নাসের এসব উপদলের উদ্দেশ্যর ব্যাপারে সন্দিহান ছিলেন ও এদের প্রতি বীতশ্রদ্ধ ছিলেন। যার কারণে নাসের উপদলগুলোকে সমর্থন করার বদলে ফিলিস্তিনের তৎকালীন মুফতি আমিন আল-হোসায়নিকে সাহায্য করার সিদ্ধান্ত নেন। পরে অবশ্য মিশর সরকার নাসেরকে সেই অনুমতি দেয়নি।


title: জামাল আবদেল নাসের

text: ১৯৪৮ সালের মে মাসে রাজা প্রথম ফারুক মিশরীয় বাহিনীকে যুদ্ধের উদ্দেশ্যে ফিলিস্তিনে প্রেরণ করেন, যে বাহিনীতে নাসের ৬ষ্ঠ পদাতিক ব্যাটেলিয়নের অধিনায়ক হিসেবে নিয়োজিত ছিলেন। নাসের এই যুদ্ধে মিশরীয় বাহিনীর অপ্রস্তুত অবস্থার কথা লিখেছিলেন। নাসেরের নেতৃত্বাধীন বাহিনী ফালুযা পকেট নামক একটি এলাকা অধিকারে আনতে সক্ষম হয়। অধিকারের পরপরই ঐ বছরের আগস্ট মাসে ইসরায়েলি বাহিনী নাসেরের বাহিনীকে ঘিরে ফেলে। পরে ইসরায়েল ঐ এলাকার দখল লাভ করেছিল ঠিকই কিন্তু সেটি হয়েছিল আরব ও ইসরায়েলের মধ্যে চুক্তির মাধ্যমে, নাসের পুরো সময়ে কখনওই ইসরায়েলের কাছে আত্মসমর্পণ করেননি।


title: জামাল আবদেল নাসের

text: ১৯৪৯ সালের ফেব্রুয়ারিতে নাসের ইসরায়েলের সাথে আনুষ্ঠানিক যুদ্ধবিরতি আলোচনায় মিশরের প্রতিনিধি হিসেবে প্রেরিত হন এবং আলোচনার বিষয়বস্তুকে মিশরের জন্য অপমানকর হিসেবে চিহ্নিত করেন। যুদ্ধপরবর্তী সময়ে নাসের আবার কায়রোতে মিলিটারি অ্যাকাডেমির প্রশিক্ষক হিসেবে নিয়োগ পান। ইতিমধ্যে সংশ্লিষ্ট তৎপরতা চালিয়ে যাবার উদ্দেশ্যে তিনি মুসলিম ব্রাদারহুড নাম্নী উপদলটির সাথে আলোচনার জন্য দূত পাঠান। কিন্তু নাসের অল্প সময়ের মধ্যে উপলব্ধি করেন যে ঐ উপদলটি জাতীয়তাবাদের ব্যাপারে তার সমমত পোষণ করে না। এই উপলব্ধির পর থেকে নাসের তার রাজনৈতিক জীবনে এই দলটির সংস্পর্শ থেকে দূরে থেকেছেন।


title: নাসেরবাদ

text: নাসেরবাদ ( "at-Tayyār an-Nāṣṣarī") হল জামাল আবদেল নাসেরের চিন্তাধারার উপর প্রতিষ্ঠিত সমাজতান্ত্রিক আরব জাতীয়তাবাদী রাজনৈতিক আদর্শ। নাসের ছিলেন মিশরীয় বিপ্লব ১৯৫২ এর দুই প্রধান নেতার অন্যতম এবং মিশরের দ্বিতীয় রাষ্ট্রপতি। নাসেরবাদে অভ্যন্তরীণ ও আন্তর্জাতিক বিষয়াদি অন্তর্ভুক্ত এবং এর উপাদানে আরব সমাজবাদ, প্রজাতান্ত্রিকতা, জাতীয়তাবাদ, সাম্রাজ্যবাদবিরোধীতা, বৈশ্বিক সৌহার্দ উন্নয়ন ও আন্তর্জাতিক জোটনিরপেক্ষতা রয়েছে। ১৯৫০ ও ১৯৬০ এর দশকে নাসেরবাদ ছিল আরব বিশ্বের সবচেয়ে গুরুত্বপূর্ণ রাজনৈতিক আদর্শগুলোর অন্যতম। বিশেষত ১৯৫৬ সালে সুয়েজ সংকটের পর এর প্রভাব দেখা দেয়। স্নায়ুযুদ্ধের সময় আফ্রিকার অন্যান্য অংশ ও উন্নয়নশীল বিশ্বে এর প্রভাব দেখা যায়।


title: কৃপার শাস্ত্রের অর্থ ভেদ

text: কৃপার শাস্ত্রের অর্থ ভেদ (Crepar Xaxtrer Orth, Bhed) বাংলা ভাষার আদি গদ্য গ্রন্থসমূহের মধ্যে একটি। এই গ্রন্থের লেখক পাদ্রি মানোএল দা আস্‌সুম্পসাঁউ (পর্তুগিজ: Manoel da Assumpçam "মানোয়েল্ দা আসুঁসাঁউ")। গ্রন্থটির নাম বাংলা অক্ষরে কখনো 'কৃপার' স্থলে 'ক্রেপার' লেখা হয়েছে। অধিকন্তু প্রায়শ: 'অর্থ ভেদ' দুই শব্দের পরিবর্তে 'অর্থভেদ' এক শব্দ ব্যবহৃত হয়। এটি বাংলা আদি গদ্যের নমুনা হলেও গ্রন্থটি রোমান হরফে মুদ্রিত হয়।


title: কৃপার শাস্ত্রের অর্থ ভেদ

text: গ্রন্থটি ১৭৩৫ খৃস্টাব্দে বাংলাদেশের রাজধানী শহর ঢাকার অদূরে বর্তমানে গাজীপুর জেলার অন্তর্ভুক্ত, তৎকালীন ভাওয়াল পরগণার নাগরীতে লিখিত হয়েছিল মর্মে ভূমিকায় উল্লিখিত আছে। পর্তুগালের লিসবন শহরের একটি মুদ্রণালয়ে ১৭৪৩ খৃস্টাব্দে মুদ্রিত ও প্রকাশিত হয়। গ্রন্থটির পৃষ্ঠা সংখ্যা ৩৯১। ১৮৩৬ খৃস্টাব্দে চন্দননগরের ফরাসি পাদ্রী ফাদার গেরেঁ একটি পরিমার্জ্জিত সংস্করণ প্রকাশ করেন। এর তৃতীয় সংস্করণ প্রকাশিত হয় ১৮৬৯ খৃস্টাব্দে ভারতের গোয়ার সন্নিহিত মারগাওঁ শহরের একটি মুদ্রণালয়ে।


title: কৃপার শাস্ত্রের অর্থ ভেদ

text: এর একটি কপি ১৯৩৬ খৃস্টাব্দ পর্তুগালের এভোরার লাইব্রেরীতে সংরক্ষিত ছিল। অত:পর এটি লিসবন শহরের জাতীয় গ্রন্থাগারে স্থানান্তরিত হয়। এ গ্রন্থগারে ৩য় সংস্করণের একটি কপিও আছে। কলকাতার এশিযাটিক সোসাইটির গ্রন্থগারে একটি খণ্ডিত কপি সংরক্ষিত আছে।


title: কৃপার শাস্ত্রের অর্থ ভেদ

text: কৃপার শাস্ত্রের অর্থ ভেদ গ্রন্থটি আদি বাংলা গদ্যের নিদর্শন হলেও এটি সম্পূর্ণ রোমান হরফে লিখিত ও মুদ্রিত। এটি একটি দ্বিভাষী গ্রন্থ যার ডান পৃষ্ঠায় পর্তুগিজ ভাষায় মূল পাঠ্য এবং বাম পৃষ্ঠায় এর বাংলা তর্জমা মুদ্রিত। মূল পর্তুগিজ এবং বাংলা ভাষ্যের মধ্যে কিছু পার্থক্য পরিলক্ষিত হয়। মানোয়েল্ দা আসুঁসাঁউ মূল পর্তুগিজ অংশের লেখক হলেও কে বা কারা বাংলা ভাষ্যের অনুবাদক তা নিশ্চিত জানা যায় নি। অনুমিত হয় কোন বাঙ্গালী ধর্মান্তরিত খৃস্টান, হতে পারে, ভাওয়ালের কোন ধর্মান্তরিত আদিবাসী, এ অনুবাদ কর্মটি সম্পাদন করেছিল। ১৮৩৬ খৃস্টাব্দে চন্দননগরের ফরাসি পাদ্রী ফাদার গেরেঁ একটি পরিমার্জ্জিত সংস্করণ প্রকাশ করেন যার বাংলা অনুবাদ মূলানুগ।


title: কৃপার শাস্ত্রের অর্থ ভেদ

text: এটি খ্রিস্টান (ক্যাথলিক) ধর্মপ্রচার সংশ্লিষ্ট একটি গ্রন্থ। এর বিষয়বস্তু খ্রিস্টান গুরু-শিষ্যের কথোপকথন যার মধ্যে দিয়ে খ্রিস্ট ধর্মের মহিমা ব্যাখ্যা করা হয়েছে। কথোপকথন বিধায় এর ভাষা কথ্য স্থানীয়।


title: অকাল বীর্যপাত

text: অকাল বীর্যপাত বা দ্রুতস্খলন হলো যৌনসঙ্গমকালে পুরুষের দ্রুত বীর্যপাত যাকে ইংরেজিতে বলা হয় প্রিম্যাচিওর ইজ্যাকিউলেইশন। এটি একটি সাধারণ যৌনগত সমস্যা। কিছু বিশেষজ্ঞের মতে প্রতি তিনজন পুরুষের মধ্যে একজনকে এ সমস্যায় আক্রান্ত হতে দেখা যায় । স্ত্রী যোনীতে পুরুষাঙ্গ প্রবেশের পর অঙ্গ চালনার পরিণতি হিসেবে বীর্যপাত হয়ে থাকে। যোনীতে লিঙ্গ প্রবেশের সময় থেকে বীর্যপাত অবধি সময়কে বলা হয় বীর্যধারণ কাল। কতক্ষণ অঙ্গচালনার পর বীর্যপাত হবে তার কোন সুনির্দ্দিষ্ট বা আদর্শস্থানীয় সময় নেই। পুরুষে পুরুষে, বয়সের তারতম্যে বা পরিবেশভেদে বীর্যধারণ ক্ষমতা বিভিন্ন হতে দেখা যায়। তবে নিয়মিত যদি যোনীতে লিঙ্গ প্রবেশের পূর্বে বা অব্যবহিত পরেই অপ্রতিরোধ্যভাবে বীর্যপাত হয়ে যায় তবে তা দ্রুতস্খলন সমস্যা হিসেবে বিবেচিত হবে। এটি একটি যৌনসমস্যা কেননা এর ফলে পুরুষ প্রযোজনীয় সময় ধরে অঙ্গচালনার সুখ থেকে বঞ্চিত হয়। অপর দিকে অকাল বীর্যপাতের দরূণ পুরুষাঙ্গ নেতিয়ে পড়ে বলে অঙ্গ চালনা আর সম্ভব হয় না যার ফলে স্ত্রীর চরমানন্দ লাভের আগেই সঙ্গমের সমাপ্তি হয়।


title: অকাল বীর্যপাত

text:
অকাল বীর্যপাতের প্রধান লক্ষণ হলো নারী-পুরুষ উভয়ের পুলক লাভের আগেই পুরুষের বীর্যপাত ঘটে যাওয়া।
এটি ঘটে অতিরিক্ত উওজনার ফলে অনেক সময় প্রথম মিলনে এটা বেশিরভাগ হয়ে থাকে ।


title: অকাল বীর্যপাত

text: এ সমস্যাটি সাধারণত দু’ভাগে ভাগ করা হয়ঃ প্রথমতঃ প্রাক-প্রবেশ অকাল বীর্যপাত যাতে স্ত্রী যোনীতে পুরুষাঙ্গ প্রবেশের পূর্বে বীর্যপাত ঘটে যায়। দ্বিতীয়তঃ অঙ্গচালনার অব্যবহিত পরেই অকাল বীর্যপাত।


title: অকাল বীর্যপাত

text: কী কারণে অকাল বীর্যপাত হচ্ছে তা নিরূপণ করতে বিশেষজ্ঞরা এখন পর্যন্ত চেষ্টা চালিয়ে যাচ্ছেন। এক সময় ধারণা করা হতো যে সমস্যাটি সম্পূর্ণ মানসিক ব্যাপার। কিন্তু বর্তমানে আমরা জানি, দ্রুত বীর্যপাত হওয়া একটি জটিল ব্যাপার এবং এর সাথে মানসিক ও জৈবিক দু’টিরই সম্পর্ক রয়েছে।


title: অকাল বীর্যপাত

text:
কিছু চিকিৎসক বিশ্বাস করেন, প্রাথমিক বয়সে যৌন অভিজ্ঞতা ঘটলে তা এমন একটি ধরনে প্রতিষ্ঠিত হয় যে, পরবর্তী জীবনে সেটা পরিবর্তন করা কঠিন হতে পারে। যেমন
সাধারণত প্রথম যৌনমিলনের পূর্বে প্রবল উত্তেজনা সৃষ্টি হয়।তাই প্রথম যৌনমিলনকালে পুরুষের অকাল বীর্যপাত হয়ে থাকে।


title: অকাল বীর্যপাত

text: বিশেষজ্ঞরা বিশ্বাস করেন , কিছুসংখ্যক জৈবিক বা শারীরিক কারণে দ্রুত বীর্যপাত ঘটতে পারে। এসব কারণের মধ্যে রয়েছেঃ


নিউজপ্রিন্ট


title: নিউজপ্রিন্ট

text: নিউজপ্রিন্ট হল এক প্রকার কাগজ যা সাধারণতঃ সংবাদপত্র মুদ্রণের কাজে ব্যবহৃত হয়। এর সাধারণ বর্ণ হল ময়লাটে সাদা। এই কাগজ তুলনামূলক কম দামি, বেশ শক্ত এবং এতে চার রঙা ছবি বেশ ভালভাবেই দেখা যায়। এসব কারণে এটি সংবাদ পত্র ছাপানোর উপযুক্ত। দলিলপত্র বা এ জাতীয় মূল্যবান কাগজপত্র, যা সংরক্ষণ প্রয়োজন পড়ে, সে সব কাজে নিউজপ্রিন্ট ব্যবহার করা হয়না।


title: নিউজপ্রিন্ট

text: মন্ট্রিল ভিত্তিক “পাল্প এন্ড পেপার প্রোডাকশন কাউন্সিল” (PPPC) -এর হিসাব অনুযায়ী ২০০৬ খৃস্টাব্দে বিশ্বব্যপী নিউজপ্রিন্টের চাহিদা ছিল তিন কোটি বাহাত্তর লক্ষ (৩৭.২ মিলিয়ন) মেট্রিকটন। দিন দিন এশিয়ার দেশগুলোতে সংবাদপত্রের ব্যবসা লাভজনক হয়ে উঠছে, আর সেই সাথে এখানে বাড়ছে নিউজপ্রিন্টের চাহিদা।“ওয়ার্ল্ড অ্যাসোসিয়েশন অব নিউজপেপার” -এর এক হিসেব অনুযায়ী ২০০৭ সালে বিশ্বে সর্বাধিক মুদ্রিত সংবাদপত্রের মধ্যে ৭৪ টি ছিল এশিয়ার।উক্ত কাউন্সিলের হিসেব অনুযায়ী সবচেয়ে বেশি নিউজপ্রিন্টের চাহিদা রয়েছে এশিয়া মহাদেশে (বিশেষত ভারতে এবং চীনে। বিশ্বের মোট নিউজপ্রিন্ট উৎপাদনের ৩৫% এশিয়াতে, ২৬% উত্তর আমেরিকাতে,২৫% পশ্চিম ইউরোপে, ল্যাটিন আমেরিকা এবং পূর্ব ইউরোপ প্রত্যেকে ৫% করে ব্যবহার করে। ওশেনিয়া এবং আফ্রিকার দেশগুলোতে এর ব্যবহার অল্প।


title: নিউজপ্রিন্ট

text: নিউজপ্রিন্ট মূলত যান্ত্রিক মিলিং পদ্ধতিতে উৎপাদন করা হয়। মণ্ড হতে লিগনিন অপসারণের জন্য বেশ কিছু রাসায়নিক পদার্থ ব্যবহার করা হয়। লিগনিন কাগজকে ভঙ্গুর করে এবং সূর্যের আলো এবং বাতাসে এ কাগজ হলদে হয়ে যায়। নিউজপ্রিন্ট উৎপাদনে নরম কাঠ ব্যবহৃত হয় (যেমন:ফার, পাইন, বালসাম ইত্যাদি)। বাংলাদেশে খুলনা নিউজপ্রিন্ট মিলস্-এ কাঁচামাল হিসেবে গেওয়া কাঠ ব্যবহৃত হত ।


title: ইন্দিরা পয়েন্ট

text: ইন্দিরা পয়েন্ট () পূর্ব ভারত মহাসাগরের নিকোবর দ্বীপপুঞ্জের বৃহৎ নিকোবর দ্বীপে অবস্থিত ভারত প্রজাতন্ত্রের দক্ষিণতম স্থলবিন্দু। ভারতের প্রাক্তন প্রধানমন্ত্রী ইন্দিরা গান্ধীর নামে এটির নামকরণ করা হয়েছে। এটি সমুদ্রতল থেকে ৬৪২ মিটার উপরে।


title: ইন্দিরা পয়েন্ট

text: যদিও কন্যাকুমারিকা অন্তরীপ ভারতীয় উপমহাদেশের মূল ভূখণ্ডের দক্ষিণতম প্রান্ত হলেও ইন্দিরা পয়েন্ট ভারতের অধীন ভূখণ্ডগুলির মধ্যে সবচেয়ে দক্ষিণে অবস্থিত। তবে ২০০৪ সালের ভারত মহাসাগরে সংঘটিত সুনামির ফলে এটি জলে তলিয়ে যায় এবং এতে অবস্থিত বাতিঘরটিও আংশিক ডুবে যায়। ভূতাত্ত্বিকেরা বলছেন সাগর আবার আগের জায়গায় ফেরত যেতে শুরু করেছে।


title: পাঞ্জাব সমভূমি

text: পাঞ্জাব সমভূমি ভারতের উত্তর-পশ্চিমে ও পাকিস্তানে অবস্থিত একটি পলিময় সমভূমি। সমভূমিটির আয়তন প্রায় এবং ২০০-৩০০ মিটার উচ্চতাবিশিষ্ট। এটি পাকিস্তানের পাঞ্জাব প্রদেশ এবং ভারতের পাঞ্জাব ও হরিয়াণা অঙ্গরাজ্যগুলি অবস্থিত। এর উত্তরে সিওয়ালিক পর্বত, পূর্বে যমুনা নদী, দক্ষিণে রাজস্থান রাজ্য এবং উত্তর-পশ্চিম ও দক্ষিণ-পশ্চিম দিকে যথাক্রমে রবি ও সুতলেজ নদী অবস্থিত। এই অঞ্চলের অর্থনীতির একটি বড় অংশ হল কৃষি, এবং বেশিরভাগ সমভূমিতেই খাদ্যশস্য, তুলা, আখ ও তেলবীজের চাষাবাদ হয়।


title: আরাকান পর্বতমালা

text: আরাকান ইয়োমা বা আরাকান পর্বতমালা পশ্চিম ও উত্তর-পশ্চিম মিয়ানমারের একটি পর্বতমালা। এটি বঙ্গোপসাগরের উপকূলীয় আরাকান অঞ্চল থেকে উত্তর মিয়ানমারের অভ্যন্তরভাগকে পৃথক করেছে। আরাকান ইয়োমা উত্তর থেকে দক্ষিণে বিস্তৃত। দক্ষিণে মিয়ানমারের নেগ্রাইস অন্তরীপ থেকে শুরু হয়ে এটি উত্তরে প্রায় ৯৫০ কিলোমিটার প্রসারিত হয়ে ভারতের অঙ্গরাজ্য মণিপুর পর্যন্ত চলে গেছে; এর মধ্যে নাগা, চিন, লুশাই এবং পাটকাই পাহাড় অন্তর্গত। এটির বেশির ভাগ পর্বতের উচ্চতা ৯১৫ থেকে ১৫২৫ মিটার। পর্বতমালার উত্তরের অংশটি চিন পর্বতশ্রেণী নামে পরিচিত; এটি ভারত ও মিয়ানমারের মধ্যে সীমান্তের একাংশ গঠন করেছে। চিন পর্বতশ্রেণীতে, মিয়ানমারের দক্ষিণ চিন অঙ্গরাজ্যে, আরাকান ইয়োমার সর্বোচ্চ পর্বতশৃঙ্গ ৩,০৫৩ মিটার উঁচু নাত মা তাউং বা মাউন্ট ভিক্টোরিয়া অবস্থিত। চিন পর্বতশ্রেণীটি মিজো পর্বতশ্রেণী ও পূর্বাচল পর্বতশ্রেণীর সাথে যুক্ত; এগুলি ভারতের নাগাল্যান্ড পর্যন্ত চলে গেছে।


title: আরাকান পর্বতমালা

text: আরাকান ইয়োমার পর্বতগুলি মূলত প্রাচীন স্ফটিকাকার শিলার উপরে স্তরীভূত পলল শিলা নিয়ে গঠিত। এর উপকূলীয় ঢালগুলি প্রশস্ত পাতাবিশিষ্ট চিরসবুজ বৃক্ষ ও বাঁশ অরণ্যে আবৃত। এর পূর্ব ঢালে সেগুন গাছ জন্মায়, যা মিয়ানমারের সবচেয়ে গুরুত্বপূর্ণ পণ্যের একটি। উপকূলীয় এলাকায় বছরে প্রায় ৫,১০০ মিলিমিটার বৃষ্টিপাত হয়, কিন্তু পূর্বের ঢালে ১০২০ মিলিমিটারেরও কম বৃষ্টিপাত হয়। আরাকান ইয়োমার বন্যপ্রাণীর মধ্যে আছে ভাল্লুক, হাতি, চিতা, এবং বাঘ।


title: আরাকান পর্বতমালা

text: আরাকান পর্বতমালা ঐতিহাসিকভাবে ভারতীয় উপমহাদেশ ও মিয়ানমারের মধ্যে একটি প্রাকৃতিক বাধা হিসেবে কাজ করেছে। এছাড়া এটি একটি জলবায়ুগত বাধা হিসবেও কাজ করে। এই পর্বতশ্রেণীর কারণে দক্ষিণ-পশ্চিম থেকে আগত মৌসুমী বৃষ্টি মধ্য মিয়ানমারে পৌঁছতে পারে না।


title: কাচিন পাহাড়

text: কাচিন পর্বতশ্রেণী দক্ষিণ-পূর্ব এশিয়াতে মিয়ানমারের উত্তরাংশে অবস্থিত একটি রুক্ষ উচ্চভূমি অঞ্চল। এটি মিয়ানমারের কাচিন অঙ্গরাজ্যে অবস্থিত। পাহাড়গুলির পশ্চিমে চিন্দউইন নদী এবং পূর্বে ইরাবতী নদীর উপনদী মালি ও এনমাই অবস্থিত। মোগাউং শহর পাহাড়গুলির দক্ষিণ সীমানা নির্দেশ করছে। পর্বতগুলির উত্তর-পশ্চিমের পার্বত্য অঞ্চলটি ভারতের অরুণাচল প্রদেশ অবস্থিত। পাহাড়গুলির উত্তর সীমায় অবস্থিত ৫,৮৮১ মিটার উঁচু হকাকাবো রাজি পর্বত দক্ষিণ-পূর্ব এশিয়ার সর্বোচ্চ বিন্দু। কাচিন রাজ্য ও কাচিন পাহাড়গুলি কাচিন জাতির লোকদের নামে নামকরণ করা হয়েছে, যারা এই অঞ্চলে বাস করে। অঞ্চলটি উত্তর-দক্ষিণে ২৪০ কিলোমিটার দীর্ঘ এবং পূর্ব-পশ্চিমে ১৪৫ কিলোমিটার প্রশস্ত।


title: কাচিন পাহাড়

text: মিয়ানমারের পশ্চিম সীমান্ত ধরে ধারাবাহিকভাবে যে পর্বতমালাগুলি চলে গেছে, কাচিন পর্বতশ্রেণীটি তাদেরই উত্তর-পূর্ব প্রান্তে অবস্থিত। কাচিন পর্বতমালার পশ্চিমে আছে কুমোন পর্বতমালা, যেখান থেকে চিন্দউইন নদী উৎপত্তি লাভ করেছে।


title: কাচিন পাহাড়

text: কাচিন পাহাড়গুলির অভ্যন্তরভাগ স্ফটিকাকার শিলায় তৈরি, যার উপরে রয়েছে বেশ খাড়াভাবে অবস্থিত বালুপাথর ও চুনাপাথরের স্তর। বালিপাথরের ঢালগুলিতে ক্ষুদ্র ক্ষুদ্র পার্বত্য জলধারা গভীর উপত্যকার সৃষ্টি করেছে। পাহাড়ের অন্য অনেক অংশ ক্ষয়ে গিয়ে সমতল-মাথাবিশিষ্ট মালভূমিতে পরিণত হয়েছে, যেগুলি গভীর গিরিখাত দ্বারা একে অপর থেকে পৃথক। কাচিন পর্বতশ্রেণীটি ঘন ক্রান্তীয় অতিবৃষ্টি অরণ্যে আবৃত এবং এ কারণে অঞ্চলটিতে অনুপ্রবেশ কষ্টসাধ্য। পুতাও, মিতকিনা ও মোগাউং এখানকার প্রধান লোকালয়।


title: সিন্ধু-গাঙ্গেয় সমভূমি

text: সিন্ধু-গাঙ্গেয় সমভূমি () একটি বিরাট উর্বর সমভূমি অঞ্চল যা পাকিস্তানের সবচেয়ে ঘনবসতিপূর্ণ এলাকা, উত্তর ও পূর্ব ভারতের অধিকাংশ এবং প্রায় সম্পূর্ণ বাংলাদেশ জুড়ে অবস্থিত। অঞ্চলটির মধ্য দিয়ে প্রবাহিত সিন্ধু নদ ও গঙ্গা নদীর নামে এই অঞ্চলটির নামকরণ করা হয়েছে।


title: সিন্ধু-গাঙ্গেয় সমভূমি

text: সমভূমিটি উত্তর সীমায় হঠাৎ করেই উত্থিত হয়ে আছে হিমালয় পর্বতমালা, যা থেকে বহু নদী নেমে এসে সিন্ধু ও গঙ্গা নদীব্যবস্থা দুইটির মাধ্যমে অঞ্চলটিতে উর্বর পলির সঞ্চয় ঘটিয়েছে। বিন্ধ্য পর্বতমালা, সাতপুরা পর্বতমালা ও ছোট নাগপুর মালভূমি সমভূমিটির দক্ষিণ সীমানা গঠন করেছে। সমভূমির পশ্চিম সীমানায় ইরানীয় মালভূমি অবস্থিত।


title: সিন্ধু-গাঙ্গেয় সমভূমি

text: সিন্ধু-গাঙ্গেয় সমভূমি অঞ্চলটি গোটা পৃথিবীর সবচেয়ে বেশি জনঅধ্যুষিত এলাকার একটি। এখানে প্রায় ৯০ কোটি লোক বাস করে, যা বিশ্বের মোট জনসংখ্যার এক-সপ্তমাংশ। এরা হিন্দু, মুসলমান ও বৌদ্ধধর্মাবলম্বী।


title: মাগধী ভাষা

text: মাগধী বা মগহী ভাষা (मगही বা मगधी) ভারতের বিহার অঙ্গরাজ্যে প্রচলিত একটি ভাষা। ভাষাটি ইন্দো-ইউরোপীয় ভাষাপরিবারের ইন্দো-ইরানীয় শাখার ইন্দো-আর্য উপশাখার পূর্ব দলের বিহারী উপদলের অন্তর্গত একটি ভাষা। মাগধী ভাষাটি মাগধী প্রাকৃত নামক মধ্য ইন্দো-আর্য ভাষা থেকে উৎপন্ন হয়েছে। এটি ছিল প্রাচীন মগধ রাজ্যের ভাষা। গৌতম বুদ্ধ এই ভাষাতে কথা বলতেন। মাগধী ভাষাটি ভোজপুরি ভাষা ও মৈথিলী ভাষার সাথে ঘনিষ্ঠভাবে সম্পর্কিত। মাগধী ভাষাতে প্রায় ১ কোটি ৩০ লক্ষ লোক কথা বলে।


title: মাগধী ভাষা

text: অতীতে মাগধী ভাষাকে হিন্দি ভাষার একটি উপভাষা মনে করা হত। কিন্তু সম্প্রতি ভাষাবিজ্ঞানীরা এটিকে ইন্দো-আর্য ভাষার পূর্ব দলের একটি ভাষা হিসেবে চিহ্নিত করেছেন। এ অর্থে বাংলা, অসমীয়া ও ওড়িয়া মাগধী ভাষার দূর সম্পর্কের আত্মীয় ভাষা। মাগধী ভাষার একটি সমৃদ্ধ ও প্রাচীন লোকসঙ্গীত ও লোককথার ঐতিহ্য আছে। ভাষাটি বিহারের ৮টি জেলায়, ঝাড়খণ্ডের ৩টি জেলায় এবং পশ্চিমবঙ্গের মালদহ জেলায় প্রচলিত।


title: মাগধী ভাষা

text: মাগধী ভাষাতে অনেক লোক কথা বললেও এটির কোন সাংবিধানিক স্বীকৃতি নেই। এমনকি বিহারেও শিক্ষা ও প্রশাসনের কাজে হিন্দি ভাষা ব্যবহার করা হয়। ১৯৬১ সালে জনগণনাতে মাগধী ভাষাকে হিন্দির উপভাষা হিসেবে গণ্য করা হয়।


title: নেফেরতিতি

text: নেফেরতিতি (খ্রিস্টপূর্ব ১৩৭০-১৩৩০) ছিল একজন মিশরীয় রানী। তার স্বামী পরিবর্তনে, তার নাম নেফের-নেফেরু-আটন সম্মানের জন্য আটন দেওয়া হয়েছে। এর নাম অর্থ হল " সুন্দর আসেছে"। তথাকথিত আমারনা সময় কালের নেফেরতিতি তার স্বামী অষ্টদশ রাজবংশের, আখেনাটেন এর পাশে শাসন করেছিল (আখেনাতেনের রাজধানী এল-আমারনানে ছিল)। নেফেরতিতি জীবন সম্বন্ধে অল্প জানা য়ায, যদিও এইটি অসম্ভাব্য মনে হয় যে, তিনি রাজ রাজবংশের একজন ছিল। কিছু বিশেষগ্যরা বিশ্বাস করে যে তার বাবা আমেনহতেপ III এর চাকরিতে আয় নামের আধিকারিক ছিলেন। নেফেরতিতি আখেনাতনকে ছয়টি বাচ্চা দিয়েছিল। ছয়টি বাচ্চা কোন চিহ্ন পাওয়া য়ায নি এবং উত্তরসূরী কে হবে তা অনিশ্চিত হয়ে পরে। আখেনাতেনের উত্তরসূরী, স্মেঙ্খখারা এবং তুতাঙ্খাতন (যে তার নাম পরিবর্তন করে পরবর্তী কালে তুতাংখামুন করেছিল) তার অন্য একটি স্ত্রী কিয়ার ছেলে, যে পরে প্রধান রানী হয়েছিল এবং ১২ বছর রাজত্ব করেছিল।


title: মেসোআমেরিকা

text: মেসোআমেরিকান অথবা মেসো-আমেরিকান (স্পেনীয়: Mesoamérica) হয়, একটি অঞ্চল এবং সংস্কৃতি এলাকা যা প্রায় মধ্য মেক্সিকো থেকে হণ্ডুরাস এবং নিকারাগুয়া অঞ্চল জুড়ে বিস্তারিত হয়ে আছে। ১৫তম এবং ১৬তম শতকে আমেরিকা মহাদেশে স্পেনিসদের উপনিবেশনের পূর্ব থেকে একটি সংখ্যা প্রাচীন কলম্বিয়ান সমাজ উন্নতি লাভ করেছিল।


title: জগ্রোস পর্বতমালা

text: জগ্রোস পর্বতমালা () পশ্চিম ও দক্ষিণ-পশ্চিম ইরানের একটি পর্বতমালা। উপত্যকা ও সমভূমি দ্বারা বিচ্ছিন্ন অনেকগুলি সমান্তরাল পর্বতশ্রেণী নিয়ে গঠিত এই পর্বতমালার অনেকগুলি পর্বত ৩০০০ মিটারেরও বেশি উঁচু। কিছু কিছু পর্বতশৃঙ্গ সবসময় তুষারাবৃত থাকে। এদের মধ্যে সর্বোচ্চ শৃঙ্গটির নাম জার্দ কুহ, যার উচ্চতা ৪,৫৪৭ মিটার। দেনা ২য় সর্বোচ্চ পর্বত (উচ্চতা ৪,৩৫৯ মিটার)। পর্বতমালার অভ্যন্তরে অনেক উর্বর উপত্যকা অবস্থিত এবং এগুলিতে কৃষি ও পশুপালন জীবিকা উপার্জনের অন্যতম উপায়।


title: জগ্রোস পর্বতমালা

text: জগ্রোস পর্বতমালাটি প্রায় ১,৫০০ কিলোমিটার দীর্ঘ। এটি ইরানের উত্তর-পশ্চিমে শুরু হয়ে মোটামুটি ইরানের পশ্চিম সীমান্ত ধরে ইরানীয় মালভূমির সমগ্র পশ্চিম ও দক্ষিণ-পশ্চিম দৈর্ঘ্য বরাবর প্রসারিত হয়েছে এবং হর্মুজ প্রণালীতে এসে শেষ হয়েছে। কের্মান প্রদেশের হেজর নামের স্তুপ পর্বতমালা এবং জেবাল বারেজ পর্বতশ্রেণী জগ্রোসের পূর্ব সীমানা নির্ধারণ করেছে।


title: অজদী মিনার

text: অজদী মিনার () ইরানের রাজধানী তেহরান শহরের প্রবেশপথে অবস্থিত একটি সুউচ্চ স্থাপনা।


title: অজদী মিনার

text: ১৯৭১ সালে পারস্য সাম্রাজ্যের ২৫০০ বছরপূর্তি উপলক্ষে এটি নির্মাণ করা হয়। তখন এর নাম দেয়া হয়েছিল শাহ্‌ইয়দ অরিয়মেহ্‌র (شهیاد آریامهر) অর্থাৎ "শাহ্‌দের স্মৃতিসৌধ"। ১৯৭৯ সালের ইসলামী বিপ্লবের পর এর নাম বদলে অজদী রাখা হয়। আদিতে পাহলাভি রাজবংশের অধীনে আধুনিক ইরানের কীর্তির প্রতীক হিসেবে নির্মিত হলেও বর্তমানে এটি দেশটির নতুন ইসলামী প্রজাতন্ত্র পর্বের প্রতীক। এটি তেহরানের অজদী চত্বরে সম্পূর্ণ সাদা মর্মর পাথরে নির্মিত ও ৫০ মিটার উঁচু। মিনারটির পাদদেশে অনেকগুলি ফোয়ারা আছে এবং এর নিচে ভূগর্ভে একটি জাদুঘর আছে।


title: অজদী মিনার

text: স্থপতি হোসেইন আমনাত একটি প্রতিযোগিতায় জয়লাভ করে সৌধটি নকশা করার দায়িত্ব পান। তিনি তাঁর নকশায় সসনীয় রাজবংশের আমল এবং ইসলামী স্থাপত্যের উপাদানের মিশ্রণ ঘটান। মিনারটি নির্মাণের জন্য ৮ হাজার মর্মর পাথরের ব্লক এসফাহন প্রদেশ থেকে আনা হয়। পাঁচশত ইরানী শিল্পপতির একটি দল প্রকল্পটির জন্য অর্থ দেন।


title: অজদী মিনার

text: ২০০৭ সালের ফেব্রুয়ারি মাসের ১১ তারিখে আমির মুসাভি নামের এক ব্যক্তি খালি হাতে মিনারটির শীর্ষে ওঠার চেষ্টা করেন। সেদিন হাজার হাজার লোক ইরানী বিপ্লব স্মরণ উপলক্ষে সেখানে জমায়েত হয়েছিল। শীর্ষ থেকে ৩ মিটার বাকী থাকতে তিনি ক্লান্ত হয়ে পড়েন এবং উপর থেকে পড়ে মারা যান।


title: ইয়েদুগুরি সন্দিন্তি রাজশেখর রেড্ডি

text: ইয়েদুগুরি সন্দিন্তি রাজশেখর রেড্ডি (তেলুগু: యెడుగూరి సందింటి రాజశేఖరరెడ్డి ) (৮ জুলাই, ১৯৪৯ – ২ সেপ্টেম্বর, ২০০৯) (ওয়াইএসআর নামে সমধিক পরিচিত) ছিলেন ভারতের অন্ধ্রপ্রদেশ রাজ্যের প্রাক্তন মুখ্যমন্ত্রী। তিনি ভারতীয় জাতীয় কংগ্রেসের সদস্য ছিলেন। পুলিভেন্দুলা বিধানসভা থেকে অন্ধ্রপ্রদেশ বিধানসভায় ছয় বার নির্বাচিত রাজশেখর রেড্ডি কুদ্দাপা লোকসভা কেন্দ্র থেকে ৯ম, ১০ম, ১১শ ও ১২শ লোকসভায় নির্বাচিত হন। ২০০৩ সালে অন্ধ্রপ্রদেশের একাধিক জেলায় তিনমাসব্যাপী এক পদযাত্রা করেন তিনি। ২০০৪ সালের সাধারণ নির্বাচন ও অন্ধ্র বিধানসভা নির্বাচনে তাঁর দলের জয়ের কাণ্ডারী ছিলেন রাজশেখর রেড্ডি। ২০০৯ সালের ২ সেপ্টেম্বর রাজশেখর রেড্ডির হেলিকপ্টার নাল্লামালা জঙ্গলের কাছে নিখোঁজ হয়ে যায়। ৩ সেপ্টেম্বর সকালে সংবাদমাধ্যম জানায় যে কুর্নুল থেকে ৪০ নটিক্যাল মাইল দূরে রুদ্রকোন্ডা পাহাড়ের চূড়ায় সেই হেলিকপ্টারের ধ্বংসাবশেষ দেখা গেছে। সেই দিনই পরে প্রধানমন্ত্রীর কার্যালয় থেকে এই ঘটনার সত্যতা স্বীকার করে নেওয়া হয় এবং অন্যান্য আরোহীদের সঙ্গে রাজশেখর রেড্ডির মৃত্যুর কথাও ঘোষণা করা হয়।


title: দিকসিওনের দ্য লাকাদেমি ফ্রঁসেজ

text: দিকসিওনের দ্য লাকাদেমি ফ্রঁসেজ () ফ্রান্সে ফরাসি ভাষার সরকারি অভিধান।


title: দিকসিওনের দ্য লাকাদেমি ফ্রঁসেজ

text: আকাদেমি ফ্রঁসেজ ফরাসি ভাষার প্রয়োগ, শব্দভাণ্ডার এবং ব্যাকরণের ক্ষেত্রে ফ্রান্সের সরকারি নিয়ন্ত্রক সংস্থা। তবে এর সুপারিশগুলির কোন আইনি বাধ্যবাধকতা নেই। এমন কি সরকারী সংস্থাগুলিও আকাদেমির বিধিগুলি অনেক সময় উপেক্ষা করে থাকে।


title: দিকসিওনের দ্য লাকাদেমি ফ্রঁসেজ

text: আকাদেমি ফ্রঁসেজের বেশ কিছু সদস্যকে নিয়ে গঠিত একটি বিশেষ কমিশন, "কোমিসিওঁ দু দিকসিওনের" (Commission du dictionnaire), এই অভিধানটি সঙ্কলন করে থাকেন। আকাদেমি এ পর্যন্ত অভিধানটির ৮টি সংস্করণ প্রকাশ করেছে, যেগুলি ১৬৯৪, ১৭১৮, ১৭৪০, ১৭৬২, ১৭৯৮, ১৮৩৫, ১৮৭৮ এবং ১৯৩৫ সালে প্রকাশিত হয়। ১৯৩৫ সালে প্রকাশিত ৮ম সংস্করণে প্রায় ৩৫ হাজার শব্দ ছিল।


title: দিকসিওনের দ্য লাকাদেমি ফ্রঁসেজ

text: ১৯৮৬ সাল থেকে আকাদেমি ৯ম সংস্করণের উপর কাজ করা শুরু করে। ১৯৯২ সালে এর প্রথম খণ্ড প্রকাশিত হয় (A থেকে Enzyme পর্যন্ত ভুক্তিগুলি)। ২০০০ সালে ২য় খণ্ডটি (Éocène থেকে Mappemonde পর্যন্ত) প্রকাশিত হয়। নতুন খণ্ডগুলি "জুর্নাল ওফিসিয়েল দ্য লা রেপুব্লিক ফ্রঁসেজ" ("Journal Officiel de la République Française")-এর "দোকুমঁ আদমিনিস্ত্রাতিফ" অংশে ছাপানো হয় এবং অনলাইনেও প্রকাশ করা হয়। ধারণা করা হয়, সম্পূর্ণ ৯ম সংস্করণটিতে ১৫ হাজারেরও বেশি নতুন শব্দ থাকবে। এর একটি কারণ ৮ম সংস্করণ বহু আগে, ১৯৩৫ সালে, প্রকাশিত হয়েছিল। একই কারণে অন্যান্য ফরাসি প্রকাশনা সংস্থা যেমন লারুস ও রোবের-এর অভিধানগুলিই বর্তমানে ফরাসিরা দৈনন্দিন কাজে ব্যবহার করে থাকে, আকাদেমির অভিধান নয়।


title: দিকসিওনের দ্য লাকাদেমি ফ্রঁসেজ

text: ১৭৭৮ সালে আকাদেমি ফরাসি ভাষার একটি ঐতিহাসিক অভিধান সঙ্কলনের চেষ্টা করেছিলেন, কিন্তু প্রকল্পটি বাস্তবায়ন হয়নি; A বর্ণের পরেই থেমে যায়।


title: সাদরুদ্দিন আয়নি

text: সাদরুদ্দিন আয়নি (এপ্রিল ১৮৭৮ - জুলাই ১৫, ১৯৫৪) (তাজিক: Садриддин Айнӣ, ফার্সি: صدرالدين عيني), সাদরুদ্দিন আইনি নামেও পরিচিত, একজন তাজিক কবি, লেখক, সাংবাদিক, ইতিহাস লেখক। তাকে তাজিকিস্তানের জাতীয় কবি এবং দেশের ইতিহাসে সবচেয়ে গুরুত্বপূর্ণ লেখক হিসেবে বিবেচনা করা হয়।


title: সাদরুদ্দিন আয়নি

text: আয়নি তৎকালিন সংযুক্ত বুখারা এর সাকতারা গ্রামে জন্মগ্রহণ করেন। তিনি মাত্র ১২ বছর বয়সে অনাথ হন এবং বুখারায় তার বড় ভাইয়ের কাছে চলে যান। তিনি আরবি ভাষা শেখার জন্য মাদ্রাসায় ভর্তি হন।


title: দশমিক পদ্ধতি

text: দশমিক পদ্ধতি যেকোন সংখ্যাকে প্রকাশের জন্য ১০ ও এর ঘাতসমূহকে ব্যবহার করে অবস্থানভিত্তিক সংখ্যাপ্রকাশক পদ্ধতি।


title: দশমিক পদ্ধতি

text: অনেক প্রাচীন সংস্কৃতিতে সংখ্যাসমূহ ১০ ঘাত অনুযায়ী গণনা করা হত, কারণ মানুষের হাতে দশটি আঙ্গুল রয়েছে। খ্রিস্টপূর্ব ৩০০০ অব্দের মিশরীয় চিত্রলিপিতে দশমিক পদ্ধতি ব্যবহৃত হয়েছে এবং অনুমানিক খ্রিস্টপূর্ব ১৬২৫-১৫০০ অব্দের মিনোয়ান সময়ের ক্রিটান চিত্রলিপিতেও যে সংখ্যা পদ্ধতি পাওয়া গেছে তা মিশরীয় পদ্ধতির সাথে কিছুটা মিল রয়েছে। দশমিক পদ্ধতি পরবর্তী ব্রোঞ্জ যুগীয় গ্রিস সংস্কৃতিতেও দেখা যায়, বিশেষ করে লিনিয়ার এ (আনুমানিক খ্রিস্টপূর্ব ১৮শ শতাব্দী - খ্রিস্টপূর্ব ১৪৫০ অব্দ) এবং লিনিয়ার বি (অনুমানিক খ্রিস্টপূর্ব ১৩৭৫ - ১২০০ অব্দ) সময়ে। রোমান সংখ্যাসহ ধ্রুপদী গ্রিস সময়ের সংখ্যা পদ্ধতিতেও ১০ ঘাত ব্যবহৃত হত এবং আরও ৫ ঘাত যুক্ত হত। উল্লেখ্য যে পলিম্যাথ আর্কিমিডিস (আনুমানিক খ্রিস্টপূর্ব ১৩৭৫ - ১২০০ অব্দ) তাঁর স্যান্ড রিকনার এ একটি সংখ্যা পদ্ধতি উদ্ভাবন করেন যার ঘাত ছিল ১০। হাইত্তিত চিত্রলিপিতে (খ্রিস্টপূর্ব ১৫শ শতাব্দী) মিশরীয় ও গ্রিকদের মতই দশমিক পদ্ধতি অনুসরণ করা হয়।


title: ত্রিপুরসুন্দরী

text: ত্রিপুরসুন্দরী বা ষোড়শী বা ললিতা এক হিন্দু দেবী। ইনি দশমহাবিদ্যার অন্যতমা। ত্রিপুরসুন্দরী রাজরাজেশ্বরী নামেও পরিচিতা।


title: ত্রিপুরসুন্দরী

text: ত্রিপুরসুন্দরীর ষোড়শী রূপটি ষোড়শবর্ষীয়া এক বালিকার রূপ। এই রূপ ষোড়শপ্রকার কামনার প্রতীক। ষোড়শীতন্ত্রে ত্রিপুরাসুন্দরীকে "শিবের নয়নজ্যোতি" বলে উল্লেখ করা হয়েছে। তিনি কৃষ্ণবর্ণা ও শিবোপরি উপবিষ্টা। শিব ও ষোড়শীকে শয্যা, সিংহাসন অথবা ব্রহ্মা, বিষ্ণু, রুদ্র ও ইন্দ্রের মস্তকোপরিস্থিত বেদিতে উপবিষ্ট রূপে কল্পনা করা হয়।


title: ত্রিপুরসুন্দরী

text: ললিতা শ্রীবিদ্যা সংক্রান্ত অন্যতমা দেবী। ললিতা ধনুক, পঞ্চবাণ, পাশ ও অঙ্কুশধারিনী। পাশ-অঙ্কুশ বন্ধন ও মুক্তির প্রতীক, পঞ্চবাণ পঞ্চ ইন্দ্রিয়ের প্রতীক এবং ইক্ষুধনু মনের প্রতীক।


title: ত্রিপুরসুন্দরী

text: ভারতীয় রাজ্য ত্রিপুরার নাম ত্রিপুরসুন্দরীর নাম থেকে ব্যুৎপত্তিলাভ করেছে। উদয়পুর শহরের অদূরে রাধাকিশোরপুর গ্রামের নিকট একটি পাহাড়চূড়ায় অবস্থিত ত্রিপুরসুন্দরী মন্দির দেবীর প্রধান মন্দির।


title: ত্রিপুরসুন্দরী

text: কাশ্মীরি পণ্ডিতরা ত্রিপুরাসুন্দরীর পাঁচটি স্তবগান সংকলন করেছেন। পঞ্চস্তবী নামে পরিচিত এই স্তবগানগুলি উক্ত সম্প্রদায়ের মধ্যে আজও জনপ্রিয়।


title: ত্রিপুরসুন্দরী

text: ত্রিপুর শব্দের অর্থ ত্রিভুবন; অর্থাৎ স্বর্গ, মর্ত্য ও পাতাল। এই কারণে ত্রিপুরসুন্দরী শব্দের অর্থ ত্রিভুবনের শ্রেষ্ঠ সুন্দরী। অন্য এক মতে, দেবীর অপর নাম ত্রিপুরা। কারণ তিনি ব্রহ্মা, বিষ্ণু ও শিবের শক্তি ব্রহ্মাণী, বৈষ্ণবী ও রুদ্রাণীর সম্মিলিত রূপ।


title: ত্রিপুরসুন্দরী

text: হিন্দু ধর্মসাহিত্যে ত্রিপুরসুন্দরীকে পরমাসুন্দরী দেবীরূপে বর্ণনা করা হয়েছে। ললিতা সহস্রনাম ও সৌন্দর্যলহরী স্তোত্রে তাঁর রূপবর্ণনা করা হয়েছে। হিন্দু বিশ্বাস অনুযায়ী, কামনা সৃষ্টির মাধ্যমে তিনি সৃষ্টির স্রোত অবারিত রাখেন। আদি শঙ্করাচার্য তাঁর ত্রিপুরসুন্দরী অষ্টকম স্তোত্রে ত্রিপুরসুন্দরীকে বিশ্বজননী বলেছেন।


title: ত্রিপুরসুন্দরী

text: ত্রিপুরাসুন্দরীর মধ্যে কালীর শক্তি ও দুর্গার সৌন্দর্য ও মহত্বের সম্মিলন লক্ষিত হয়। ধর্মীয় সাহিত্যের বর্ণনা অনুযায়ী তিনি ত্রিনয়নী, চতুর্ভুজা, রক্তাম্বর পরিহিতা, সর্বালঙ্কারভূষিতা এবং স্বর্ণসিংহাসনের উপর পদ্মাসনে উপবিষ্টা। তাঁর হস্তধৃত বস্তুগুলি শিবের সঙ্গে সম্পর্কযুক্ত। তাঁর মূর্তিতে রাজকীয় আভা থাকায় তাঁকে রাজরাজেশ্বরী নামে অভিহিত করা হয়।


title: জন মিয়ারশাইমার

text: জন মিয়ারশাইমার একজন মার্কিন অধ্যাপক যিনি শিকাগো বিশ্ববিদ্যালয়ের রাষ্ট্রবিজ্ঞান বিভাগে কর্মরত আছেন। তিনি আন্তর্জাতিক সম্পর্ক বিষয়ে একজন তাত্ত্বিক। তিনি তার লেখা বই "দ্যা ট্র্যাজেডি অফ গ্রেট পাওয়ার পলিটিক্স"-র জন্য বিশেষ ভাবে খ্যাত। সম্প্রতি আরেক রাষ্ট্রবিজ্ঞানী স্টিফেন ওয়াল্টের সাথে লেখা একটি নিবন্ধ "দ্যা ইসরায়েল লবি অ্যান্ড ইউএস ফরেন পলিসি"-র মাধ্যমে তিনি আন্তর্জাতিক ক্ষেত্রে ব্যাপক ভাবে আলোচিত হয়েছেন। শেষোক্ত নিবন্ধটি পরে বই আকৃতিতে প্রকাশ পাবার পর তা নিউ ইয়র্ক টাইমস বর্ণিত সর্বাধিক বিক্রিত বই হওয়ার সম্মান অর্জন করেছে।


title: জন মিয়ারশাইমার

text: জন মিয়ারশাইমার ১৯৪৭ সালে নিউ ইয়র্কের ব্রুকলিন অঞ্চলে জন্ম গ্রহণ করেন। আট বছর বয়স পর্যন্ত মিয়ারশাইমার নিউ ইয়র্ক শহরেই লালিত পালিত হয়েছেন। পরে তার মা বাবা তাকে নিয়ে নিউ ইয়র্কেরই ওয়েস্টচেস্টার কাউন্টিতে ক্রটন-অন-হাডসন অঞ্চলে বসবাস শুরু করেন।


title: জন মিয়ারশাইমার

text: ১৭ বছর বয়সে মিয়ারশাইমার মার্কিন সেনাবাহিনীতে যোগদান করেন। যোগদানের এক বছর পর তিনি ওয়েস্ট পয়েন্টে ইউনাইটেড স্টেটস মিলিটারি অ্যাকাডেমিতে যোগ দেওয়ার সিদ্ধান্ত নেন। ১৯৬৬ সাল থেকে ১৯৭০ পর্যন্ত ওয়েস্ট পয়েন্টে অবস্থান করে তিনি স্নাতকে উত্তীর্ণ হন ও পরের পাঁচ বছর মার্কিন বিমান বাহিনীতে কর্মকর্তা হিসেবে দায়িত্ম পালন করেন।


title: জন মিয়ারশাইমার

text:
বিমান বাহিনীতে থাকা অবস্থায় ১৯৭৪ সালে তিনি সাউথ ক্যারোলাইনা বিশ্ববিদ্যালয় থেকে আন্তর্জাতিক সম্পর্ক বিষয়ে সন্মান ডিগ্রী অর্জন করেন। এর পরপরই তিনি সরকার ও আন্তর্জাতিক সম্পর্ক বিষয়ে উচ্চতর গবেষণার উদ্দেশ্যে কর্‌নেল বিশ্ববিদ্যালয়ে যোগ দেন ও ১৯৮১ সালে সেখান থেক ডক্টরেট ডিগ্রী লাভ করেন। ১৯৭৮-৭৯ সময়কালে তিনি ওয়াশিংটন ডিসির ব্রুকিংস ইন্সটিটিউশানের রিসার্চ ফেলো ছিলেন। ১৯৮০-৮২ সময়কালে তিনি ছিলেন হার্ভার্ড বিশ্ববিদ্যালয়ের সেন্টার ফর ইন্টার্ন্যাশনাল অ্যাফেয়ার্‌সের পোস্ট ডক্টোরাল ফেলো। ১৯৯৮-৯৯ সময়কালে তিনি নিউ ইয়র্কের বৈদেশিক সম্পর্ক পরিষদের হুইটনি এইচ শেপার্ডসন ফেলোও ছিলেন।
মিয়ারশাইমার ১৯৮২ সাল থেকে শিকাগো বিশ্ববিদ্যালয়ের রাষ্ট্রবিজ্ঞান অনুষদের একজন সদস্য। ১৯৮৪ সালে তিনি সহ-অধ্যাপক হন ও অধ্যাপক হন ১৯৮৭ সালে। ১৯৮৯ সাল থেকে তিন বছরের জন্য তিনি বিভাগটির চেয়ারম্যান হিসেবে নিয়োজিত ছিলেন।


title: জন মিয়ারশাইমার

text: মিয়ারশাইমার জাতীয় নিরাপত্তা নীতিমালা ও আন্তর্জাতিক সম্পর্ক বিষয়ক তত্ত্বের উপর প্রচুর লেখালেখি করেছেন। তিনি বিশেষত রাজনৈতিক বস্তুতন্ত্রবাদের উপর গবেষণা করেছেন এবং মতামত দিয়ে থাকেন যে এক্ষেত্রে বস্তুতন্ত্রবাদ মূলত হচ্ছে কোন রাষ্ট্রের একটি বিশেষ প্রবণতা যার দ্বারা রাষ্ট্রটি আন্তর্জাতিক পরিস্থিতি নিয়ন্ত্রণ করার উদ্দেশ্যে আপেক্ষিক ভাবে যত বেশি সম্ভব ক্ষমতা অর্জন করতে উদ্যত হয়।


title: জন মিয়ারশাইমার

text: মিয়ারশাইমার রচিত বইগুলোর মধ্যে রয়েছে ১৯৮৩ সালে লেখা "কনভেনশনাল ডিটারেন্স" ("এডগার এস ফার্নিস জুনিয়ার" পুরস্কার প্রাপ্ত), ১৯৮৫ সালে লেখা "নিউক্লিয়ার ডিটারেন্স – এথিক্‌স অ্যান্ড স্ট্র্যাটেজি", ২০০১ সালে লেখা "দ্যা ট্র্যাজেডি অফ গ্রেট পাওয়ার পলিটিক্স" ("জোসেফ লেপগোল্ড পুরস্কার" প্রাপ্ত) এবং ২০০৭ সালে লেখা "দ্যা ইসরায়েল লবি অ্যান্ড ইউএস ফরেন পলিসি"। তার লেখা প্রচুর প্রবন্ধ ইন্টার্ন্যাশনাল সিকিউরিটি সহ বিভিন্ন জার্নাল ও অন্যান্য পত্রিকা যেমন লন্ডন রিভিউ অফ বুক্‌স-এ প্রকাশিত হয়েছে। এছাড়া তিনি নিউ ইয়র্ক টাইম্‌স, লস এঞ্জেল্‌স টাইম্‌স ও শিকাগো ট্রিবিউন পত্রিকার উপসম্পাদকীয় লিখে থাকেন।


title: জন মিয়ারশাইমার

text: লেখালেখির পাশাপাশি শিক্ষকতার জন্য মিয়ারশাইমার একাধিকবার পুরষ্কৃত হয়েছেন। কর্‌নেল বিশ্ববিদ্যালয়ে থাকা অবস্থায় ১৯৭৭ সালে তিনি শিক্ষকতার জন্য "ক্লার্ক অ্যাওয়ার্ড ফর ডিস্টিংগুইশ্‌ড টিচিং" লাভ করেন। ১৯৮৫ সালে ়শিকাগো বিশ্ববিদ্যালয়ে থাকা অবস্থায় জিতে নেন "কোয়ান্ট্রেল অ্যাওয়ার্ড ফর এক্সিলেন্স ইন আন্ডারগ্র্যাজুয়েট টিচিং"।


title: জন মিয়ারশাইমার

text: শিক্ষকতা ও বক্তব্যদানের ক্ষেত্রে মিয়ারশাইমার শব্দের বৈচিত্র্যময় ব্যবহার এবং ক্ষেত্রবিশেষে বিভিন্ন প্রবাদ ও উপমা ব্যবহারের মাধ্যমে আকর্ষণীয় ভাবে বক্তৃতা করার জন্য বিখ্যাত। উপমা দেয়ার ক্ষেত্রে উল্লেখযোগ্য উদাহরণ হচ্ছে, তিনি মার্কিন যুক্তরাষ্ট্রের সংক্ষিপ্ত নাম ইউএসকে ভেঙ্গে বলবার ক্ষেত্রে আঙ্কেল শুগার আখ্যা দিয়ে থাকেন এবং রাশিয়া উল্লেখ করার বদলে বলে থাকেন দ্যা বিয়ার বা ভাল্লুক।


title: জন মিয়ারশাইমার

text: ২০০৬ সালের মার্চে মিয়ারশাইমার হার্ভার্ড কেনেডি স্কুল অফ গভর্নমেন্টের অধ্যাপক স্টিফেন ওয়াল্টের সাথে যৌথ ভাবে একটি গবেষণাপত্র এবং একটি নিবন্ধ প্রকাশ করেন যেগুলোতে তারা মার্কিন যুক্তরাষ্ট্রের বৈদেশিক নীতি নির্ধারণে সেখানকার ইহুদি লবির শক্তিশালী ভূমিকা অর্থাৎ প্রভাবের ব্যাপারে বিস্তারিত আলোচনা করেছেন। উক্ত নিবন্ধটি লন্ডন রিভিউ অফ বুক্‌স পত্রিকায় প্রকাশিত হয় এবং মূল গবেষণাপত্রটি পরে বই আকারে প্রকাশিত হয়। রচনা গুলোতে তারা ইহুদি বা ইসরায়েল লবিকে এভাবে সংজ্ঞায়িত করেন, এটি হচ্ছে মূলত কিছু ব্যক্তি এবং বেশ কয়েকটি সংস্থার সমন্বয়ে গঠিত একটি অনানুষ্ঠানিক বা অঘোষিত ঐক্য যা যুক্তরাষ্ট্র সরকারের প্রশাসনিক কাঠামো ও বৈদেশিক নীতিকে ক্রমান্বয়ে ইসরায়েলের পক্ষাবলম্বনের উদ্দেশ্যে নানান উপায়ে প্রভাবিত করে থাকে। তারা এই লবিকে বিশেষত ‘ইসরায়েল লবি’ হিসেবে চিহ্নিত করে নামের ব্যাখ্যাটি স্পষ্ট করতে চেয়েছেন। এর প্রধান কারণ হিসেবে বলা হয়েছে, এই নিশ্চয়তা দেয়া যায় না যে ইহুদি সম্প্রদায়ের সব মানুষই একচ্ছত্র ভাবে ইসরায়েলের পক্ষাবলম্বনে আগ্রহী, যদিও উক্ত লবিটি মূলত ইসরায়েলের কল্যাণার্থে মার্কিন নীতিমালা গঠনের জন্য প্রভাব সৃষ্টি করেন। লবিটিকে ইহুদি লবি না বলে ইসরায়েল লবি বলার আরেকটি কারণ হচ্ছে, এই লবির সাথে ওতপ্রোতভাবে জড়িত ব্যক্তিবর্গের সকলেই যে ইহুদি তা নয়। এখানে মার্কিন যুক্তরাষ্ট্রের কোন কোন ব্যক্তি বা সংস্থার জড়িত থাকবার কথা নিশ্চিত করা হয়েছে যেসকল ব্যক্তিবর্গ বা সংস্থা আদর্শগত ভাবে অন্য মতাবলম্বী যেমন খ্রিস্টান জিওনিস্ট। রচনাটিতে আরেকটি ব্যাপার স্পষ্ট করা হয় যে ইসরায়েল লবি কোন সুনির্দিষ্ট ষড়যন্ত্র নয় বরং এটি একটি সমন্বিত গোষ্ঠী যা ইসরায়েলের স্বার্থ সংরক্ষণে মার্কিন যুক্তরাষ্ট্রে খুবই কার্যকরী ভূমিকা পালন করে। উল্লেখ্য যে স্টিফেন ওয়াল্টের সাথে লেখা জন মিয়ারশাইমারের এই রচনাটি মিডিয়ায় অসামান্য আলোড়ন সৃষ্টি করে।


title: জন মিয়ারশাইমার

text: দুই রাষ্ট্রবিজ্ঞানীর এই গবেষণা দ্যা ইসরায়েল লবি অ্যান্ড ইউএস ফরেন পলিসি নামক বই হিসেবে ২০০৭ সালের আগস্টে প্রকাশিত হয়। বইটি ১৭ টি ভাষায় প্রকাশ করা হয় এবং ২১ টি দেশে বিক্রয় করা হয়। বইটি অধিকাংশ ক্ষেত্রে ইতিবাচক সাড়া পেলেও যুক্তরাষ্ট্রের মূলধারার প্রচারমাধ্যম বইটিকে ভালো ভাবে গ্রহণ করেনি। আশ্চর্যজনক হলেও সত্যি ইসরায়েলে এই বইটি আশাতীত ভাবে ইতিবাচক সাড়া পেয়েছে। জন মিয়ারশাইমার ও স্টিফেন ওয়াল্ট দুজনেই এই বইটির উপর বক্তৃতা করার জন্য কানাডাসহ ইউরোপ ও মধ্যপ্রাচ্যের বেশ কয়েকটি দেশে আমন্ত্রিত হয়েছেন। একটি সাক্ষাৎকারে মিয়ারশাইমার জানান যে মার্কিন যুক্তরাষ্ট্রের বিগত রাষ্ট্রপতি নির্বাচনের একজন অত্যন্ত জনপ্রিয় প্রার্থীর সন্মানে আয়োজিত একটি নৈশভোজে স্টিফেন ওয়াল্টকে আমন্ত্রণ জানানো হয়েছিল। কিন্তু নৈশভোজের কিছু সময় আগে হঠাৎ করে তার আমন্ত্রণ বাতিল করা হয় এবং সেই প্রার্থীর এক আজ্ঞাবহর পক্ষ থেকে জানানো হয় যে যুক্তরাষ্ট্রে ইহুদিদের কয়েকটি সংস্থার প্রবল আপত্তির মুখে উক্ত প্রার্থী ওয়াল্টের আমন্ত্রণ বাতিল করতে বাধ্য হচ্ছেন। মিয়ারশাইমার এও জানিয়েছেন যে শুধুমাত্র এই বইটি লেখার ও সংশ্লিষ্ট তৎপরতার ফলে তিনি বা ওয়াল্ট হয়তোবা আর কখনওই যুক্তরাষ্ট্র সরকারের দায়িত্মশীল ও নীতিনির্ধারণী কোন পদে আসীন হতে পারবেন না। সাক্ষাৎকারে মিয়ারশাইমার স্পষ্ট করেছেন যে পরিণতির কথা না জেনে তারা বইটি লিখেননি।


title: জন মিয়ারশাইমার

text: মিয়ারশাইমার ২০০৬ সালের গ্রীষ্মে ঘটে যাওয়া হিযবুল্লাহ্ তথা লেবাবনের বিরুদ্ধে ইসরায়েলের আগ্রাসনের তীব্র সমালোচনা করেছিলেন। তিনি মন্তব্য করেন যে ইসরায়েলি রণকৌশল সম্পূর্ন রূপে ব্যার্থ হতে পারে কেননা তারা হিযবুল্লাহ্‌র বিরুদ্ধে আকাশপথে তীব্র আঘাত হেনে জয়ী হবার যে পরিকল্পনা করেছে তা কখনওই কোন গেরিলা প্রতিপক্ষের বিরুদ্ধে কার্যকর হবে না। তিনি মতপ্রকাশ করেন যে এই আক্রমণ সাধারণ লেবানিজ জনগণের জন্য দূর্ভোগ তো বয়ে এনেছেই, এটি ইসরায়েল বা মার্কিন যুক্তরাষ্ট্রের জন্যও কোন উপকারে আসেনি। এই ঘটনাটিতে ইসরায়েলি লবি গুরুত্বপূর্ণ ভূমিকা পালন করেছিল কারণ এদের প্রভাবে যুক্তরাষ্ট্র ঘটনাটিতে নিরপেক্ষ ভাবে প্রভাব বিস্তার করা থেকে সম্পূর্ণ ভাবে বিরত ছিল।


title: জন মিয়ারশাইমার

text: মিয়ারশাইমার ২০০৮ সালের শেষদিকে শুরু হওয়া গাজায় ইসরায়েলের নিষ্ঠুর আগ্রাসনেরও প্রচন্ড সমালোচনা করেন। তিনি তুলে ধরেন যে এই আক্রমণটির ফলে কোন পক্ষেরই উল্লেখযোগ্য কোন অর্জন হওয়া সম্ভব নয়। বরং এই আক্রমণের ফলে ইসরায়েল ও ফিলিস্তিনের মধ্যে চলমান সংকট নিরসনের সব সম্ভাবনাকে নাকচ করা হয়েছে কেননা এই আগ্রাসন আগামী বছরগুলোতে তাদের সম্পর্কে বৈরিতা বৃদ্ধির ক্ষেত্রে অবদান রেখে যাবে।


title: জন মিয়ারশাইমার

text: মিয়ারশাইমার আরও উল্লেখ করেন যে চলমান এই সংকটের একমাত্র সমাধান হল ফিলিস্তিনীদের স্বাধীন রাষ্ট্রের প্রস্তাব মেনে নেয়া। এতে উভয় পক্ষ হতেই শান্তি প্রতিষ্ঠা সম্ভব। এর ব্যাতিরেকে ইসরায়েল চিরকাল একটি বর্ণবাদী রাষ্ট্র হিসেবেই পরিচিত থাকবে এবং এটি ইসরায়েল, যুক্তরাষ্ট্র ও বিশেষ করে ফিলিস্তিনিদের উপর প্রচন্ড বিরূপ প্রভাব ফেলে যাবে।


title: জন মিয়ারশাইমার

text: জন মিয়ারশাইমার রাজনৈতিক বস্তুতন্ত্র তত্ত্বের বিশেষ শাখা আগ্রাসী বস্তুতন্ত্রবাদ বা অফেনসিভ রিয়েলিজ্‌মের একজন গবেষক ও ব্যাখ্যাদানকারী। এই তত্ত্বকে হ্যান্স মর্গানথর ক্লাসিকাল রিয়েলিজ্‌ম থেকে একটু আলাদা করে সংজ্ঞায়িত করা হয়ে থাকে এবং বলা হয় যে আন্তর্জাতিক ক্ষেত্রে উদ্ভূত বিভিন্ন সংঘাতময় পরিস্থিতির জন্য মানব সম্প্রদায়ের স্বাভাবিক আচরণ দায়ী নয় বরং দায়ী হচ্ছে মূলত শক্তিশালী রাষ্ট্রগুলোর নিরাপত্তাজনিত প্রতিযোগীতা। বস্তুতন্ত্রবাদের আরেকটি শাখা ডিফেন্সিভ রিয়েলিজ্‌ম, আন্তর্জাতিক সম্পর্ক বিশেষজ্ঞ কেনেথ ওয়াল্টজ যেটির ব্যাখ্যা দেন, অফেনসিভ রিয়েলিজ্‌ম তা থেকেও কিছুটা ভিন্নতা অবলম্বন করে ব্যাখ্যা দেয় যে কোন রাষ্ট্রই তার বর্তমান শক্তির সম্পর্কে সন্তুষ্ট থাকেনা বরং প্রতিনিয়ত নিরাপত্তা ব্যাবস্থায় নেতৃত্ব অর্জনের জন্য চেষ্টা চালিয়ে যায়।


title: জন মিয়ারশাইমার

text:
মিয়ারশাইমার আগ্রাসী বস্তুতন্ত্রবাদ প্রসঙ্গে তার দৃষ্টিভঙ্গিকে "দ্যা ট্র্যাজেডি অফ গ্রেট পাওয়ার পলিটিক্স" বইয়ে এভাবে তুলে ধরেছেন।
"বর্তমান ও ভবিষ্যতের নিশ্চয়তার জন্য কতটুকু ক্ষমতাবান হওয়া যথেষ্ট এটি নিরূপণ করা যেহেতু সহজ নয়, সেহেতু শক্তিধর রাষ্ট্র বা সুপার পাওয়ারগুলো প্রতিনিয়ত ক্ষমতার বিস্তারের জন্য ও প্রতি ক্ষেত্রে নেতৃত্ব দেয়ার জন্য সদা সচেষ্ট থাকে যেন তারা অন্যান্য প্রতিপক্ষ হতে আগত সম্ভাব্য হুমকির মোকাবেলা করার জন্য সবসময়ে প্রস্তুত থাকতে পারে। যদি কোন রাষ্ট্র এই ধারণা লাভ করে যে তারা ইতোমধ্যেই যথেষ্ট পরিমাণ ক্ষমতার্জন করতে পেরেছে, এর অর্থ হচ্ছে উক্ত রাষ্ট্রটি প্রকৃতপক্ষে ভুল পথে পরিচালিত হচ্ছে এবং তারা ক্ষমতা বৃদ্ধির জন্য তাদের প্রাপ্ত সুযোগ গুলোর সদ্ব্যবহার করতে ব্যার্থ হবে।"
মিয়ারশাইমারের ব্যাখ্যা অনুযায়ী ক্ষমতার কোন স্ট্যাটাস কো শ্রেণীভুক্ততা নেই কেননা কোন শক্তিধর রাষ্ট্র যদি বাস্তবে তার প্রতিপক্ষের চেয়ে অধিক ক্ষমতা অর্জন করতে সক্ষম হয় তবে রাষ্ট্রটি স্বাভাবিক নিয়মেই অপেক্ষাকৃত দূর্বল প্রতিপক্ষের প্রতি আগ্রাসন প্রদর্শন করবে বা প্রবণতা ব্যাক্ত করবে। এই ব্যাখ্যা দেয়ার মাধ্যমে মিয়ারশাইমার গণতান্ত্রিক শান্তি তত্ত্বের যথার্থতাকেও নাকচ করেছেন। গণতান্ত্রিক শান্তি তত্ত্ব মূলত ব্যাখ্যা করে যে গণতান্ত্রিক রাষ্ট্রগুলো কখনওই বা অধিকাংশ ক্ষেত্রে যুদ্ধে লিপ্ত হয়না বা শান্তিভঙ্গের কারণ সৃষ্টি করেনা; এবং আগ্রাসী বস্ততন্ত্রবাদ এই ব্যাখ্যাকে যৌক্তিক মনে করে না।


title: জন মিয়ারশাইমার

text: মিয়ারশাইমারের ব্যাখ্যা অনুযায়ী কোন রাষ্ট্র বা একক শক্তির পক্ষে এককভাবে বিশ্ব রাজনীতির উপর নিয়ন্ত্রণ প্রতিষ্ঠা সম্ভব নয়। তবে তিনি মনে করেন একটি রাষ্ট্র তার নিজস্ব বিস্তীর্ণ অঞ্চলে নিয়ন্ত্রণ প্রতিষ্ঠার জন্য উদ্যোগী হতে পারে, নিদেনপক্ষে অপর কোন রাষ্ট্র যেন চালকের আসনে আসীন না হয় সেটি নিশ্চিত করার জন্য উদ্যত হতে পারে। এই তৎপরতা চালাতে গেলে স্বাভাবিক ভাবেই কোন রাষ্ট্রকে অপর একটি রাষ্ট্রের অভ্যন্তরীণ বিষয়ে হস্তক্ষেপ করতে হতে পারে, তারা সমশক্তিধর হোক বা নাই হোক। কিছু রাষ্ট্র যারা ইতমধ্যে আঞ্চলিক নিয়ন্ত্রণ প্রতিষ্ঠা করতে পেরেছে যেমন মার্কিন যুক্তরাষ্ট্র, রাশিয়ান ফেডারেশান, তারা দূরে অবস্থান করে অন্যান্য পরস্পর প্রতিযোগী রাষ্ট্রের মধ্যে ভারসাম্য রক্ষার জন্য উদ্যোগী হবে, এবং অন্যান্য অঞ্চলের রাজনীতিতে তখনই হস্তক্ষেপ করবে যখন সেই অঞ্চলের নিয়ন্ত্রণকারী বড় বা শক্তিধর রাষ্ট্রটি সেই কাজে ইতিমধ্যে ব্যার্থ হয়।


title: জন মিয়ারশাইমার

text: মিয়ারশাইমার বিভিন্ন সময়ে মার্কিন যুক্তরাষ্ট্রের চীন বিষয়ক নীতিমালার সমালোচনা করেছেন। যদিও এই যুগে চীনের কোন সামরিক উচ্চাকাংখার কথা জানা যায়না, তবুও মার্কিন যুক্তরাষ্ট্র ক্রমান্বয়ের চীনের সাথে বাণিজ্যিক নৈকট্য বৃদ্ধির মাধ্যমে চীনকে এমন একটি অবস্থান গ্রহণের সুযোগ দিচ্ছে যার ফলে নির্দিষ্ট সময় পর নিজের দোষেই যুক্তরাষ্ট্রর নিরাপত্তার পক্ষে একটি হুমকি সৃষ্টি হবে। মিয়ারশাইমার মত দিয়েছেন যে ইতমধ্যেই চীনের উল্লেখযোগ্য প্রতিবেশীরা চীনের ক্রমবর্ধমান শক্তি ও প্রভাবের কারণে নানান আশঙ্কা প্রকাশ করছে। এই আশঙ্কার বশবর্তী হয়ে তারা মার্কিন যুক্তরাষ্ট্রের সাথে সুসম্পর্ক বজায় রাখতে উদ্যত হচ্ছে যাতে করে চীনের সাথে বৈরীতা চলাকালীন সময় মার্কিন যুক্তরাষ্ট্র দূরে অবস্থান করে ভারসাম্য সৃষ্টিকারী হিসেবে অবদান রাখতে পারে।


title: ঢাকা বাঙ্গালা যন্ত্র

text: ঢাকা বাঙ্গালা যন্ত্র বাংলাদেশের রাজধানী ঢাকা শহরে প্রতিষ্ঠিত প্রথম ছাপাখানা বা প্রিন্টিং প্রেস। এটি ১৮৬০ খ্রীস্টাব্দে স্থাপিত হয়। এই ছাপাখানাকে কেন্দ্র করে ঢাকায় এক নতুন সাহিত্য চক্র গড়ে ওঠে। এখান থেকে "কবিতা কুসুমাবলী", "মনোরঞ্জিকা", "ঢাকা প্রকাশ", ইত্যাদি সাময়িকপত্র প্রকাশিত হত। দীনবন্ধু মিত্রের "নীলদর্পণ"-ও এখানেই মুদ্রিত হয়। সাহিত্যগ্রন্থের পাশাপাশি অভিধান, ব্যাকরণ ও পাঠ্যপুস্তকও এখানে ছাপা হত। এখান থেকে প্রকাশিত হয় শ্যামাচরণ চট্টোপাধ্যায়ের "শব্দদীধিতি অভিধান", যা ছিল ঢাকা থেকে মুদ্রিত প্রথম বাংলা অভিধান।


title: রাইনিয়ার পর্বত

text: রাইনিয়ার পর্বত একটি সক্রিয় স্ট্র্যাট আগ্নেয়গিরি (এটি যৌগিক আগ্নেয়গিরি হিসেবেও পরিচিত) যা ওয়াশিংটনের, পিয়েরসে কাউন্টির, সিয়াটলের ৫৪ মাইল (৮৭ কিমি) দক্ষিণ পূর্বে অবস্থিত। এইটি রেঞ্জ জলপ্রপাতের নিকটবর্তী মার্কিন যুক্তরাষ্ট্রের বৃহত্তম পর্বত এবং জলপ্রপাত আগ্নেয়গিরি (এটি জলপ্রপাত আগ্নেয় চাপ হিসেবেও পরিচিত) এর উচ্চতা ১৪, ৪১১ ফুট (৪,৩৯২ মিটার)।


title: ক্লিটোরাল গ্ল্যান্স

text: ক্লিটোরাল গ্ল্যান্স বা গ্ল্যান্স ক্লিটোরিস (ইংরেজি: clitoral glans বা glans clitoris — উচ্চারণ: "ক্লিটোরাল্ গ্ল্যান্স" বা "গ্ল্যান্স ক্লিটোরিস্"), হচ্ছে ভগাঙ্কুরের বহিঃস্থ অংশ।


title: ক্লিটোরাল গ্ল্যান্স

text: এটি ক্লিটোরাল হুড দ্বারা আবৃত, যার বর্হিভাগ লেবিয়া মাইনরার সাথে সংযুক্ত। এটি ফ্রেনুলাম ক্লিটোরিডিসের সাথেও যুক্ত, এবং এটিও লেবিয়া মাইনরার সাথে যুক্ত। ক্লিটোরাল গ্ল্যান্স অর্ন্তভাগে ভগাঙ্কুরীয় দেহের সাথে যুক্ত।


title: ক্লিটোরাল গ্ল্যান্স

text: ক্লিটোরাল গ্ল্যান্সের মস্তকের আকার ও আকৃতি গড়পড়তা একটি মটর দানার মতো। তবে এটি বড় বা ছোট হতে পারে।


title: ম্যারাথনের যুদ্ধ

text: ম্যারাথনের যুদ্ধ (প্রাচীন গ্রিক: Μάχη τοῡ Μαραθῶνος "মাখ্যা তু মারাথনোস্") ৪৯০ খ্রিস্টপূর্বাব্দে প্রাচীন গ্রিসের নগর-রাষ্ট্র অ্যাথেন্সের মূল শহর থেকে ৪০ কিলোমিটার উত্তর-পূর্বে ম্যারাথন নামের এক ময়দানে গ্রিক ও পারসিকদের মধ্যে সংঘটিত যুদ্ধ। অ্যাথেনীয় এবং তাদের মিত্র প্লাতায়ীয়রা এবং পারস্যের রাজা ১ম দরিয়ুশের সৈন্যদের মধ্যে এই যুদ্ধ ঘটে এবং যুদ্ধে গ্রিকদের জয় হয়। এই গুরুত্বপূর্ণ যুদ্ধে গ্রিসের উপর পারস্যের আধিপত্য প্রতিষ্ঠার প্রথম প্রচেষ্টা নস্যাৎ হয়।


title: ম্যারাথনের যুদ্ধ

text: পারসিকেরা কেন গ্রীসে অভিযান চালিয়েছিল এবং কোন পরিস্থিতিতে ম্যারাথনের যুদ্ধ সংঘটিত হয়েছিল, সে সম্পর্কিত আধুনিক জ্ঞান পুরোপুরি গ্রিক জনশ্রুতির উপর নির্ভরশীল, যেগুলি যুদ্ধের ৫০-৬০ বছর পরে গ্রিক ইতিহাসবিদ হেরোদোতুস লিপিবদ্ধ করে গিয়েছিলেন। হেরোদোতুসের ভাষ্য অনুযায়ী, এশিয়া মাইনর অঞ্চলে ৪৯৯-৪৮৪ খ্রিস্টপূর্বাব্দে পারস্য সাম্রাজ্যের অধীন আয়োনীয় গ্রিক শহরগুলি বিদ্রোহ করেছিল, এবং সেই বিদ্রোহে সহায়তা করার প্রতিশোধ হিসেবে পারস্যের সম্রাট দরিয়ুশ গ্রিক শহর অ্যাথেন্স ও এরেত্রিয়ার বিরুদ্ধে অভিযানে নামেন। হেরোদোতুসের মতে পারস্যের লক্ষ্য ছিল সমগ্র গ্রিস দখল করার। আক্রমণের আগে দরিয়ুশ সমস্ত গ্রিক শহরগুলিকে আত্মসমর্পণ করতে বলেন। অ্যাথেন্সের নির্বাসিত স্বৈরশাসক হিপ্পিয়াস এ সময় দরিয়ুশের অভিযান বাহিনীতে ছিলেন, এবং তিনি হয়ত দরিয়ুশকে প্রভাবিত করে থাকবেন।


title: ম্যারাথনের যুদ্ধ

text: ৪৯২ খ্রিস্টপূর্বাব্দে দরিয়ুশের ভাতিজা ও জামাই মার্দোনিউসের অধীনে একটি নৌবাহিনী উত্তর গ্রিসের থ্রাকে ও ম্যাসেডোনিয়া অঞ্চলে ঘুরে আসে। তারা ম্যাসেডোনিয়াকে পারস্যের পদানত করতে সক্ষম হয়। কিন্তু আথোস পর্বতের কাছে ঝড়ে পড়ে মার্দোনিউসের নৌবহর ধ্বংস হয়ে যায়। ৪৯০ খ্রিস্টপূর্বাব্দে পারসিক সমরনেতা দাতিস ও আর্তাফের্নেস এজীয় সাগর পাড়ি দেন এবং যাবার পথে সাইক্লাডিক দ্বীপপুঞ্জ দখল করেন। তারা এউবোইয়া দ্বীপে অবতরণ করেন এবং শক্তি দিয়ে ও বিশ্বাসঘাতকদের সহায়তায় সেখানকার কারিস্তুস ও এরেত্রিয়া শহরগুলিকে পদানত করেন। এ সময় আথেনীয়রা সাহায্য প্রার্থনা দিয়ে দৌড়বিদ ফেইদিপ্পিদেসকে স্পার্তা শহরে পাঠায়।